**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 16 Σεπτεμβρίου 2020, ημέρα Τετάρτη και ώρα 12.20΄, στην Αίθουσα συνεδριάσεων της Ολομέλειας της Βουλής, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής, κ. Γεωργίου Στύλιου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Πολιτισμού και Αθλητισμού «Αναμόρφωση θεσμικού πλαισίου των αρχαιρεσιών των αθλητικών φορέων, διακρινόμενοι συνοδοί αθλητών ΑμεΑ, σύσταση Εθνικής Πλατφόρμας Αθλητικής Ακεραιότητας, Ελληνική Ολυμπιακή Επιτροπή (Ε.Ο.Ε), Ελληνική Παραολυμπιακή Επιτροπή (Ε.Π.Ε.) και άλλες διατάξεις» (4η συνεδρίαση - β΄ ανάγνωση).

  Στη συνεδρίαση παρέστησαν ο Υφυπουργός Πολιτισμού και Αθλητισμού, κύριος Ελευθέριος Αυγενάκης, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής.

 Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Ακτύπης Διονύσιος, Βρυζίδου Παρασκευή, Μαντάς Περικλής, Καραμανλή Άννα, Κατσανιώτης Ανδρέας, Κέλλας Χρήστος, Κοντογεώργος Κωνσταντίνος, Κωτσός Γεώργιος, Λοβέρδος Ιωάννης – Μιχαήλ (Γιάννης), , Μπλούχος Κωνσταντίνος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Κουτσούμπας Ανδρέας, Σκόνδρα Ασημίνα, Στυλιανίδης Ευριπίδης, Στύλιος Γεώργιος, Ταραντίλης Χρήστος, Τζηκαλάγιας Ζήσης, Φωτήλας Ιάσων, Χειμάρας Θεμιστοκλής (Θέμης), Αμανατίδης Ιωάννης, Αναγνωστοπούλου Αθανασία (Σία), Βαγενά – Κηλαηδόνη Άννα, Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Ζεϊμπέκ Χουσείν, Μάρκου Κωνσταντίνος, Μωραϊτης Αθανάσιος (Θάνος), Χρηστίδου Ραλλία, Κωνσταντόπουλος Δημήτριος, Γκόγκας Χρήστος, Κεγκέρογλου Βασίλειος, Δελής Ιωάννης, Συντυχάκης Εμμανουήλ, Ασημακοπούλου Σοφία - Χάιδω, Μπούμπας Κωνσταντίνος, Γρηγοριάδης Κλέων και Σακοράφα Σοφία.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ξεκινάει η συνεδρίαση της Διαρκούς Επιτροπής Μορφωτικών Υποθέσεων, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Πολιτισμού και Αθλητισμού «Αναμόρφωση θεσμικού πλαισίου των αρχαιρεσιών των αθλητικών φορέων, διακρινόμενοι συνοδοί αθλητών ΑμεΑ, σύσταση Εθνικής Πλατφόρμας Αθλητικής Ακεραιότητας, Ελληνική Ολυμπιακή Επιτροπή (Ε.Ο.Ε), Ελληνική Παραολυμπιακή Επιτροπή (Ε.Π.Ε.) και άλλες διατάξεις».

Τον λόγο έχει ο κ. Ελευθέριος Αυγενάκης, Υφυπουργός Πολιτισμού και Αθλητισμού.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Κυρίες και κύριοι συνάδελφοι, είμαστε στην τελευταία συνεδρίαση της Επιτροπής, όπου έχω επεξεργαστεί με τους συνεργάτες μου, μετά από την ακρόαση των φορέων και μετά από τα μηνύματα, που έχουν φτάσει σε εμάς, μια σειρά από διατάξεις, οι οποίες, ήδη, έχουν διανεμηθεί στα e-mail σας, που κάνουμε δεκτές και ήδη επεξεργαζόμαστε και κάποιες άλλες, για τις οποίες θα ενημερωθείτε στην πορεία.

Όμως, θα μου επιτρέψετε να σχολιάσω μία φράση, η οποία, ομολογουμένως, ενόχλησε πολύ την αθλητική οικογένεια της χώρας μας και στέκομαι σε αυτή τη φράση, αυτό το χαρακτηρισμό, περί απορρύθμισης του αθλητισμού, λες και όλα είναι ρυθμισμένα και λειτουργούν τέλεια ! Αυτό είναι από τα Κόμματα της Αντιπολίτευσης και ερχόμαστε εμείς να χαλάσουμε την τελειότητα !

Και επειδή ειπώθηκε από κάποιους συναδέλφους να λέμε πρόσωπα και πράγματα και ονόματα, πολύ καλά, θα αναφερθώ με ονόματα. Ονόματα παραγόντων, κορυφαίων της χώρας μας, που έχουν δημόσια πάρει θέση και έχουν εκφραστεί με τα πιο θετικά λόγια, για το συγκεκριμένο σχέδιο νόμου, που συζητούμε σήμερα και παρακαλώ πολύ όλους τους συναδέλφους από όλες τις πολιτικές πτέρυγες να προσέξουν, να αξιολογήσουν, πριν ξεστομίζουν χαρακτηρισμούς, όπως αυτόν που ανέφερα λίγο πριν. Πύρρος Δήμας, χρυσός Ολυμπιονίκης Άρσης Βαρών. Νίκος Κακλαμανάκης, χρυσός Ολυμπιονίκης Ιστιοπλοΐας. Σοφία Μπεκατώρου, χρυσή Ολυμπιονίκης Ιστιοπλοΐας. Σπύρος Γιαννιώτης, ασημένιος Ολυμπιονίκης Κολύμβησης. Αναστασία Κελεσίδου, Ολυμπιονίκης στη Δισκοβολία. Δημήτρης Μούγιος, Ολυμπιονίκης Κωπηλασίας. Βίκτωρ Μήτρου, Ολυμπιονίκης της Άρσης Βαρών. Παναγιώτης Μάντης, χάλκινος Ολυμπιονίκης Ιστιοπλοΐας. Παύλος Καγιαλής, Ολυμπιονίκης Ιστιοπλοΐας. Βιργινία Κραβαριώτη, Ολυμπιονίκης Ιστιοπλοΐας. Γιώργος Τζελίλης, Άρση Βαρών. Δημήτρης Παπανικολάου, Μπάσκετ. Όλγα Μπασδέκη, Τριπλούν. Κώστας Προύσαλης, Βόλεϊ. Βύρωνας Κοκκαλάνης, Ιστιοπλοΐα. Νέρι Νιανγκουάουρα, Κολύμβηση. Γιώργος Χαλκίδης, Χάντμπολ. Αλέξης Αλβανός, Χάντμπολ. Χρύσα Μπισκιντζή, Κωπηλασία. Πόπη Ουζούνη, Σφαιροβολία. Κυριάκος Γιαννόπουλος, στο Πόλο. Παγκόσμιοι πρωταθλητές, Χρήστος Βολικάκης στην Ποδηλασία. Μιχάλης Ζαμπίδης, στο Μπόξινγκ. Μαρία Χριστοφορίδου, Άρση Βαρών. Μαρία Καρπαθάκη, Τάεκβοντο. Βασιλεία Καραχάλιου, Ιστιοπλοΐα. Λουκάς Μαυροκεφαλίδης στο Μπάσκετ. Γιάννης Μιτάκης στην Ιστιοπλοΐα. Χρήστος Αφρουδάκης στο Πόλο. Άγη Κασούμη στη Σκοποβολή. Άγγελος Παυλακάκης, είναι πρωταθλητής Ευρώπης. Ο Αλέξης Αλεξόπουλος, ο Ανδρέας Γλυνιαδάκης, ο οποίος είναι και Πρόεδρος όλων των επαγγελματιών παικτών του Μπάσκετ. Το ίδιο ο κύριος Πελεκούδας, Πρόεδρος των επαγγελματιών παικτών του Βόλεϊ. Παραολυμπιονίκες, ο Πρόεδρος των Παραολυμπιονικών, ο Γρηγόρης Πολυχρονίδης, Μανώλης Στεφανουδάκης, Κατερίνα Πατρώνη, Γιάννης Κωστάκης, Αντώνης Σαμπατακάκης, Στέλλα Σμαραγδή και αρκετοί άλλοι, οι οποίοι, δημόσια, έχουν πάρει θέση στο νομοσχέδιο, το οποίο, εκείνοι, ως πολύ στενά εμπλεκόμενοι με τον αθλητισμό, θεωρούν ότι κάθε άλλο παρά απορρυθμίζει. Ίσα – ίσα, μάλιστα, θεωρούν ότι ρυθμίζει και ενισχύει τον ενεργότερο ρόλο, πρώτον, των ενεργών νόμιμων ερασιτεχνικών αθλητικών σωματείων, δεύτερον, την ενεργότερη παρουσία των αθλητών, εν ενεργεία και μη.

Και επειδή, ξέρετε, μου αρέσει να ανατρέχω στο παρελθόν και να μιλώ με στοιχεία, κύριοι του ΣΥΡΙΖΑ πρέπει να είστε εξαιρετικά προσεκτικοί στο τι λέτε σήμερα. Δεν είναι απειλή, προς Θεού. Απλά, επειδή διάβαζα τα πρακτικά των προηγούμενων συνεδριάσεων, τότε, δηλαδή, που ο κύριος Βασιλειάδης είχε κάνει μια προσπάθεια να βάλει μια σειρά, αλλά δεν τα κατάφερε. Δηλαδή, έκανε και εκείνος την προσπάθεια για το αυτονόητο, αλλά κάποιοι τον εμπόδισαν. Θα σας διαβάσω, λοιπόν, μερικά αποσπάσματα από τοποθετήσεις Βουλευτών του ΣΥΡΙΖΑ, όχι Βουλευτές της Νέας Δημοκρατίας, Βουλευτές του ΣΥΡΙΖΑ. Παρακαλώ πολύ, ακούστε και προβληματιστείτε για τις τοποθετήσεις, οι οποίες θα ακολουθήσουν.

«Το νομοσχέδιο θεσπίζει, επίσης, θητείες για το συμβούλιο των ομοσπονδιών. Θέλει, με άλλα λόγια, να τα βάλει στις θέσεις ευθύνης, τελειώνοντας σχέσεις που τυχόν δημιουργούνται, λόγω μακρόχρονης φιλίας σε τέτοιες θέσεις». Με συγχωρείτε, για τη σύνταξη, αλλά είναι προφορικά αποσπάσματα από τα Πρακτικά της Βουλής, όπως, ακριβώς τα έχουμε πάρει και σας τα διαβάζω. «Για τα εκτελεστικά μέλη τίθεται όριο δύο συνεχόμενων θητειών ή τεσσάρων στο σύνολό τους, γιατί στις θητείες εκφράστηκαν αντιρρήσεις, λες και δεν υπάρχουν άλλοι γνώστες του αντικειμένου του αθλητισμού. Μόνο οι λίγοι και εκλεκτοί». Τάδε έφη, Ελένη Αυλωνίτου, Βουλευτής ΣΥΡΙΖΑ, η οποία προέρχεται από τον αθλητισμό.

Άλλος Βουλευτής, ο κύριος Ψυχογιός, λέει: «Καθιερώνεται, επιτέλους, περιορισμός στις θητείες των εκτελεστικών μελών του Δ.Σ. των αθλητικών ομοσπονδιών και μπαίνουν κανόνες στις διαδικασίες των γενικών συνελεύσεων και των αρχαιρεσιών των αθλητικών οργανώσεων για την εκλογή οργάνων και αντιπροσώπων. Μόνο έτσι. θα μπορέσουμε να εξαλείψουμε φαινόμενα, όπως αυτά της συμμετοχής «σωματείων - σφραγίδα», που δεν ασκούν πραγματική αγωνιστική δράση και αφετέρου, να αποτυπώνεται αναλλοίωτη η βούληση της συνέλευσης στο εκλόγιμο αποτέλεσμα». Γεώργιος Ψυχογιός, Βουλευτής ΣΥΡΙΖΑ. Πέτρος Κωνσταντινέας, επίσης, Βουλευτής ΣΥΡΙΖΑ: «Όταν κολλάμε και στις θητείες που τόσα χρόνια άνθρωποι του αθλητισμού μιλάνε για καρεκλοκένταυρους ή για ανθρώπους, που ξέρουμε πώς γίνονται οι εκλογικές διαδικασίες και δεν τόλμησε κανένας, αυτά τα χρόνια, να κάνει κάτι γι’ αυτό το πράγμα, βάζουμε μια δικλείδα». Βουλευτής, δικός σας.

 Και πάμε στο Γιώργο το Σεβαστή, που είχε πει τότε. «Θα ξεκινήσω από τα θετικά σημεία. Κατ’ αρχήν, εμείς αξιολογούμε θετικά το ότι καθιερώνονται οι θητείες, πολύ περισσότερο από τη στιγμή που έφυγαν οι αιρέσεις, που θα άγγιζαν τα όρια της Συνταγματικότητος του συμψηφισμού κάποιων θητειών, μέχρι σήμερα. Νομίζω ότι είναι στη σωστή στόχευση για την ανανέωση των θητειών». Για τις ομοσπονδίες θα σας πω, αμέσως, μετά.

Πάμε, λοιπόν, σε κάτι πολύ ενδιαφέρον, κρατήστε το και αυτό. Και λέει, λοιπόν, ο κύριος Βασιλειάδης, σε ερώτησή του προς τον κύριο Κολυμπάδη, Γενικό Γραμματέα της Ελληνικής Ολυμπιακής Επιτροπής. «Κύριε Κολυμπάδη, μπορείτε να μου πείτε από τα recommendations που σας έκανε η Διεθνής Ολυμπιακή Επιτροπή για το Καταστατικό σας, πόσα από αυτά συμπεριλάβατε;» Και απαντάει ο κύριος Κολυμπάδης, Πρόεδρος, παράλληλα και της Ελληνικής Φίλαθλης Ομοσπονδίας Επιτραπέζιας Αντισφαίρισης, πινγκ-πονγκ. «Αρκετά, κύριε Υπουργέ. Θα σας πω ότι τρία από αυτά δεν συμπεριλήφθηκαν. Τρία δεν έγιναν δεκτά. Δεν έγινε δεκτό ο ιδιωτικός τομέας, ο οποίος από τα πρώτα θέματα, που θέλει η Διεθνής Ολυμπιακή Επιτροπή είναι να ανήκουν οι Ολυμπιακές Επιτροπές και όχι να είναι Νομικά Πρόσωπα Δημοσίου Δικαίου. Αυτό, όμως, κατά τη διαβούλευση του Καταστατικού δεν το θέλατε εσείς.»

 Κολυμπάδης προς Βασιλειάδη: «Το νομικό πρόσωπο ιδιωτικού δικαίου και βρήκαμε μια άλλη φόρμουλα για να έρθουμε κάπου στη μέση». Εμείς το κάναμε από το Νοέμβριο, το ολοκληρώνουμε και τώρα. Και συνεχίζει ο κ. Κολυμπάδης, απευθυνόμενος στον τότε Υπουργό Αθλητισμού του ΣΥΡΙΖΑ. «Το δεύτερο είναι οι θητείες, αλλά όχι υποχρεωτικό recommendation, σύσταση, ελαφριά σύσταση, όχι υποχρεωτικότητα για τα όρια ηλικίας, όπως είπατε. Εάν κάνουμε μια αναθεώρηση του Καταστατικού δεν μπορούμε να κάνουμε αναθεώρηση αλά κάρτ, θα τα κάνουμε μέσα όλα. Αυτό δεν νομίζω να το θέλετε.»

Πάμε παρακάτω, λοιπόν, για να δείτε συνέπεια λόγων και πράξεων. Επειδή έγινε πολύς λόγος και μάλιστα, επικαλεστήκατε την επιστολή του κ. Μακλέντ από τη Δ.Ο.Ε., ενός υπηρεσιακού στελέχους. Δεν υποτιμούμε τίποτα. Να σας πω, ότι έχουν λάβει τα μέλη της Ελληνικής Ολυμπιακής Επιτροπής, από το ίδιο πρόσωπο, επιστολή στις 25 Νοεμβρίου, την οποία φυσικά έχουν όλοι οι «ομοσπονδιάρχες» στα χέρια τους, όλοι, όχι κάποιοι. Όλοι. Ξέρετε τι τους λέει μεταξύ άλλων; «Το ζήτημα του καθορισμού εύλογων ορίων ηλικίας ή και θητειών είναι σαφώς σημαντικό στοιχείο των βασικών προτύπων χρηστής διακυβέρνησης. Όπως γνωρίζετε, αυτό είναι κάτι που η Δ.Ο.Ε. έχει εφαρμόσει η ίδια εδώ και πολύ καιρό και το οποίο συνίσταται έντονα στα μέλη του Ολυμπιακού Κινήματος, ως μέρος των βασικών αρχών της χρηστής διακυβέρνησης. Ως εκ τούτου, δεν έχουμε κατ’ ουσίαν αντίρρηση στην αρχή της θέσπισης τέτοιων περιορισμών. Αυτό που μας λυπεί, είναι ότι αυτό έπρεπε να αντιμετωπιστεί στο νόμο και όχι να εφαρμοστεί, άμεσα και ενεργά, από κάθε αθλητική οργάνωση στο αντίστοιχο καταστατικό τους ή τουλάχιστον, να συζητηθεί και να γίνει αποδεκτή από κοινού με τις Κυβερνητικές Αρχές, όπως είχε συσταθεί, στις προηγούμενες συζητήσεις μας». Αυτά τα είπε ο ίδιος κύριος, που προ ημερών, εσείς επικαλεστήκατε την επιστολή του.

Πάμε και στο τελευταίο, γιατί έχει πολύ ενδιαφέρον. Τα άκουσαν, λοιπόν, αυτά τα στελέχη από την Ολυμπιακή Επιτροπή και προέβησαν σε ένα ψήφισμα, το οποίο σας το κατέθεσα και προχθές στην Επιτροπή, αλλά σας τα βάζω και σε μια χρονική σειρά, για να καταλάβετε τη συνέπεια, κάτι το οποίο εδώ δεν υπάρχει.

Επειδή άκουσα πάρα πολλές φορές για τα θέματα της αυτορρύθμισης. Τους κάνει παρατήρηση το ίδιο πρόσωπο και τους λέει: «Παιδιά, ελάτε, οργανωθείτε και ρυθμιστείτε, έπρεπε να το έχετε κάνει στα καταστατικά σας». Μας λέει, λοιπόν, η Ολυμπιακή Επιτροπή, με ψήφισμα, επαναλαμβάνω, το οποίο έχω καταθέσει στα Πρακτικά. Αν θέλετε σας το ξαναδίνω, δεν υπάρχει πρόβλημα.

Ανακοίνωση της Ελληνικής Ολυμπιακής Επιτροπής, στις 22 Νοεμβρίου του 2019: Η Ελληνική Ολυμπιακή Επιτροπή αποφάσισε ότι μέσα σε διάστημα έξι μηνών - έχουμε φτάσει στον 8ο - 9ο - οι αθλητικές ομοσπονδίες θα προχωρήσουν στην εναρμόνιση των καταστατικών τους στο θέμα των θητειών και των ορίων ηλικίας, με τις διατάξεις, που ισχύουν στις αντίστοιχες διεθνείς ομοσπονδίες τους.

Το έκαναν; Όχι. Καμία ομοσπονδία δεν προέβη σε εναρμόνιση του καταστατικού της, σύμφωνα δε με αυτά, που ισχύουν, στις αντίστοιχες διεθνείς ομοσπονδίες. Γιατί δεν το έκαναν; Είναι ένα θέμα, που καλό είναι να ρωτήσετε τους ίδιους. Αλλά προσέξτε, με αυτό το ψήφισμα, πρώτον, παραδέχονται ότι δεν έχουμε εναρμονιστεί και δεύτερον, δεν είναι συνεπείς, για άλλη μια φορά, στο θέμα της αυτορρύθμισης. Άρα, λοιπόν, η αυτορρύθμιση είναι μια πολύ ενδιαφέρουσα λέξη, αλλά, όμως, είναι καλό να γίνεται και πράξη.

Πάμε, τώρα, σε ερωτήματα, τα οποία ετέθησαν, στην προηγούμενη συνεδρίαση από πολλούς συναδέλφους. Ξεκινούσε μια ερώτηση, σχετικά με την παραβίαση καλής νομοθέτησης, διαβούλευσης τον Αύγουστο, για να μην υπάρχει συμμετοχή, να κάμψει τις αντιδράσεις. Αυτά είπε ο κ. Ξανθόπουλος, από την πλευρά του ΣΥΡΙΖΑ. Κάνετε λάθος, κύριε Ξανθόπουλε. Εφαρμόσαμε στο ακέραιο, στο ακέραιο, κυρίες και κύριοι συνάδελφοι, τις αρχές της καλής νομοθέτησης. Το παρόν σχέδιο νόμου αποτελεί προϊόν εξαντλητικής διαβούλευσης, τόσο σε πρώτο στάδιο, κατά τη σύνταξη του, όσο και στην πορεία. Χαιρόμαστε ειλικρινά για την ανταπόκριση και το ενδιαφέρον της αθλητικής κοινωνίας. Αρκεί να σας υπενθυμίσω, το είπα και στην πρωτολογία μου, στην πρώτη συνεδρίαση της Επιτροπής, ότι είχαμε περίπου 700 σχόλια μόνο στη διαβούλευση και περίπου 1.500 προτάσεις και υπομνήματα, που κατατέθηκαν στο Υφυπουργείο, τα οποία συνεχίζουν και έρχονται. Απίστευτο ενδιαφέρον. Συγκινητικό, θα έλεγα. Η ενεργοποίηση της αθλητικής οικογένειας της χώρας μας, αυτή η αθρόα συμμετοχή της στη διαβούλευση, από μόνη της αναιρεί την κριτική, που μας ασκείτε.

Και κάτι ακόμα. Η πρόταση, που κατατέθηκε από την Εισηγήτρια μας, ήταν να έρθουν σε ακρόαση, πάνω από 37 φορείς. Ο περιορισμός στον αριθμό, να το ξεκαθαρίσουμε, γιατί κάποιοι το χρησιμοποίησαν, δεν είναι υπόθεση της Κυβέρνησης. Είναι αρμοδιότητα των μελών της Επιτροπής και του Προεδρείου. Γι’ αυτόν το λόγο, αρκετοί από τους φορείς, που προτάθηκαν, δεν μπόρεσαν να συμμετέχουν.

Αντιλαμβάνεστε, λοιπόν, ότι συζητάμε για μια μεταρρύθμιση, που, ομολογουμένως, είναι μεταρρύθμιση στον αθλητισμό, κάνουμε το αυτονόητο, το οποίο, τόσα χρόνια, έχει καθυστερήσει να γίνει και επομένως, ακουμπά πολλούς, μα πολλούς φορείς, πολλά επίπεδα της αθλητικής οικογένειας. Εμείς, ως παράταξη της Ν.Δ. - αφαιρώ για λίγο την ιδιότητα του Κυβερνητικού στελέχους - τί κάναμε; Προτείναμε όσο το δυνατόν περισσότερους να μιλήσουν γι’ αυτό, το οποίο συζητάμε, σήμερα.

Εμείς, με τη σειρά μας, επεξεργαστήκαμε τις παρατηρήσεις, που ακούστηκαν, κατά την ακρόαση των φορέων, αλλά και τα υπομνήματα, τα οποία έφτασαν και όπως έχετε δει, η τελική μορφή του σχεδίου νόμου, που συζητούμε, σήμερα, έχει τροποποιηθεί αρκετά από την ενσωμάτωση πολλών προτάσεων, που έφτασαν στα χέρια μας.

Πάμε σε μια δεύτερη ερώτηση, που μου έκανε, πάλι ο κ. Ξανθόπουλος, ο κ. Συντυχάκης και η κυρία Χρηστίδου. Κριτική για το ενιαίο ψηφοδέλτιο, ερωτήματα «γιατί όχι σε διαφορετικά ψηφοδέλτια», κριτική περί φίμωσης της αντίθετης άποψης, φραγμός η απουσία μειοψηφίας από διαφορετικά ψηφοδέλτια και τα λοιπά.

Κυρίες και Κύριοι συνάδελφοι, με τη διάταξη αυτή, απαντώ και στην κριτική σας, περί κομματικού μηχανισμού. Γιατί σας ενοχλεί το ενιαίο ψηφοδέλτιο; Τι σκοπό εξυπηρετούν τα διαφορετικά ψηφοδέλτια στις αθλητικές ομοσπονδίες; Η διαφορετική άποψη, που πιθανόν να υπάρχει στον αθλητισμό, θα εκφράζεται μέσα από προσωπικότητες, που θα συμμετέχουν, σε ένα ενιαίο ψηφοδέλτιο. Ο αθλητισμός, αγαπητοί συνάδελφοι, είναι κοινωνικό φαινόμενο. Είναι κοινωνικό αγαθό, όπως λέει το Σύνταγμά μας. Συμφωνούμε σε αυτό, είμαι βέβαιος, κύριοι της Αντιπολίτευσης, αλλά και της Συμπολίτευσης.

Συνεπώς, τα πολιτικά Κόμματα δεν έχουν και δεν πρέπει να έχουν θέση στον αθλητισμό. Δεν θέλουμε κομματικά παραταξιακά ψηφοδέλτια στον αθλητισμό. Δεν θέλουμε κομματικοποίηση των ομοσπονδιών και των ενώσεων. Τα πολιτικά Κόμματα έχουν ρόλο και αποστολή εδώ, στο Κοινοβούλιο, όχι στον αθλητισμό. Οι διοικήσεις των αθλητικών ομοσπονδιών δεν πρέπει να έχουν κομματική χροιά. Δεν πρέπει να είναι παραταξιακές οι συμμετοχές τους και οι παρουσίες τους στα ψηφοδέλτια. Στόχος των ομοσπονδιών πρέπει να είναι η προαγωγή του αθλητισμού και του αθλήματος ή των αθλημάτων, που εκπροσωπούν. Αυτόν το σκοπό έχει και εξυπηρετεί το ενιαίο ψηφοδέλτιο. Το εκλογικό σώμα θα επιλέγει αυτούς, που θεωρεί, ως τους πλέον κατάλληλους να διοικήσουν τις ομοσπονδίες, να υπηρετήσουν το άθλημα και όχι τις κομματικές ή παραταξιακές γραμμές.

Όχι μόνο δεν φιμώνουμε την αντίθετη άποψη, αλλά την ενισχύουμε και φυσικά, αντλεί τη δύναμη, που θα της δώσουν οι ψήφοι, που θα λάβει. Ψήφοι από ποιους; Από τα ενεργά και νόμιμα αθλητικά ερασιτεχνικά σωματεία. Θα το επαναλάβω. Από τα ενεργά και νόμιμα. Ποιος διαφωνεί σε αυτό; Θέλουμε την παρατυπία, την παρανομία, τις σφραγίδες; Καθαρές κουβέντες. Θέλουμε τα ενεργά και νόμιμα. Αν μας ακούνε και όσοι μας ακούνε, που έχουν μια διοικητική θέση στα ερασιτεχνικά σωματεία της χώρας μας ή και όσοι συνάδελφοι από όλα τα Κόμματα, παροτρύνατε τους να προχωρήσουν στην κατάθεση του φακέλου τους, να προχωρήσουν στα δικαιολογητικά και όσο το δυνατόν περισσότερα ερασιτεχνικά σωματεία, νόμιμα, όμως, να έχουν το δικαίωμα την επόμενη μέρα, τα νόμιμα και τα άνεργα, να συμμετέχουν σε όλες τις διαδικασίες. Όχι μεσοβέζικα. Όχι χάος. Τάξη, διαφάνεια, καμία κομματικοποίηση, όπως κάποιοι θέλησαν να μας κατηγορήσουν.

Πάμε στους εκλογικούς καταλόγους, για τους οποίους έχω ήδη απαντήσει, γιατί μας κατηγόρησε ο κ. Μωραΐτης ότι διακρίνει παντού κομματικούς μηχανισμούς και τα λοιπά. Εάν δεν είχαμε δεσμευτεί και δεν γίνει τα επόμενα δύο εικοσιτετράωρα, που εκτιμώ ότι θα έχουμε λύσει τα τεχνικά ζητήματα και μετά την ψήφιση του σχεδίου νόμου, θα είμαστε έτοιμοι να το κάνουμε, δύο με τρία εικοσιτετράωρα, να είναι, δηλαδή, προσβάσιμες προς όλους οι λίστες των ερασιτεχνικών σωματείων, που έχουν προεγγραφεί στο Μητρώο και φυσικά, που έχουν ελεγχθεί είναι απολύτως εντάξει, άρα, έχουν εξασφαλίσει το δικαίωμα συμμετοχής στην εκλογική διαδικασία, τότε θα έλεγα ότι έχετε ένα δικαίωμα να έχετε μια επιφύλαξη. Αλλά, το έχουμε πει, από την πρώτη στιγμή, ότι το Μητρώο, συμφωνήσαμε όλοι εδώ πέρα, πρέπει να υπάρχει.

Μάλιστα, εμείς το κάναμε. Δεν άκουσα μια θετική κουβέντα γι’ αυτό. Το κάναμε. Δεν μείναμε στο «πρέπει». Το κάναμε και είπαμε ότι θα έχουν δικαίωμα άπαντες να εγγραφούν και αν δεν έχουν την αθλητική αναγνώριση, να σπεύσουν. Στις υπηρεσίες μας στο Υπουργείο Αθλητισμού, οφείλω να πω και από αυτό εδώ το βήμα ένα μεγάλο «ευχαριστώ», διότι η συνεργασία μαζί τους έχει προσφέρει αποτέλεσμα. Βεβαίως, έχει ενισχυθεί το συγκεκριμένο τμήμα, ώστε να τρέξει, άμεσα και γρήγορα, τον έλεγχο των αιτημάτων, των φακέλων, που έχουν κατατεθεί ή των φακέλων για αθλητική αναγνώριση, ώστε να είναι όσο το δυνατόν περισσότεροι. Κανένας φραγμός, καμία παρεμπόδιση, κυρίες και κύριοι συνάδελφοι, σημειώστε το αυτό.

Και βεβαίως, να επισημάνω στο άρθρο 5, παράγραφος 2, ότι προβλέπουμε ότι δικαίωμα συμμετοχής και ψήφου στη Γενική Συνέλευση αθλητικής ένωσης έχει κάθε αθλητικό σωματείο, που έχει τις ακόλουθες προϋποθέσεις: Να φέρει την αθλητική αναγνώριση, να έχει εγγραφεί στο Μητρώο Αθλητικών Φορέων της Γενικής Γραμματείας Αθλητισμού, άρθρο 142, του ν.4714/20, κατά τα δύο από τα τρία προηγούμενα χρόνια της Γενικής Συνέλευσης, ημερολογιακά έτη, να συμμετείχε σε επίσημες αθλητικές διοργανώσεις. Εδώ, αυξήσαμε το χρόνο, διότι είχαμε αγωνίσματα, τα οποία, λόγω καλοκαιρίας, αναφέρομαι στα χειμερινά αγωνίσματα, δεν πραγματοποίησαν διοργανώσεις φέτος ή λόγω covid, είχαμε πάρα πολλές ακυρώσεις. Αυξήσαμε, κατά ένα έτος, τον αριθμό, απλά και μόνο, για να δοθεί δικαίωμα σε περισσότερα σωματεία να είναι απολύτως σύννομα και να προχωρήσουν στην εγγραφή τους, χωρίς καμία παρεμπόδιση.

Βάλαμε και το άλλο. Αν πρόκειται για ατομικό άθλημα, με οκτώ, τουλάχιστον, αθλητές, διότι είχαμε πολλά αιτήματα από απομακρυσμένες περιοχές, από πιο αδύναμα σε αριθμό αθλητών σωματεία και μας παρακάλεσαν να το μικρύνουμε, για να έχουν δικαίωμα συμμετοχής. Το κάναμε πράξη. Το αρνείστε;

Δηλαδή, θέλετε να εμποδίσετε τα Σωματεία, τα οποία είναι σε απομακρυσμένες περιοχές; Πείτε το. Εμείς αφουγκραστήκαμε το πρόβλημά τους και το κάναμε πράξη. Σας το λέμε ευθέως. Αρχικά, είχαμε άλλη διατύπωση, άλλο αριθμό. Κάναμε πράξη το πρόβλημα, υιοθετήσαμε την πρόταση, όχι ενός, αλλά πολλών ερασιτεχνικών σωματείων από απομακρυσμένες ή νησιωτικές περιοχές. Επίσης, είπαμε ότι αν πρόκειται για ομαδικό άθλημα, με όσους αθλητές απαιτούνται από τους κανονισμούς του οικείου αθλήματος, για συμμετοχή σε επίσημους αγώνες και σε κάθε περίπτωση, με τουλάχιστον 12 αθλητές. Το ίδιο συμβαίνει και εδώ. Είναι ακριβώς η ίδια αιτιολογία, τα ίδιο σκεπτικό, που ανέφερα λίγο πριν, για τα ατομικά αθλήματα. Κυρίες και κύριοι συνάδελφοι, στόχος αυτής της διάταξης είναι να εξαλειφθεί το φαινόμενο των σωματείων -σφραγίδα, δηλαδή των σωματείων- φαντασμάτων, που δεν έχουν αγωνιστική δραστηριότητα και τα οποία, όμως, ψηφίζουν ή ψήφιζαν κανονικά, στις προηγούμενες εκλογές και αλλοίωναν το εκλογικό αποτέλεσμα. Νομίζω, ότι όλοι έχουμε συμφωνήσει σε αυτό πως πρέπει να μπει μια σειρά. Όλα τα Κόμματα, αν άκουσα καλά, πήρατε θέση και συμφωνείτε στην ανάγκη εξυγίανσης του αθλητικού γίγνεσθαι. Ωραία. Πώς το φαντάζεστε, αν δεν βάλουμε μία αρχή; Πώς το φαντάζεστε; Επειδή δίνουμε φωνή στα ενεργά και πραγματικά σωματεία, βάζουμε τέλος σε όλες αυτές τις αλχημείες, που έχουν ειπωθεί, πλέον, δημόσια, γιατί ανοίξανε τα στόματα. Κυρίες και κύριοι συνάδελφοι, σας παρακαλώ, αν δεν έχει γίνει από τη Γραμματεία της Επιτροπής, να προχωρήσετε στην αποστολή ενός συγκλονιστικού βίντεο, από κορυφαίους Ολυμπιονίκες ιστιοπλόους που, πλέον, πήραν πρωτοβουλία, άνοιξαν τα στόματά τους και είπαν πράγματα, που εμένα και πολλούς άλλους Έλληνες πολίτες, όχι μόνο Βουλευτές, τους έχουν συγκλονίσει και τους έχουν προβληματίσει. Πρόκειται για πράγματα, τα οποία, αν ήταν το δικό σας παιδί, στη δικιά τους θέση, είμαι βέβαιος πως θα είχατε άλλη θέση και άλλη άποψη, σήμερα, ευρισκόμενοι σε αυτή την Αίθουσα.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κύριε Υπουργέ, να ξέρετε πως το βίντεο έχει σταλεί σε όλους τους Βουλευτές και σε όλα τα Κόμματα.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Σας ευχαριστώ πολύ. Σχετικά με την επικύρωση των εκλογικών καταλόγων, γιατί ακούστηκε ότι εμείς πάμε να εγκρίνουμε και να φτιάξουμε τους εκλογικούς καταλόγους, όχι, κυρίες και κύριοι συνάδελφοι. Τον εκλογικό κατάλογο, με τα χαρακτηριστικά αυτά, που είπαμε, τον συντάσσει η διοίκηση της κάθε αθλητικής ομοσπονδίας. Τον έλεγχο τον κάνει η υπηρεσία, μιας και συζητάμε για σωματεία, τα οποία πρέπει να έχουν την αθλητική αναγνώριση, που τη δίνει το Υπουργείο μας και την ένταξή τους, η οποία πρέπει να είναι τακτοποιημένη στο Μητρώο μας. Το Υπουργείο ελέγχει και επικυρώνει. Επικύρωση είναι. Καταλαβαίνετε τη διαφορά, αλλά κάποιοι σας αρέσει να δημιουργείτε εντυπώσεις. Κανένα πρόβλημα. Εμείς είπαμε ξεκάθαρα. Διαφάνεια, διαφάνεια, κυρίες και κύριοι, και, αν κάποιος θέλει να κάνει ένσταση ή να προχωρήσει σε έλεγχο του μέλους, δεν υπάρχει κανένα θέμα. Βάλαμε αρκετό χρόνο, 45 ημέρες, έτσι ώστε να τακτοποιηθούν τα πάντα. Αυτό ήταν αποτέλεσμα της διαβούλευσης. Μας το ζήτησαν, επιμόνως και, κυρίως, στελέχη των ομοσπονδιών, πριν τη διεξαγωγή της γενικής συνέλευσης, να δημοσιεύεται η πρόσκληση, με ανάρτηση στην ιστοσελίδα της ένωσης. Το δεχτήκαμε και το συμπεριλάβαμε. Σαράντα, τουλάχιστον, ημέρες, πριν από τη σύγκληση της γενικής συνέλευσης, το διοικητικό συμβούλιο της αθλητικής ένωσης καταρτίζει και υποβάλλει στη Γενική Γραμματεία Αθλητισμού κατάλογο, με τα σωματεία, που έχουν δικαίωμα συμμετοχής και ψήφου στην επικείμενη γενική συνέλευση. Ο κατάλογος αυτός θα επικυρώνεται από την Γενική Γραμματεία Αθλητισμού, με βάση το τηρούμενο ηλεκτρονικό Μητρώο Αθλητικών Σωματείων. Πού διαφωνείτε;

Πάμε στο επόμενο ερώτημα, που αφορά τα κωλύματα. Τέθηκαν κωλύματα από τους περισσότερους ομιλητές, όπως τον κ. Μωραΐτη, τον κ. Συντυχάκη και την κυρία Σακοράφα. Μας κατηγόρησαν ότι δημιουργούμε οικονομικές σχέσεις με επαγγελματίες, με εμπόριο κ.ά. στα Σωματεία και ότι εμπορευματοποιούμε τον αθλητισμό. Ποιοι; Εμείς. Μάλιστα. Σε ό,τι αφορά τα όσα είπατε, περί κωλυμάτων, τα συζητήσαμε διεξοδικά, στα μέσα του καλοκαιριού, που είχαμε τη σχετική νομοθέτηση. Παρόλα αυτά, επαναλαμβάνω ότι αυτά που και τότε είχα πει, με τις διατάξεις περί κωλυμάτων, καταργήσαμε ανεπίκαιρα κωλύματα και εξορθολογήσαμε το πλέγμα περί κωλυμάτων. Θυμίζω το παράδοξο του να μην μπορεί ένας ιδιοκτήτης πρακτορείου ΟΠΑΠ να συμμετέχει σε ένα διοικητικό συμβούλιο ενός αθλητικού φορέα, ενώ ο μέτοχος στοιχηματικής εταιρείας, εδώ είναι υποκρισία, κυρίες και κύριοι συνάδελφοι, να μην έχει κανένα κώλυμα. Να σας το ξαναπώ να το καταλάβετε; Ο ιδιοκτήτης του ΟΠΑΠ δεν μπορεί, γιατί θα μολύνει το άθλημα, αλλά ο μέτοχος σε στοιχηματική εταιρεία, δεν έχει κανένα κώλυμα ! Συμφωνείτε σε αυτό; Για πείτε το ξεκάθαρα. Επίσης, περιμένετε να ακούσετε και το δεύτερο. Οι αθλητές, κατά τα προηγούμενα χρόνια, να επιβραβεύονται από την πολιτεία, με ένα πρακτορείο ΟΠΑΠ, διότι κατάφεραν και διακρίθηκαν και στη συνέχεια, να τους λέμε πως εμείς, με αυτό, που σου δώσαμε, σου απαγορεύουμε να έχεις δικαίωμα να συμμετέχεις, ακόμη και σε διοικητικό συμβούλιο ερασιτεχνικού σωματείου ! Είναι δίκαιο; Μήπως υπάρχει παραλογισμός; Για μετρήστε ξανά τις απόψεις σας και τα επιχειρήματα, τα οποία είπατε, σχετικά με το ζήτημα που, ούτως ή άλλως, επαναλαμβάνω ότι είναι ψηφισμένο, στα μέσα του καλοκαιριού.

 Πάμε τώρα στο θέμα του μηχανοκίνητου. Κύριε Συντυχάκη, σας τα γράψανε, αλλά σας τα γράψανε κακά. Λάθος. Δεν το περιγράψατε ούτε εσείς σωστά και το γνωρίζετε. Στο νόμο 2725/99 προβλεπόταν κώλυμα συμμετοχής σε καταστατικά όργανα, διοικητικά συμβούλια και επιτροπές αθλητικών σωματείων για όσους εμπορεύονται ή κατασκευάζουν κάθε είδους αθλητική δραστηριότητα.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Παρακαλώ, αφήστε τον Υπουργό να μιλήσει. Θα σας δοθεί ο λόγος, στη συνέχεια.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Ως γνωστόν, τα ελαστικά, οι εκκεντροφόροι, οι κινητήρες, τα καρμπυρατέρ και οι βελτιωτές κινητήρων δεν είναι και δεν μπορούν να ενταχθούν στα αθλητικά είδη. Τα καρμπυρατέρ ή τα εξαρτήματα είναι αθλητικά είδη; Διότι δεν πρόκειται, προφανώς, για τέτοια, αλλά για ανταλλακτικά και ελαστικά αυτοκινήτων, που ουδεμία νοηματική σχέση έχουν με τα αθλητικά είδη, ούτε μπορούν να ενταχθούν στο νοηματικό φάσμα του όρου «αθλητικά είδη». Το ζήτημα αυτό τέθηκε μετ’ επιτάσεως στο χώρο του μηχανοκίνητου αθλητισμού, καθώς ο χώρος αυτός έχει άμεση σχέση και εξάρτηση από το μηχανικό και τον ηλεκτρονικό εξοπλισμό των οχημάτων. Αν, όμως, στο χώρο του μηχανοκίνητου αθλητισμού, ενόσω ίσχυε το ανωτέρω κώλυμα, απαγορευόταν η συμμετοχή στη διοίκηση των σωματείων όσων εμπορεύονταν ανταλλακτικά και ελαστικά αυτοκινήτων, αλλά και των μηχανικών, η απαγόρευση αυτή δεν έβρισκε έρεισμα στο γλωσσικό νόημα του νόμου, αλλά προέκυπτε από μια, θα έλεγα, εξαιρετικά στατική ερμηνεία του.

 Ένα πέμπτο ερώτημα αφορά την ποσόστωση των δύο φύλων. Εδώ, ακούσαμε διαφορετικές κριτικές. Κάποιοι συνάδελφοι, όπως ο κ. Μωραΐτης, η κυρία Χρηστίδου αν δεν απατώμαι και η κυρία Σακοράφα υποστηρίξατε ότι η ποσόστωση πρέπει να αφορά τις θέσεις του Δ.Σ. και όχι μόνο τις υποψηφιότητες. Κάποιοι άλλοι συνάδελφοι, όπως ο κ. Κωνσταντόπουλος και ο κ. Μπούμπας, αναφερθήκατε στα προβλήματα εξεύρεσης υποψηφίων, ούτε καν μελών διοικήσεων, και από τα δύο φύλα. Οφείλω να παραδεχτώ ότι είναι ένα θέμα, που πραγματικά μας προβληματίζει, γιατί αυτή είναι η πραγματικότητα. Ανάλογα σχόλια και παρατηρήσεις υπήρχαν και στη διαβούλευση, με δύο βασικές κατηγορίες σχολίων. Η πρώτη κατηγορία σχολίων αφορούσε την ανησυχία πολλών αθλητικών φορέων και ιδιωτών, ότι δεν θα μπορέσουν να βρουν το 1/3 των γυναικών και να σχηματίσουν το ενιαίο ψηφοδέλτιο. Αυτή η συζήτηση για τα ψηφοδέλτια της Τοπικής Αυτοδιοίκησης των Βουλευτών, καθώς και θέσεις διοικήσεων, υπήρχε και παλιότερα και βλέπουμε να έχουμε δίπλα εξαιρετικές συναδέλφους, εργατικές και αποτελεσματικές, που θαυμάζουμε και θεωρούμε πρότυπα. Υπάρχουν γυναίκες στον αθλητισμό, που είναι καιρός να τους δώσουμε περισσότερο χώρο και βήμα και με την ενεργότερη συμμετοχή τους ο αθλητισμός να πάει ακόμη πιο μπροστά και πιο ψηλά.

Όσον αφορά τη δεύτερη ενότητα παρατηρήσεων και προτάσεων, που έφτασαν σε εμάς, είναι το επιχείρημα, που κινείται στην άλλη κατεύθυνση και λέει, γιατί δεν βάζετε ποσόστωση; Το 1/3 της ποσόστωσης στις διοικήσεις, πλέον. Η απάντηση είναι απλή. Αν το κάναμε αυτό, θα διαστρεβλώναμε την εκλογική διαδικασία, δηλαδή, τη βούληση των εκλεκτόρων. Θέλουμε να ενδυναμώσουμε τη συμμετοχή των γυναικών και τις δημοκρατικές διαδικασίες. Είναι σημαντικό το ζήτημα της ενδυνάμωσης του ρόλου των γυναικών στον αθλητισμό. Έχουμε άξιες αθλήτριες, πρωταθλήτριες, Ολυμπιονίκες και άξιες γυναίκες να διοικήσουν και αθλητικούς φορείς. Άρα, η πρότασή μας είναι αυτή, που καταθέσαμε και αν υπάρχει πρόταση για βελτίωση ή για αλλαγή στην προσέγγιση από τα υπόλοιπα Κόμματα, θα τη δεχτούμε, με μεγάλη ικανοποίηση. Ερωτηθήκαμε, αν υπάρχουν κυρώσεις, σχετικά με την ποσόστωση. Νομίζω ο κ. Συντυχάκης και ο κ. Κωνσταντόπουλος είχατε ρωτήσει. Κυρίες και κύριοι συνάδελφοι στόχος αυτής της διάταξης, όπως και ανάλογων διατάξεων για ποσόστωση, είναι να ενθαρρύνουμε τη συμμετοχή και των δύο φύλων, κατά τη διαδικασία των εκλογών. Από εκεί και πέρα, ποιες θα είναι οι κυρώσεις μη εφαρμογής του νόμου; Προφανώς, μπορεί κάποιος ή κάποια να προσφύγει και να ακυρωθεί η εκλογική διαδικασία. Απλά είναι τα πράγματα και δεν προβλέπεται από εμάς.

Έκτον, το Αθλητικό Μητρώο. Ενώ όλοι οι συνάδελφοι είστε υπέρ του Μητρώου και, κατά το παρελθόν, πολλοί συνάδελφοι από τον ΣΥ.ΡΙΖ.Α, καθώς και ο προηγούμενος Υπουργός Αθλητισμού είχαν ταχθεί υπέρ του Μητρώου, κάποιοι αναφέρατε ότι είναι γραφειοκρατικό και οδηγεί σε ασφυκτικό έλεγχο.

Κατ’ αρχάς, το Μητρώο Αθλητικών Φορέων, κυρίες και κύριοι συνάδελφοι, είναι κάτι που συζητιέται, πάρα πολλά χρόνια, από το 1990. Έχουμε τα πρακτικά, αν θέλετε, στη διάθεσή σας είναι και αυτά. Δεν ανακαλύψαμε εμείς τον τροχό, μη γελιόμαστε. Άλλωστε, δεν είναι τυχαίο, ότι όλοι συμφωνούμε, ως προς την αναγκαιότητα και τη χρησιμότητα του. Και όπως γνωρίζετε, συνάδελφοι του ΣΥΡΙΖΑ, είχε, ήδη, προβλεφθεί στο νόμο «Βασιλειάδη», απλά, εμείς το υλοποιήσαμε, δεν μείναμε, απλώς, στην περιγραφή και την πρόθεση. Εμείς το κάναμε. Το αυτονόητο, το κάναμε. Δεν μένουμε, λοιπόν, μόνο στα λόγια. Το ενεργοποιήσαμε και δουλεύει.

Αγαπητέ φίλε, Μανώλη, αν σε ενόχλησε, προηγούμενα, η αναφορά μου, το ανακαλώ, διότι υπάρχει μια προσωπική φιλία, καθότι είμαστε και συντοπίτες. Να σε ενημερώσω, ότι δεν υπάρχει αυτή τη στιγμή Μητρώο. Μέχρι που ανέλαβα, δεν υπήρχε Μητρώο Ερασιτεχνικών Σωματείων. Τώρα, υπάρχει και εξελίσσεται. Δεν υπήρχε Μητρώο Αθλητικών Εγκαταστάσεων. Σε συνεργασία με την ΚΕΔΕ, ήδη, προχωρά το Μητρώο Αθλητικών Εγκαταστάσεων, με την επωνυμία «Πέλοπας». Θα έχουμε, δηλαδή, σε λίγο διάστημα, πραγματική εικόνα όλων ή σχεδόν όλων των αθλητικών εγκαταστάσεων, σε επίπεδο αδειοδότησης, λειτουργίας, τι εξυπηρετούν, τι αθλήματα και λοιπά, σε όλη τη χώρα.

Επίσης, δεν έχουμε Μητρώο Προπονητών, που θα είναι το αμέσως επόμενο μητρώο, το οποίο θα κάνουμε και η επόμενη συζήτηση, σχετικά με το χάος, που επικρατεί, στο χώρο τον προπονητικό. Δεν έχουμε, επίσης, ως χώρα, Μητρώο Αθλητών, παρά μόνο ξέρουμε ότι έχουμε 48 - 49 αθλητικές ομοσπονδίες, τίποτα άλλο. Βάζουμε μια σειρά και μια τάξη, γι’ αυτό, παρακαλώ πολύ, μην μας κατηγορείτε. Βοηθήστε και πάρτε και εσείς ένα κομμάτι της ευθύνης. Όχι πως φοβόμαστε να αναλάβουμε τις ευθύνες μας, προς Θεού, αλλά να καταλαβαίνουμε που πρέπει και που μπορεί κανείς να ασκεί κριτική, σε μια κυβέρνηση, η οποία κάνει το αυτονόητο. Κάνει, δηλαδή, αυτό που ήταν πρόθεση και των προηγούμενων να κάνουν, αλλά, για κάποιο λόγο, δεν τα κατάφεραν. Ρωτήστε τους. Κοντά σας είναι. Πάρτε μια απάντηση, εμείς ξέρουμε τις απαντήσεις. Εμείς τις βιώσαμε στην πλάτη μας, κάτω και πάνω στο τραπέζι και όλα αυτά, όμως, δεν το βάλαμε κάτω. Η επιμονή της Κυβέρνησης αυτής και του Πρωθυπουργού μας είναι να μπει τάξη, διαφάνεια, δημοκρατικότητα και στο χώρο του αθλητισμού και προς αυτήν την κατεύθυνση κινούμαστε.

Κάτι ακόμα, όσον αφορά τις διαδικασίες. Συνάδελφοι, με κατηγορήσατε ότι εμείς έχουμε κάνει φοβερά δύσκολες τις διαδικασίες, για την ένταξη στο Μητρώο και για την αθλητική αναγνώριση. Μα, δεν έχετε στοιχειώδη ενημέρωση, ότι αυτές είναι διατάξεις από το νόμο «Βασιλειάδη»; Συν τοις άλλοις, αγαπητοί συνάδελφοι, με διάταξη, την οποία περνάμε, εδώ μέσα, απλοποιούμε τα δικαιολογητικά και τις διαδικασίες για την αθλητική αναγνώριση και την ένταξη στο Μητρώο. Δηλαδή, μας κατηγορείτε για κάτι, που ψηφίσατε εσείς και που βάλτε ένα σωρό δυσκολίες; Εμείς ζητάμε να απλοποιηθεί και μας κατηγορείτε για κάτι, το οποίο, πραγματικά, δεν καταλαβαίνω. Για ξαναδείτε το και πάρτε το από την αρχή.

Πάμε σε ένα άλλο ερώτημα. Για την κριτική, που δέχτηκα, σχετικά με την διάταξη του άρθρου 2, παράγραφος 5, για τον υποψήφιο πρόεδρο, που συμπληρώνει το 25% των ψήφων. Σε αυτό ερωτήθηκα από τον κ. Μπούμπα, απ’ τον κ. Κωνσταντόπουλο, από τον κ. Μωραΐτη και απ’ τον κ. Συντυχάκη. Εξηγώ, γιατί μου προκάλεσε έκπληξη. Πράγματι, μπορεί ο υποψήφιος πρόεδρος, που δεν εξελέγη και συγκεντρώνει το 25% των ψήφων να καταλαμβάνει τη θέση του τελευταίου εκλεγέντος μέλους του Δ.Σ., το οποίο μέλος μπορεί να έχει συγκεντρώσει παραπάνω ψήφους, για παράδειγμα, το 30% των ψήφων – και εξηγώ το σκεπτικό. Ένας υποψήφιος πρόεδρος, που λαμβάνει το 25% των ψήφων στη μονοσταυρία, σημαίνει ότι είναι μια προσωπικότητα κύρους, ένα άτομο αναγνωρισμένο για την προσφορά του, στο χώρο του αθλητικού φορέα. Θέλουμε, αφενός να δώσουμε χώρο και θάρρος σε άτομα, που ενδιαφέρονται να θέσουν υποψηφιότητα για τη θέση του προέδρου, να μην έχουν ενδοιασμούς, λόγω του ότι αν δεν εκλεγούν, τίθενται αυτομάτως εκτός Δ.Σ. Ενισχύουμε, λοιπόν, τη δυναμική των υποψηφίων και ενθαρρύνουμε τη συμμετοχή τους. Αφετέρου, ο εκλεγμένος τελευταίος σύμβουλος, εκλέγεται από ένα πολυσταυρικό σύστημα και όχι μονοσταυρία. Άρα, το νούμερο το τελικό, που συγκεντρώνει το τελευταίο σε σταυρούς μέλος του Δ.Σ., σαφώς δεν έχει σχέση με τους σταυρούς, που λαμβάνει ο υποψήφιος πρόεδρος, γιατί εδώ είναι μονοσταυρία και απ’ την άλλη, είναι πολυσταυρικό το σύστημα. Εάν υπάρχει αντίρρηση για το ποσοστό, να το ακούσουμε. Θέλετε να το αυξήσουμε; Να το αυξήσουμε. Είναι αδιανόητο, όμως, ένας υποψήφιος πρόεδρος, που καταφέρνει να αποσπάσει την εμπιστοσύνη ενός ικανού αριθμού εκλεκτόρων, να μη συμμετέχει στη διοίκηση, την επόμενη μέρα. Και σας λέω, ότι το 25% το καταγράψαμε από μια σειρά πληροφορίες, που πήραμε, από άλλες ομοσπονδίες, σε άλλες χώρες, αφενός και αφετέρου, από ένα σωρό άλλους οργανισμούς, που λειτουργούν και εφαρμόζουν το ίδιο σύστημα και στην Ελλάδα. Αν υπάρχει ζήτημα για το ποσοστό, το ακούμε. Είναι αδιανόητο, επαναλαμβάνω, ένας υποψήφιος πρόεδρος, που δεν εξελέγη, αλλά που απέσπασε την εμπιστοσύνη ενός μεγάλου, σημαντικού αριθμού εκλεκτόρων, να μη συμμετέχει στη διοίκηση. Είναι λάθος.

Το άλλο το οποίο συζητούμε και εξετάζουμε, αυτήν την ώρα – οι συνεργάτες μου, το νομικό τμήμα του Υπουργείου μας – είναι αυτό που ετέθη, ως πρόταση, στο υπόμνημα, που μας κατατέθηκε και το έχετε λάβει, ήδη, όλοι σας, από την Ελληνική Ολυμπιακή Επιτροπή και από τον Σύλλογο Ολυμπιονικών και Παραολυμπιονικών. Είναι, δηλαδή, κάτι ακόμη πιο προχωρημένο, το οποίο εμάς μας αρέσει. Αν εσάς σας ενοχλεί, να μας το πείτε ή αν συμφωνείτε, επίσης, θα ήθελα να το ξέρω, για να ξέρουν και όσοι μας παρακολουθούν ποιες είναι οι απόψεις όλων των Κομμάτων. Τι, δηλαδή; Εμείς φέραμε ότι, για πρώτη φορά, στις διοικήσεις των ομοσπονδιών, θα συμμετέχει με δικαίωμα λόγου εκπρόσωπος των ενεργών αθλητών. Η πρόταση της Ε.Ο.Ε. και των συλλόγων Ολυμπιονικών και Παραολυμπιονικών, είναι να συμμετέχει μεν, αλλά με δικαίωμα ψήφου. Όπως γίνεται σε όλες τις ομοσπονδίες, σε όλα τα υπόλοιπα ευρωπαϊκά κράτη. Εμείς το υιοθετούμε αυτό και δουλεύουμε για το πώς και με ποιο τρόπο μπορεί να εφαρμοστεί άμεσα στις διατάξεις, τις οποίες έχουμε προς συζήτηση. Θα ήθελα να έχω την άποψη και των υπολοίπων Κομμάτων. Συμφωνείτε, δηλαδή, στην πιο ενεργή συμμετοχή αθλητών στις διοικήσεις των ομοσπονδιών; Είναι ένα βασικότατο ερώτημα, που παρακαλώ πολύ, να έχω πολύ καθαρά την απάντηση σας, σχετικά με αυτό.

Τέθηκαν ερωτήματα από τον κ. Κωνσταντόπουλο και τον κ. Συντυχάκη, για τους εν ενεργεία προπονητές Ολυμπιονίκες, που μπορεί να συμμετέχουν στη διοίκηση αθλητικού φορέα. Μάλιστα, αναφερθήκατε, ότι είναι λάθος, διότι είναι εις βάρος της διαφάνειας και της ισοτιμίας. Με τη διάταξη αυτή, αγαπητοί συνάδελφοι, η οποία είναι εξαιρετική, διότι εξαιρεί τους Ολυμπιονίκες προπονητές και δεν αφορά όλους τους προπονητές, δηλαδή, ιδιαίτερους αθλητές, που έχουν διακριθεί σε Ολυμπιακούς Αγώνες, με εξειδικευμένες γνώσεις και εμπειρίες, δίνουμε τη δυνατότητα να μπορούν να προσφέρουν τόσο ως προπονητές όσο και ως μέλη διοικήσεων αθλητικού σωματείου. Τους δίνουμε τη δυνατότητα να προσφέρουν στα αθλήματά τους. Τυχόν κίνδυνοι για εμφάνιση φαινομένων αδιαφάνειας και διαφθοράς αποκλείονται από τις άλλες διατάξεις της αθλητικής νομοθεσίας, όπως π.χ. η παράγραφος 7 του άρθρου 2, που απαγορεύει τη σύναψη συμβάσεων του σωματείου, της ένωσης ή της ομοσπονδίας, με έναν προπονητή.

Χρωστώ και μία απάντηση προς τους προπονητές και, ιδιαιτέρως, προς τον πολύ συμπαθή Παναγιώτη Γιαννάκη, που εκπροσωπεί τον τομέα των προπονητών, στο χώρο του Μπάσκετ. Ήδη, όπως είπαμε, αμέσως μετά, μόλις ολοκληρωθεί αυτή η συζήτηση και ψηφιστεί το συγκεκριμένο νομοσχέδιο, ξεκινάμε το θέμα της τακτοποίησης του χάους των προπονητών. Αναφέρομαι σε όλα τα αθλήματα. Και ναι, είναι αυτονόητο, ότι στις διοικήσεις των ομοσπονδιών πρέπει να συμμετέχουν, δια του εκπροσώπου τους και ένας από το χώρο των προπονητών. Αποτελεί δέσμευση και θα είναι στο επόμενο σχέδιο νόμου, το οποίο θα φέρουμε συντομότατα, διότι το θεωρούμε απολύτως αυτονόητο και αποτελούν αναπόσπαστο κομμάτι της αθλητικής οικογένειας. Δεν το κάνουμε, αγαπητέ κ. Μωραΐτη, παρά την παρότρυνσή σας να το κάνουμε, τώρα, διότι, αυτή τη στιγμή, στο χώρο των προπονητών, υπάρχει ένα χάος. Εξαιρώ το Μπάσκετ, που, κατά βάση, υπάρχει μια σειρά. Στα υπόλοιπα αθλήματα, το γνωρίζετε, δεν γνωρίζουμε ποιος είναι περισσότερο ή λιγότερο νόμιμος προπονητής, ποιος έχει το δικαίωμα και ποιος δεν έχει το δικαίωμα. Και, επειδή ειδικά στο χώρο του ποδοσφαίρου, όσοι είστε πιο πολύ συνδεδεμένοι, με το χώρο, όπως ο κ. Μπούμπας, για παράδειγμα, ξέρετε πολύ καλά, ότι εδώ υπάρχει μια ιδιαιτερότητα. Θα τακτοποιήσουμε το ζήτημα αυτό, με όποιο κόστος, αλλά θα βάλουμε μια σειρά. Αυτομάτως, θα τακτοποιηθεί και το Μητρώο Προπονητών, καθώς και των εκπροσώπων στις διοικήσεις των ομοσπονδιών. Είναι πρόθεσή μας και θα το δουλέψουμε στο επόμενο σχέδιο νόμου.

Ένα άλλο ερώτημα, που μου τέθηκε, αφορά τη διάταξη για τη χρήση αθλητικών εγκαταστάσεων από σωματεία, που δεν έχουν αθλητική αναγνώριση και την προθεσμία, που τους δίνουμε, των 6 μηνών, για να συμμορφωθούν. Με συγχωρείτε, είμαστε απολύτως συνεπείς. Δεν μπορούμε να έχουμε στα σωματεία δύο ταχυτήτων. Εμείς να κάνουμε ότι δεν βλέπουμε ή ότι δεν ξέρουμε; Τους λέμε «Κύριοι, θέλετε να χρησιμοποιείτε αθλητικές εγκαταστάσεις; Σαφέστατα, έχετε κάθε δικαίωμα, αλλά παρακαλώ πολύ να είστε νόμιμοι.» Ακούστε μια λεπτομέρεια, την οποία, μάλλον, δεν έχετε καταλάβει ή τέλος πάντων σας διέφυγε. Ένα σωματείο, το οποίο δεν έχει την ειδική αθλητική αναγνώριση, εάν πετύχει σε ένα πανελλήνιο πρωτάθλημα, τα μόρια, τα οποία δικαιούται να πάρει ο αθλητής σε ατομικό ή σε ομαδικό άθλημα, ανάλογα, δεν θα τα πάρει, αν δεν έχει την αθλητική αναγνώριση. Τους λέμε, λοιπόν, με κάθε τρόπο, «Κύριοι, προχωρήστε σε αυτό», διότι έχει τύχει να αντιμετωπίσουμε περιπτώσεις γονέων, που είναι έτοιμοι να εκραγούν και να σκάσουν από τη στεναχώρια τους, γιατί πέτυχαν διάκριση τα παιδιά τους, δεν γνώριζαν ότι το σωματείο, το οποίο έχουν εγγεγραμμένο το παιδί τους, από 7-8 χρονών, ότι δεν είχε την αθλητική αναγνώριση και όταν ήρθε η ώρα να κάνουν χρήση του δικαιώματος, που τους δίνει η πολιτεία, διαπίστωσαν ότι δεν έχουν αθλητική αναγνώριση.

Να τους πούμε «Κύριοι, τακτοποιηθείτε, να είστε νόμιμοι, να έχετε συμμετοχή ισότιμη μέσα στο Μητρώο, ελάτε να έχετε συμμετοχή ισότιμη στην εκλογική διαδικασία». Θα πω μια φράση, που ήρθε σε ηλεκτρονική αλληλογραφία, από κάποιο σωματείο, το οποίο έσπευσε από τα πρώτα να τακτοποιήσει, να καταθέσει το φάκελό του, να πάρει την αθλητική αναγνώριση και να εγγραφεί στο Μητρώο. Λέει: «Επιτέλους, νιώθω ότι δεν είμαι σε καφενείο», γράφει, «γιατί είναι η πρώτη φορά, που εγώ διαφοροποιούμαι από οποιονδήποτε, που φτιάχνει ένα σωματείο, ενεργό ή μη, δεν έχει σημασία, και εγώ προσπαθώ, σαν κύριος να κάνω τη δουλειά μου, ενώ κάποιοι άλλοι κάνουν χρήση του καταστατικού για άλλες διαδικασίες, για άλλους λόγους. Νιώθω ότι διασφαλίζομαι και η φωνή μου αποκτά ρόλο και οντότητα, μέσα στο αθλητικό γίγνεσθαι».

Εμείς, λοιπόν, θέλουμε όσον το δυνατόν περισσότερα ερασιτεχνικά σωματεία να τακτοποιηθούν και τους δίνουμε περιθώριο, μόλις έξι μηνών. Βάζουμε τάξη, δηλαδή, και νοικοκυρεύουμε και παροτρύνουμε, όσο μπορούμε, με κάθε τρόπο, να αποκτήσουν όλοι νομιμότητα. Ναι, στη διαφάνεια, ναι, στην τάξη.

Αναφέρθηκε η κυρία Σακοράφα ότι υπάρχει κάποιου είδους σκοπιμότητα, σχετικά με το ασυμβίβαστο συμμετοχής στη διοίκηση και στην εκτελεστική επιτροπή των μελών διοίκησης των αθλητικών μας Ομοσπονδιών Ατόμων με Αναπηρίες για τις θέσεις του Προέδρου, Αντιπροέδρου, Γραμματέα και Ταμία. Κυρία Σακοράφα, ακούστηκε ότι με αυτή την διάταξη συρρικνώνουμε την εκπροσώπηση του αθλητικού Ολυμπιακού Κινήματος. Δυστυχώς, σφάλετε. Καμία σκοπιμότητα δεν κρύβει η συγκεκριμένη διάταξη. Η αναφορά στις θέσεις του Προέδρου, Αντιπροέδρου, Γραμματέα και Ταμία, με την παράγραφο 12 του άρθρου 8, γίνεται, διότι το στελεχιακό δυναμικό, στις διοικητικές θέσεις των Αθλητικών Ομοσπονδιών Ατόμων με Αναπηρίες, είναι πολύ πιο περιορισμένο, σε σύγκριση με τα αρτιμελή. Τη στιγμή αυτή, δεν υφίσταται επαρκής αριθμός στελεχών, ώστε να μπορεί να καλύψει σε τέτοιο βαθμό τις διοικητικές θέσεις των επιμέρους ομοσπονδιών και παράλληλα, να υπάρχει ευχέρεια στελέχωσης και στο σύνολο των διοικητικών θέσεων της Ελληνικής Παραολυμπιακής Επιτροπής. Συνεπώς, τίθεται το ασυμβίβαστο συμμετοχής, μόνο στις ανωτέρω θέσεις, οι οποίες φέρουν και περισσότερες ευθύνες και έχουν εκτελεστική εξουσία, βάσει του καταστατικού τους. Αν με ρωτάτε, στο βάθος της καρδιάς μου, είναι ότι θα έπρεπε να υπάρχει πραγματικό ασυμβίβαστο και στη μία και στην άλλη διοίκηση, όμως, τα μηνύματα, που έχουμε λάβει από την Παραολυμπιακή Κοινότητα, είναι ότι δεν θα επαρκούν τα πρόσωπα να συμμετέχουν και να είναι άλλα πρόσωπα εδώ, άλλα πρόσωπα εκεί, πέρα από τις θέσεις εκτελεστικής εξουσίας, οπότε επιλέξαμε ένα «κλικ» παρακάτω, χωρίς να σημαίνει ότι σε επόμενο χρόνο, εάν, όντως, αυτά έχουν εξομαλυνθεί πλήρως, δεν μπορούμε να βάλουμε πλήρη αυτονομία και ανεξαρτησία και ασυμβίβαστο, μεταξύ της μίας διοίκησης και της άλλης, ακόμα και σε μέλη διοικήσεων, που δεν έχουν εκτελεστική εξουσία. Δεν είμαστε αρνητικοί, αλλά, σε αυτή τη φάση, θεωρούμε ότι θα δημιουργήσουμε περισσότερα προβλήματα παρά αυτά που θα αντιμετωπίσουμε.

Τέθηκαν από τους περισσότερους συναδέλφους ζητήματα για τους προπονητές. Έγινε αναφορά σε κατοχύρωση δικαιωμάτων των ΣΕΦΑΑ για επαγγελματικά δικαιώματα. Αναφέρθηκε, μάλιστα, και ο κ. Αραχωβίτης για τη μεταφορά στα ΕΚΑΕ. Αγαπητές και αγαπητοί συνάδελφοι, πράγματι, το θέμα των προπονητών είναι πολύ σημαντικό, το ανέφερα και λίγο πριν. Υπάρχουν, όμως, μια σειρά από ζητήματα, που χρονίζουν. Στο παρόν νομοσχέδιο, δεν αγγίζουμε το θέμα των προπονητών. Οι διατάξεις για το ΕΚΑΕ είναι υφιστάμενες διατάξεις. Είναι ένας νόμος, ο 2725 / 99, που ισχύει και ψηφίστηκε, το 1999, άρα, μη μας κατηγορείτε για κάτι, το οποίο κάποιοι άλλοι έφεραν προς συζήτηση και ψηφίστηκε. Εμείς, απλώς, το αναφέρουμε, διότι μας επιβάλλεται από τη νομοθεσία να φέρουμε όλη τη διάταξη, όπως διαμορφώνεται. Δεν την αλλάζουμε τη διάταξη αυτή. Όμως, έχουμε, ήδη, ξεκινήσει και θα αρχίσουμε τις συζητήσεις και την προετοιμασία του επόμενου νομοσχεδίου μας, το οποίο θα ασχολείται με τα θέματα των προπονητών και πολλά από τα ζητήματα, τα οποία, όντως, είναι πραγματικά και αφορούν όλη την προπονητική κοινότητα. Να είστε βέβαιοι ότι θα τα εξαντλήσουμε και είμαι βέβαιος ότι θα στεναχωρήσουμε κάποιους, αλλά σίγουρα θα βάλουμε μια σειρά και μια τάξη στο μεγαλύτερο μέρος αυτής της κοινότητας.

Τώρα, σε ό,τι αφορά τη διάταξη για τους εκπαιδευτές σκοποβολής και τοξοβολίας, έκανε ερώτημα ο κ. Αραχωβίτης και ο κ. Μωραΐτης. Εδώ κάνουμε μια καινοτομία, αγαπητοί συνάδελφοι, που μας προτάθηκε από τις ίδιες τις ομοσπονδίες, δεν το θεσπίσαμε εμείς από μόνοι μας και μας το τεκμηρίωσαν μάλιστα, και πραγματικά πειστήκαμε από τις προτάσεις τους. Να δώσουμε τη δυνατότητα αποκλειστικά σε ερασιτεχνικά σωματεία να αναθέτουν την εκπαίδευση ανήλικων αθλητών τους, παίδων και εφήβων, στο άθλημα της σκοποβολής και της τοξοβολίας, που είναι ατομικά και κυρίως τεχνικής φύσεως αθλήματα, σε εκπαιδευτές άνευ ανταλλάγματος, οικειοθελούς προσφοράς, οι οποίοι είναι έμπειροι αθλητές διακεκριμένοι και οι οποίοι θα είναι κάτοχοι αντίστοιχου τίτλου εκπαίδευσης εκπαιδευτή στην ομοσπονδία. Γιατί γίνεται αυτό; Διότι, πολύ απλά, θέλουμε να ενισχύσουμε, να διευκολύνουμε και να υποστηρίξουμε τα ερασιτεχνικά σωματεία, ιδίως σε απομακρυσμένες περιοχές, τα οποία, για οικονομικούς λόγους, αδυνατούν να προσλάβουν προπονητή. Δηλαδή, για παράδειγμα, το Σωματείο των Σκοπευτών της Χίου, της Σάμου και ούτω καθεξής, το οποίο επιτελεί και ένα άλλο ρόλο, εθνικό θα έλεγα, αδυνατεί να αμείβει προπονητή και έτσι, δεν μπορεί να αναπτύξει το άθλημα του και φυσικά να εισάγει νέους αθλητές στο χώρο. Επιπλέον, αυτή η ρύθμιση, περί αφιλοκερδούς προσφοράς, επιβάλλεται από την ίδια τη φύση του ερασιτεχνικού αθλητισμού.

Κριτές. Η προσθήκη στην εξαίρεση των κριτών της γυμναστικής βασίζεται σε εισήγηση της αρμόδιας ομοσπονδίας ή έστω γίνεται, κατόπιν αιτήματος του οργάνου των κριτών της γυμναστικής. Είναι ένα ερώτημα από τον κ. Μάρκου και από τον κ. Μωραΐτη. Κύριοι συνάδελφοι, πρέπει να γνωρίζετε ότι σύμφωνα με τους κανονισμούς της Παγκόσμιας Ομοσπονδίας, για να διεξαχθεί ένα Πανελλήνιο Πρωτάθλημα Ανδρών - Γυναικών Ενόργανης Γυμναστικής, απαιτούνται, συνολικά, ενενήντα κριτές και εξηγώ. Δέκα συνολικά αγωνίσματα, 6 ανδρών και 4 γυναικών, επί 9 κριτές, ανά αγώνισμα, μας κάνουν τον μεγάλο αριθμό των 90 κριτών. Όπως αντιλαμβάνεστε, το δεδομένο αυτό καθιστά πολύ δύσκολη έως αδύνατη την ανεύρεση του όλου του προσωπικού, που απαιτείται και που, βεβαίως, θα μπορούσαν να επιστρατευτούν, ως κριτές αγώνων, ενώ είναι ταυτόχρονα και μέλη αθλητικών σωματείων, που καλλιεργούν το άθλημα της γυμναστικής. Επιπλέον, με δεδομένο ότι η αμοιβή των κριτών είναι περίπου 15 ευρώ, για μια φορά το χρόνο, είναι και αδύνατον να βρεθεί ο απαραίτητος αριθμός κριτών από άτομα, που δεν είναι πολύ κοντά στο άθλημα. Το αντιλαμβανόμαστε όλοι όσοι είμαστε κοντά στον αθλητισμό. Το εμπόδιο αυτό αναγνώρισαν πολλά αθλητικά σωματεία της γυμναστικής και μας το επεσήμαναν, κατά τη διαβούλευση και με προτάσεις και υπομνήματα, που έστειλαν στην Γενική Γραμματεία Αθλητισμού. Προφανώς, το πρόβλημα αυτό δεν θα μπορούσε να μας αφήσει αδιάφορους και για τον λόγο αυτόν προσθέσαμε και το άθλημα της γυμναστικής στον κατάλογο των αθλημάτων, για τα οποία, κατ’ εξαίρεση, δεν θα ισχύουν οι περιορισμοί των παραγράφων 4 του άρθρου 3, δηλαδή, δεν θα ισχύει ο περιορισμός του κριτή και μέλους του σωματείου. Είναι αυτονόητο, βέβαια και σπεύδω να σημειώσω ότι διασφαλίζουμε την ακεραιότητα, αφού υπάρχει η πρόβλεψη της ουδετερότητας. Ένας κριτής δεν επιτρέπεται να κρίνει αθλητές του σωματείου του οποίου είναι μέλος, κρατήστε το αυτό και από το οποίο προέρχεται ο ίδιος, όπως ακριβώς και στην Παγκόσμια Ομοσπονδία, ένας κριτής δεν επιτρέπεται να είναι αθλητής, στη χώρα του, αλλά σε άλλη χώρα.

Θα σταθώ και σε ένα - δύο ερωτήματα, που δεν αφορούν το παρόν νομοσχέδιο, αλλά τέθηκαν από άλλους συναδέλφους. Είναι το θέμα, που τέθηκε από πολλούς συναδέλφους, εκπροσώπους και αφορά το ζήτημα της στήριξης του ερασιτεχνικού αθλητισμού από τις επιπτώσεις της πανδημίας. Σχετικά με την οικονομική ενίσχυση των ερασιτεχνικών σωματείων, η Γενική Γραμματεία Αθλητισμού στηρίζει, έμπρακτα, τον ερασιτεχνικό αθλητισμό και έπειτα από 12 συνολικά χρόνια προχωρά, απευθείας, χωρίς ενδιάμεσους, προσέξτε το αυτό, στην επιχορήγηση των ερασιτεχνικών ενεργών αθλητικών σωματείων, με τη διάθεση ποσού ύψους 12 εκατομμυρίων ευρώ, για την άμεση ενίσχυση τους. Το ποσό των 12 εκατομμυρίων θα διανεμηθεί, σύντομα, με απόλυτη διαφάνεια. Για το λόγο αυτόν, δημιουργήσαμε το Μητρώο Αθλητικών Σωματείων. Με το Μητρώο διασφαλίζεται ότι η διάθεση δημοσίων πόρων, που θα στηρίξουν τα αθλητικά σωματεία, θα πραγματοποιηθεί, με διαφάνεια και αντικειμενικά κριτήρια. Συγκεκριμένα, την επιχορήγηση θα λάβουν όσα σωματεία έχουν ολοκληρώσει τη διαδικασία προεγγραφής τους στο Μητρώο Αθλητικών Σωματείων της προεγγραφή τους και διαθέτουν την ειδική αθλητική αναγνώριση από τη Γενική Γραμματεία Αθλητισμού. Το ποσό για κάθε σωματείο είναι αφορολόγητο και ακατάσχετο. Με κοινή απόφαση, που έχουμε εκδώσει, μαζί με το Υπουργείο Οικονομικών, καθορίζονται τα αντικειμενικά και διαφανή κριτήρια για την καταβολή του ποσού ενίσχυσης. Μέχρι στιγμής, έχουν προεγγραφεί περίπου 5.100 ερασιτεχνικά αθλητικά σωματεία και η λειτουργία του Μητρώου σαφώς δε σταματά, συνεχίζεται.

Είναι σημαντικό να τονίσουμε ότι και κατά την περίοδο της καραντίνας λάβαμε πολύ έγκαιρα μέτρα στήριξης της αθλητικής οικογένειας και του ερασιτεχνικού αθλητισμού. Συγκεκριμένα, θυμίζω, μεριμνήσαμε αστραπιαία, για την ένταξη των αθλητικών σωματείων στους επιπλέον ΚΑΔ για τα μέτρα στήριξης. Παράλληλα ετοιμάσαμε ένα πλαίσιο έμμεσων μέτρων, με γενναίες οικονομικές διευκολύνσεις, στη χρήση των αθλητικών εγκαταστάσεων, για την ενίσχυση των ερασιτεχνικών αθλητικών σωματείων και τη στήριξη εκατοντάδων χιλιάδων αθλητών, αλλά και οι διοικήσεις των αθλητικών κέντρων, που εποπτεύονται από τη Γενική Γραμματεία Αθλητισμού, προχώρησαν επίσης σε γενναίες οικονομικές διευκολύνσεις, για τη στήριξη των ερασιτεχνικών αθλητικών σωματείων.

Επιπρόσθετα, σας θυμίζω, μπορεί να το είχατε ξεχάσει κάποιοι, προχωρήσαμε και σε φορολογικές ελαφρύνσεις προς όφελος του αθλητισμού. Με το νόμο 4714 / 20 το Υπουργείο Οικονομικών ρύθμισε, πρώτον, ότι τα εισιτήρια των αθλητικών αγώνων, όταν με το καλό υπάρξουν φίλαθλοι στις κερκίδες, θα υπάγονται πλέον στο μειωμένο ΦΠΑ 13% από το 24%, με στόχο τη διατήρηση, σε χαμηλά επίπεδα ή και τη μείωση των τελικών τιμών τους. Ήταν άλλωστε ένα πάγιο αίτημα, το οποίο εμείς το κάναμε πράξη. Επίσης, η φορολόγηση των εισοδημάτων των προπονητών να εξομοιωθεί με αυτή των αμειβομένων αθλητών, να μειωθεί ο φόρος από το 45% στο 22%.

Βέβαια, με το ν. 4646/2019, προβλέψαμε τη μείωση του φορολογικού συντελεστή από το 22% στο 45% για τα ποσά, που θα καταβάλλονται από αθλητικές ανώνυμες εταιρείες σε αθλητές για την υπογραφή συμβολαίου μεταγραφής ή την ανανέωση ή τη λύση του συμβολαίου συνεργασίας, αλλά και τη μείωση του ποσού φόρου, κατά 20%, από 10%, που ίσχυε, επί των ποσών δωρεών προς τα ερασιτεχνικά σωματεία. Δώσαμε, δηλαδή, φορολογικό κίνητρο, κάτι το οποίο, επίσης, ήταν πάγιο αίτημα του αθλητισμού, το κάναμε πράξη.

Για πρώτη φορά, αγαπητοί συνάδελφοι, υλοποιούμε, σε συνεργασία με το Υπουργείο Εργασίας και με τον ΟΑΕΔ, ένα πρόγραμμα πολύ ενδιαφέρον. Ενισχύουμε το προσωπικό των εγκαταστάσεών μας, κατά 249 άτομα, με άλλους 350 γυμναστές, οι οποίοι διατίθενται σε 147 δήμους της χώρας. Σύνολο 599, δηλαδή, που ήδη έχουν αρχίσει και απορροφώνται και εμφανίζονται και ενισχύουμε την παρουσία τους, τόσο σε αθλητικές εγκαταστάσεις των δήμων, όσο και αθλητικές εγκαταστάσεις του Υπουργείου Αθλητισμού.

Τέθηκε, επίσης, το θέμα των επιχορηγήσεων των ομοσπονδιών και μ’ αυτό ολοκληρώνω, ενώ υπάρχουν και άλλα ερωτήματα, εδώ είμαστε να τα απαντήσουμε. Με χαρά, απαντώ στο ερώτημα αυτό και κλείνω, κύριε Πρόεδρε, λέγοντας ότι για πρώτη φορά εφαρμόζουμε αντικειμενικό και αξιοκρατικό σύστημα επιχορήγησης των ομοσπονδιών, το οποίο το ονομάσαμε «Χίλων». Για πρώτη φορά, κύριοι συνάδελφοι, δεν μοιράσαμε τα χρήματα, ανάλογα με τις συμπάθειες ή τις αντιπάθειες ή με βάση τα κομματικά κριτήρια ή δεν ξέρω με ποιο άλλο τρόπο συνέβαινε, κατά το παρελθόν. Δεν μας ενδιαφέρει τι γινόταν στο παρελθόν, πάντως, τα παράπονα τα ακούγαμε και την προηγούμενη περίοδο. Τι κάναμε, λοιπόν; Θεσπίσαμε το καινοτόμο σύστημα αξιολόγησης και επιχορήγησης των αθλητικών ομοσπονδιών «Χίλων», βασισμένο σε απολύτως μετρήσιμους δείκτες, που, παρεμπιπτόντως, πριν το εφαρμόσουμε, το συζητήσαμε με εκπροσώπους όλων των ομοσπονδιών ολυμπιακών και μη, πρόσθεσαν και κάποιες άλλες παραμέτρους και στο τέλος το εφαρμόσαμε, ενώ υπήρχε η σύμφωνη γνώμη όλων.

Όσον αφορά τα ποσά χρηματοδότησης. Φέτος, κατανεμήθηκαν 17.300.000€ μόνο για τις ομοσπονδίες, το ίδιο ποσό με πέρυσι. Ακριβώς το ίδιο ποσό είχε εγκριθεί και στον περσινό προϋπολογισμό, γιατί κάποιοι έσπευσαν να πουν ότι μειώσαμε τα λεφτά. Όχι, βέβαια! 17.300.000€ στις ομοσπονδίες μόνο! 12.000.000 € στα ερασιτεχνικά σωματεία μόνο! Απευθείας! Μέτρα ενίσχυσης για τον αθλητισμό την περίοδο του COVID και μέτρα ελάφρυνσης των βαρών, με μείωση μισθώσεων, με μείωση χρεώσεων κ.λπ.. Άρα, μάλλον θα πρέπει να ξαναδείτε τα στοιχεία σας, διότι εδώ είστε φάουλ.

Κλείνω, λέγοντας ότι εγώ ακούω, πραγματικά, και είμαι εδώ για να απαντήσω σε όποια κριτική μας ασκηθεί, αλλά, τουλάχιστον, ένα πράγμα δεν μπορείτε να αμφισβητήσετε, ότι αυτή την ώρα η κοινωνία της αθλητικής οικογένειας έχει πάρει μπροστά. Νιώθει ότι για πρώτη φορά την ακούμε, για πρώτη φορά, παίρνουμε πολύ καθαρά τα μηνύματα και δε σωπαίνουμε, δε συμβάλλουμε και εμείς σ’ αυτήν την κατάσταση, που για χρόνια είχε διαμορφωθεί και σπεύδω να πω, για πολλοστή φορά, ότι δε σημαίνει ότι όσοι εκ των διοικητών, μελών διοικήσεων των ομοσπονδιών, που θίγονται με τις διατάξεις, που έχουν περάσει από τον Νοέμβριο, περί θητειών και ορίων ηλικίας, ήταν κακοί, ήταν άχρηστοι, ήταν άθλιοι. Όχι βέβαια! Όχι βέβαια! Όχι βέβαια! Το λέω τρεις φορές, για να το ξεκαθαρίσουμε. Αναγνωρίζουμε το έργο όλων. Εάν υπάρχει κάτι μεμπτό, είναι άλλοι υπεύθυνοι να το ελέγξουν και θα το ελέγξουν. Από την άλλη, όμως, κατανοούμε και το πάγιο αίτημα της αθλητικής οικογένειας «Δώστε χώρο, να μπει νέο αίμα». Θέλουμε, λοιπόν, και παροτρύνουμε όλους όσοι ενδιαφέρονται, πραγματικά, για τον αθλητισμό και για τα αθλήματα, τα οποία είτε υπηρέτησαν, ως αθλητές, είτε ως παράγοντες, είτε ως γυμναστές ή οτιδήποτε, να ενδιαφερθούν, να ενεργοποιηθούν, να ανοιχτεί, ακόμη περισσότερο, το κάθε άθλημα και να έχουμε μια πραγματική ανάπτυξη του αθλήματος, διότι, κακά τα ψέματα, το ξέρουμε πολύ καλά, η μακροχρόνια παραμονή σε θέσεις διοικήσεων προκαλεί αγκυλώσεις, δυσλειτουργίες, στεγανά και, κάποιες φορές, χάνεις τον ρυθμό εξέλιξης ενός αθλήματος. Το ξέρει καλά ο κ. Ανδριανός, το είχε παλέψει την περίοδο της θητείας του, αλλά ανεκόπη λίγο πριν ολοκληρώσει ένα έργο εξαιρετικά σημαντικό, που ερχόμαστε σήμερα, αγαπητέ Γιάννη, να το ολοκληρώσουμε και πολλά σημεία, τα οποία δουλεύουμε, είναι πρόοδος της δικής σου δουλειάς. Γι’ αυτόν το λόγο και είμαστε βέβαιοι ότι στον πυρήνα της σκέψης σας θα λάβετε, έστω και λίγο, υπόψη όλους αυτούς τους κορυφαίους αθλητές, Ολυμπιονίκες που, πλέον, μιλούν ανοιχτά και δημόσια και επιβραβεύουν την Κυβέρνηση και όλα τα Κόμματα, τα οποία θα βάλουν πλάτη στην ανανέωση των αθλητικών διοικήσεων, στην ανάπτυξη του αθλήματος, αλλά και στην ενεργοποίηση και συμμετοχή ακόμη περισσότερων Ελλήνων, που αγαπούν συγκεκριμένα αθλήματα και σπεύδουν να προσφέρουν τις υπηρεσίες τους, αφιλοκερδώς και με πολύ αγάπη, γι’ αυτό, το οποίο έχουν κληθεί να κάνουν ή κάνουν από πολύ μικρή ηλικία.

Σας ζητώ, λοιπόν, έστω και αυτή την ώρα, να αναθεωρήσετε την αρνητική στάση, που κάποια Κόμματα έχετε διατυπώσει και, τουλάχιστον, κάποια από τα άρθρα, τα οποία αναφέρονται σ’ αυτά τα ζητήματα, να τα υπερψηφίσετε. Είμαι βέβαιος ότι θα υπάρξουν φωνές λογικής σε όλα τα αντιπολιτευτικά Κόμματα, διότι ο αθλητισμός ενώνει και δε χωρίζει.

Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Ευχαριστώ πολύ τον κύριο Υπουργό για την αναλυτική του τοποθέτηση και ενημέρωση, μίλησε για 50΄ λεπτά.

Θα δώσω το λόγο, τώρα, στους Εισηγητές.

Το λόγο έχει ο Εισηγητής της Πλειοψηφίας, κ. Αναστάσιος Μπαρτζώκας.

**ΑΝΑΣΤΑΣΙΟΣ ΜΠΑΡΤΖΩΚΑΣ (Εισηγητής της Πλειοψηφίας)**: Ευχαριστώ, κύριε Πρόεδρε.

Κύριε Υπουργέ, αγαπητοί συνάδελφοι, θα ξεκινήσω την τοποθέτησή μου από κάτι, το οποίο δεν είναι σύνηθες και σίγουρα δεν είναι αυτονόητο. Θέλω, λοιπόν, να ευχαριστήσω και να αναγνωρίσω στον κ. Αυγενάκη, τον Υπουργό, το γεγονός ότι ενσωματώνει στο νομοσχέδιο, που συζητάμε σήμερα και ψηφίζεται αύριο, πάρα πολλές από τις προτάσεις των φορέων, που κλήθηκαν, αυτές τις ημέρες, στην Επιτροπή. Ήταν προτάσεις, για να έρθουν φορείς τόσο από την Ν.Δ., αλλά και από άλλα Κόμματα. Άρα, λοιπόν, οφείλουμε να του το αναγνωρίσουμε, γιατί ξέρετε πολύ καλά ότι σε προηγούμενες κοινοβουλευτικές περιόδους αυτό δεν ήταν καθόλου σύνηθες και καθόλου αυτονόητο.

Συγκεκριμένα, στο άρθρο 8, στην παράγραφο 9 του άρθρου 29 του ν. **2725/1999,;;;;;;;;;;;;;;;;;;;;** μειώνονται σε τέσσερις από πέντε οι εκπρόσωποι της ΕΑΟΜ-ΑμεΑ στη διοίκηση της Ελληνικής Παρολυμπιακής Επιτροπής, όπως ομόθυμα υποστήριξαν οι εκπρόσωποι του Συλλόγου Ελλήνων Παρολυμπιακών.

Στο άρθρο 28, στην παράγραφο 8, δίνεται τελικά προθεσμία έξι μηνών από τη δημοσίευση του νόμου, για τη λήψη της ειδικής αθλητικής αναγνώρισης από τα σωματεία, ώστε να αναγνωριστεί η διάκριση αθλητή, που επετεύχθη, πριν από τη δημοσίευση του νόμου και να μπορεί να εγγραφεί στον ειδικό κατάλογο της Γενικής Γραμματείας Αθλητισμού. Η διάρκεια των έξι μηνών, σε αντιδιαστολή με την άμεση ισχύ, που προβλεπόταν από την ψήφιση του νομοσχεδίου, θα διευκολύνει, ακόμα περισσότερο, τα σωματεία εκείνα, που πρέπει να αποκτήσουν την ειδική αθλητική αναγνώριση, προκειμένου οι αθλητές τους, που έχουν ήδη διακριθεί σε πανελλήνιους αγώνες, να μην απωλέσουν τα ευεργετήματα του νόμου για την εισαγωγή τους στα ΑΕΙ.

Άρθρο 28. Προστίθεται, επίσης, η παράγραφος 9, με την οποία διευρύνεται η δυνατότητα εισαγωγής άνευ εξετάσεων, με βάση τα αποτελέσματα, που είχαν ή θα έχουν οι αθλητές, το προηγούμενο έτος, αλλά και το επόμενο. Η διεύρυνση αυτή περιλαμβάνει 1η έως παγκόσμια θέση και 1η έως 6η ευρωπαϊκή θέση, για όσα αθλήματα και αγωνίσματα δεν διεξήχθησαν οι αντίστοιχες διοργανώσεις τους το έτος 2020, λόγω της πανδημίας. Αμβλύνονται, έτσι, οι συνέπειες της ενδεχόμενης απώλειας διακρίσεων για τους αθλητές των Εθνικών Ομάδων, λόγω της φετινής ακύρωσης των πρωταθλημάτων, λόγω κορονοϊού.

Ερχόμενος, τώρα, στο σύνολο του νομοσχεδίου, η Κυβέρνηση της Ν.Δ., από την αρχή της θητείας της, είχε μιλήσει για τη μεταρρύθμιση, που θέλει να φέρει στο χώρο του αθλητισμού και, συνεπής στις δεσμεύσεις της, την υλοποιεί βήμα - βήμα, αρχικά με τον περιορισμό των θητειών και τα όρια ηλικίας για τα διοικητικά συμβούλια των αθλητικών ομοσπονδιών και τώρα, με την ανανέωση των διοικήσεων των αθλητικών φορέων. Η μεταρρύθμιση αυτή έχει πολλούς σκοπέλους να ξεπεράσει, αλλά αξίζει να αντιμετωπίσουμε όποιο εμπόδιο και όποια δυσκολία βρεθεί στο δρόμο μας, αφού αποσκοπεί σ’ έναν καλύτερο αθλητισμό για όλους μας και, κυρίως, για τα παιδιά μας, που αποτελούν το μέλλον του αθλητισμού.

Έχοντας αναλύσει, ήδη, σε βάθος το νέο αθλητικό νομοσχέδιο, μπορούμε όλοι μας να αντιληφθούμε ότι είναι ένα νομοσχέδιο, που τολμά. Τολμά να φέρει τις αλλαγές, που είχε ανάγκη ο ελληνικός αθλητισμός, εδώ και πολλές δεκαετίες, να διορθώσει παθογένειες ή αστοχίες, που όλοι μας, αθλητές και μη, διαπιστώναμε, στον τρόπο λειτουργίας λήψεως αποφάσεων και διοίκησης των αθλητικών ενώσεων, των σωματείων και των ομοσπονδιών και οι οποίες ήταν καιρός να ανατραπούν.

Δε μπορώ να σκεφτώ ότι κάποιος από εμάς, μπορεί ή δικαιολογείται να έχει κάποια ουσιαστική αντίρρηση έναντι του περιεχομένου των ρυθμίσεων. Σαφώς, κάποιες βελτιώσεις μπορούν να γίνουν, μελλοντικά, όπως είναι και το ανέφερε και ο Υπουργός, προ ολίγου, η ισότιμη παρουσία των γυναικών στα ψηφοδέλτια και τις διοικήσεις των φορέων, αλλά πέραν ίσως, ορισμένων μικρών, βελτιωτικών τροποποιήσεων, θα πρέπει να ομολογήσουμε ότι πρόκειται για ένα νομοσχέδιο, που μόνο θετικό αντίκτυπο μπορεί να έχει, τόσο στην κοινωνία, όσο και στα παιδιά μας, στο οποίο, δεν χωρά αντιπολίτευση.

Η διαφορά της Κυβέρνησης της Ν.Δ. από την προηγούμενη Κυβέρνηση είναι ότι δεν περιορίζεται μόνο στις καλές προθέσεις. Δεν έχει απλώς τη βούληση να αλλάξει τα πράγματα, αλλά το κάνει κιόλας. Δίνει στον αθλητισμό μια νέα πνοή και μια καινούργια, πιο σύγχρονη μορφή και το κάνει, έχοντας στο πλευρό της τη συντριπτική πλειονότητα του αθλητικού κόσμου. Η μεγάλη στήριξη, που έχουμε από τους ίδιους αθλητές, από εκείνους, που πρωτίστως αφορά το νομοσχέδιο, είναι η μεγαλύτερη επιβεβαίωση για μας, ότι κινούμαστε προς τη σωστή κατεύθυνση. Τη στήριξη αυτή την κέρδισε ο Υπουργός, καθώς με το νομοσχέδιο του Υπουργείου, που σήμερα συζητάμε και αύριο ψηφίζουμε, προβλέπονται τα παρακάτω: Νέα, άφθαρτα πρόσωπα, με δυναμική και γνώσεις, θα μπορούν να λάβουν μέρος στις διοικήσεις των φορέων, με την πολύτιμη, ασφαλώς, συνεισφορά των απερχόμενων διοικήσεων των αθλητικών φορέων. Οι διαδικασίες, που θα ακολουθούνται στις αρχαιρεσίες των αθλητικών σωματείων, των ενώσεων και των ομοσπονδιών, θα είναι άκρως δημοκρατικές και επιτέλους αδιάβλητες και αυτό, επειδή, ανάμεσα σε άλλα, θα συμμετέχουν πλέον σε αυτές μόνο οι νόμιμοι αθλητικοί φορείς, που έχουν ενεργή αθλητική δραστηριότητα και είναι καταχωρημένοι στο Μητρώο της Γενικής Γραμματείας Αθλητισμού.

Οι αποφάσεις των σωματείων θα λαμβάνονται, κατά κύριο λόγο, με βάση το καταστατικό τους. Θα υπάρχει ρητή απαγόρευση της δια πληρεξούσιου συμμετοχής στις γενικές συνελεύσεις των φορέων, θα προΐσταται δικηγόρος, ως δικαστικός αντιπρόσωπος στις εφορευτικές επιτροπές, προς διασφάλιση της νομιμότητας και της διαφάνειας των διαδικασιών των αρχαιρεσιών. Ακόμα, επειδή με το παρόν νομοσχέδιο θα απλοποιηθεί το ζήτημα της απόκτησης αθλητικής αναγνώρισης των σωματείων, το περιεχόμενο της οποίας θα περιορίζεται στην πιστοποίηση μόνον του σωματείου, ως μέλους τους. Στο πλαίσιο, μάλιστα, της διευκόλυνσης της αθλητικής δραστηριότητας, θα δοθεί η δυνατότητα, σε ένα αθλητικό σωματείο, κατά τα πρώτα δύο έτη, από την εγγραφή του, σε κάποια αθλητική ένωση ή ομοσπονδία, να μετέχει στην αγωνιστική δραστηριότητα της οικείας ένωσης ή ομοσπονδίας, πλην των πανελληνίων αγώνων και πρωταθλημάτων, χωρίς να διαθέτει ειδική αθλητική αναγνώριση, την οποία θα μπορεί να αιτηθεί και να λάβει, το αργότερο, εντός δύο ετών.

Παράλληλα, το νομοσχέδιο τυγχάνει της αποδοχής των αθλητών, διότι ασχολείται με πολλά χρονίζοντα θέματα του αθλητισμού των ατόμων με κάποια μορφή αναπηρίας, όπως η δικαιότερη εκπροσώπηση των επιμέρους αθλητικών φορέων στην 11μελή Ολομέλεια της Διοίκησης της Ελληνικής Παραολυμπιακής Επιτροπής και η δυνατότητα ανάπτυξης του αθλήματος του ποδοσφαίρου των ατόμων με ακρωτηριασμό ή εν γένει ανωμαλία ενός εκ των δύο κάτω άκρων. Δεν υπάρχει αμφιβολία ότι οι ρηξικέλευθες, σε πολλές περιπτώσεις, διατάξεις του αθλητικού νομοσχεδίου, έρχονται να διορθώσουν τα κακώς κείμενα και να συμπληρώσουν κενά και στον ερασιτεχνικό, αλλά και στον επαγγελματικό αθλητισμό. Αναφέρομαι, κυρίως, στον εκσυγχρονισμό του καθεστώτος των προπονητών, μέσω της τήρησης του Μητρώου Προπονητών στη Γενική Γραμματεία Αθλητισμού, αλλά και στην κάλυψη του νομοθετικού κενού, που υπήρχε, στο να χορηγούνται, όπως είναι δίκαιο, οι παροχές για εξαιρετικές αγωνιστικές διακρίσεις και στους αθλητές συνοδούς, που συμμετέχουν σε αγώνες ατόμων με αναπηρία και συντελούν καθοριστικά στο αποτέλεσμα.

Μιλά ακόμα για την επικαιροποίηση του πλαισίου των ελέγχων ντόπινγκ και την κατάργηση, όπως έπρεπε, από καιρό, της μη αναγνώρισης της διάκρισης, που σημειώνεται από μαθητή - αθλητή, προκειμένου να εισαχθεί στα ΤΕΦΑΑ ή σε άλλη σχολή ή τμήμα Α.Ε.Ι., εφόσον η διάκριση αυτή επετεύχθη, κατά το σχολικό έτος, όπου αυτός μετεγράφη, τακτική, που στερούσε, δυστυχώς, επί χρόνια τους μαθητές από ένα δικαίωμα, που προβλέπει ο νόμος.

Έχουμε διαπιστώσει, στις προηγούμενες συνεδριάσεις της Επιτροπής, ότι το νομοσχέδιο δημιουργεί την Εθνική Πλατφόρμα της Σύμβασης Μακόλιν, με σημαντικές αρμοδιότητες, σχετικά με την καταπολέμηση των συχνών, δυστυχώς, φαινομένων χειραγώγησης αγώνων. Έχουμε δει, επίσης, ότι κυρώνει την τροποποίηση του Καταστατικού της Ελληνικής Ολυμπιακής Επιτροπής και ρυθμίζει διάφορα άλλα ζητήματα αρμοδιότητας του Υπουργείου, με κύριο αυτό της κατοχύρωσης των εργασιακών δικαιωμάτων των εργαζομένων του Νομικού Προσώπου Δημοσίου Δικαίου, Εθνικό Αθλητικό Κέντρο Νεότητας Αγίου Κοσμά. Έχει καταστήσει σαφές, με άλλα λόγια, ότι το νομοσχέδιο περιέχει πολλές σημαντικές ρυθμίσεις, που πηγαίνουν τον αθλητισμό μας, μπροστά. Ο αθλητισμός βελτιώνει τη φυσική και ψυχική μας κατάσταση και δίνει υγιή πρότυπα στα παιδιά μας.

Είναι πλέον η ώρα να γίνουν κάποιες αυτονόητες βελτιωτικές κινήσεις στο χώρο και εκεί, όπως και σε κάθε χώρο, πρέπει να επικρατούν σημαντικές αξίες, όπως η δημοκρατία, ο σεβασμός του διαφορετικού και της αντίθετης γνώμης, η διαφάνεια στις διαδικασίες και η δικαιοσύνη. Το αθλητικό ιδεώδες, ασφαλώς, συνάδει με αυτές τις αξίες και τις υπηρετεί. Μόνο, αν επικροτήσουμε και αναδείξουμε το υγιές κομμάτι του πολιτισμού, θα μπορέσουμε να τον εξελίξουμε και να προσελκύσουμε όλο και περισσότερους πολίτες να ασχοληθούν ενεργά με αυτόν και το κυριότερο, όλο και πιο πολλά νέα παιδιά να επενδύσουν χρόνο και όνειρα στην αθλητική τους πορεία.

Ο δρόμος προς για την αθλητική μεταρρύθμιση μπορεί να είναι δύσβατος, όμως δεν χρειάζεται και δεν πρέπει να είναι μοναχικός. Έτσι, λοιπόν, σας ζητώ να λάβετε όλοι μέρος στην εξυγίανση του αθλητισμού και να βοηθήσετε όλους όσους τον αγαπούν να μπορέσουν να συμμετάσχουν, στην επόμενη μέρα του. Να προσφέρουν τις σημαντικές γνώσεις και εμπειρίες τους και, πάνω από όλα, το ειλικρινές ενδιαφέρον τους και να φέρουν τον ελληνικό αθλητισμό στη θέση, που του αξίζει παγκοσμίως, δηλαδή, στην κορυφή. Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει ο κ. Μωραΐτης.

**ΑΘΑΝΑΣΙΟΣ ΜΩΡΑΪΤΗΣ (Εισηγητής της Μειοψηφίας):** Ευχαριστώ, κύριε Πρόεδρε. Ακούσαμε όλοι, με μεγάλη προσοχή, τον Υπουργό, ο οποίος, περίπου γύρω στα 45 λεπτά προσπάθησε να δώσει κάποιες απαντήσεις. Θα αναφερθώ, αναλυτικά, σε όλα τα ζητήματα, που έθεσε και τα θεωρώ πάρα πολύ σημαντικά και της αναδρομικότητα και του Μητρώου και των θητειών, όσον αφορά το τι έλεγε ο ΣΥΡΙΖΑ, το 2018, το 2019 ή τι λέει σήμερα.

Θέλω, όμως, να κάνω μια αναφορά σε κάτι, που το είδαμε να τρέχει, τις προηγούμενες μέρες, ως ένα βίντεο Ολυμπιονικών και πρωταθλητών, αλλά σήμερα, είδα τον Υπουργό να το επαναλαμβάνει. Αγαπητέ μου Υπουργέ, κυρίες και κύριοι συνάδελφοι, θέλω να μου επιτρέψετε να πω ότι οι Ολυμπιονίκες και οι Πρωταθλητές ανήκουν στη χώρα. Οι Ολυμπιονίκες και οι Πρωταθλητές έχουν τη δική τους διαδρομή και ιστορία ο καθένας, έχουν δώσει το δικό τους αγώνα και δεν δικαιολογείται, σε καμία περίπτωση, να εργαλειοποιούνται, σε μια τέτοια περίοδο, για να εξυπηρετήσουν πολιτικές σκοπιμότητες. Εμείς τους τιμούμε, δεν πρόκειται να μπούμε σε αντιπαράθεση μαζί τους και δεν πρόκειται, σε καμία περίπτωση, να φέρουμε στην Αίθουσα και να τινάξουμε τη συζήτηση στον αέρα, επιστολές, που μας έφτασαν, σήμερα, από άλλους Ολυμπιονίκες, που καταγγέλλουν, όχι μόνο τα σποτ και την πρακτική και την τοποθέτηση αυτών, που τοποθετήθηκαν.

Εμείς δεν θέλουμε να διχάσουμε το Ολυμπιακό Κίνημα. Δεν θέλουμε να μπούμε σε αυτή την αντιπαράθεση και θα σας πρότεινα αυτό το θέμα να τελειώσει εδώ. Πρέπει να σεβαστούμε τους ανθρώπους αυτούς, που έχουν δώσει ένα μεγάλο κομμάτι της ζωής τους, υπερασπιζόμενοι αξίες και υπερασπιζόμενοι, πάνω απ’ όλα τη χώρα.

Τον Μάρτιο του 2020, κύριε Υπουργέ, ενημερώσατε το ακροατήριό σας, ότι όποια απόφαση λάβετε, για το μέλλον του αθλητικού κινήματος, θα είναι αποτέλεσμα πλήρους συνεννόησης, με τους εκπροσώπους του, «Ερήμην τους δεν θα γίνει τίποτα», αυτή ακριβώς είναι η δική σας κουβέντα. Παραβλέπω ότι σήμερα, στο ξεκίνημα της τοποθέτησής σας, σας έφυγε- δεν νομίζω, δεν ξέρω- και είπατε ότι «έχω επεξεργαστεί εγώ και οι συνεργάτες μου το νομοσχέδιο», αλλά αυτό, το οποίο βγήκε από τη συζήτηση, κατά την ακρόαση των φορέων, αλλά και αυτό, που εκπέμπεται από την αθλητική κοινότητα, αυτή τη στιγμή, όλες αυτές τις ημέρες, με τις διάφορες αντιρρήσεις, που έχουν, σε πράγματα που νομοθετούνται, πιστεύω, πλέον και εγώ, αλλά και ο καθένας, ότι δεν είχε γίνει η απαραίτητη διαβούλευση, η σοβαρή και υπεύθυνη διαβούλευση με όλους αυτούς και θα μου επιτρέψετε να πω, ότι αυτό, το οποίο συμβαίνει, σε αυτό το νομοσχέδιο, δεν έχει κανένα προηγούμενο, μέχρι σήμερα, στο χώρο της αθλητικής κοινότητας. Εγώ αντιλαμβάνομαι, ειλικρινά και συμμερίζομαι την αγωνία σας. Είστε ένας νέος άνθρωπος και λέτε: «Πρέπει σε αυτό το χώρο να αλλάξουμε τα κακώς κείμενα, πρέπει να επέρθει μια ρήξη με το παλιό». Ναι, και είμαστε και εμείς σε αυτό. Και ο ΣΥ.ΡΙΖ.Α. πήρε πρωτοβουλίες, το 2018 και το 2019, προς αυτήν την κατεύθυνση, αλλά θεωρώ ότι εσείς, δυστυχώς, έχετε άλλες σκοπιμότητες.

«Πραγματοποιήσαμε μια κατ’ επίφαση διαβούλευση, εν μέσω θέρους» - αυτό σας το είπανε και οι εκπρόσωποι των φορέων – και αυτό έγινε, προκειμένου να περιορίσετε όσο το δυνατό περισσότερο το διάλογο και να κάμψετε τις οξείες αντιδράσεις της αθλητικής κοινότητας. Δεν απαντήσατε, πάλι σήμερα, με σαφήνεια, αν ισχύει ή όχι η αναδρομικότητα των θητειών. Θα έλεγα, μάλιστα, ότι το κάνετε πιο δύσκολο, όταν λέτε, ότι από την εφαρμογή του νόμου, όποιος έχει δύο συνεχόμενες θητείες, δεν μπορεί να επανεκλεγεί, δηλαδή, οι δυο θητείες αφορούν το παρελθόν, άρα, υπάρχει αναδρομικότητα, θεωρώ, όμως, ότι σήμερα αυτό πρέπει να το ξεκαθαρίσετε, αν όχι, πείτε μας, «αλλιώς, καλά ξεμπερδέματα στα δικαστήρια» και λυπάμαι, που το λέω, φοβάμαι ότι θα έχουμε μεγάλο αδιέξοδο.

Εμείς δεν είμαστε κατά των θητειών – και αυτό θέλω να το ξεκαθαρίσω και με βάση την τοποθέτηση του Υπουργού, που ανέφερε τι δήλωναν στελέχη και Βουλευτές του ΣΥ.ΡΙΖ.Α. το 2018 και το 2019. Δεν είμαστε κατά των θητειών, ούτε και με τα όρια της ηλικίας, κύριε Υπουργέ, έχουμε πρόβλημα, αν και θα πρέπει να το ξανασκεφτείτε, πως θα στερήσετε ένα βασικό δικαίωμα από οποιονδήποτε άνθρωπο, το δικαίωμα «του εκλέγειν και του εκλέγεσθαι», όταν αυτό δεν ισχύει, πουθενά, στην ελληνική και ευρωπαϊκή, τουλάχιστον, έννομη τάξη. Με τις διατάξεις, που φέρνετε - θα το επαναλάβω, μπορεί να σας ενοχλεί - δεν προάγετε τον εκδημοκρατισμό, τον οποίο, δυστυχώς, είναι ο μόνος, ο οποίος διαφημίζετε. Αντιθέτως, κάνετε μια επίδειξη ισχύος στους φορείς του αθλητικού χώρου. Με τις παρεμβάσεις στις εκλογικές διαδικασίες, επιχειρείτε τον απόλυτο έλεγχο στα διοικητικά του αθλητισμού - το είπαν οι ίδιοι οι εμπλεκόμενοι και οι περισσότερες πτέρυγες της Βουλής. Με διατάξεις, που συγκρούονται με το δικαϊκό μας σύστημα, γενικές αρχές και θεμελιώδεις έννοιες του Αστικού Κώδικα τις περιφρονείτε, επιδεικτικά. Εξαφανίζετε την αντιπροσωπευτικότερη εκπροσώπηση. Εξαφανίζετε τις ισχυρές μειοψηφίες και μαζί με αυτές, τη δυνατότητα ελέγχου διαφάνειας, αλλά και χρηστής διοίκησης, που διαφημίζετε και, για να το πετύχετε αυτό, καταργήσατε ένα δημοκρατικό μέτρο, που υπήρχε από την Κυβέρνηση του ΣΥ.ΡΙΖ.Α., την απλή αναλογική, τη μειωμένη σταυροδοσία 1/3 επί των θέσεων των μελών του διοικητικού συμβουλίου, την ποσόστωση φύλου, τη διαδικασία της ψηφοφορίας και είπατε μάλιστα - και το έχετε πει δημοσίως - ότι κάποιοι, σε αυτή τη χώρα, γίνονται παράγοντες με λεφτά του κράτους και δεν δίνουν λογαριασμό σε κανένα. Ειλικρινά, βγαίνει ένα ερώτημα από όλα αυτά τα μέτρα, τα οποία φέρνετε, αλλά και τις μεθοδεύσεις, που ακολουθείτε. Με τα λεφτά του κράτους, από εδώ και πέρα, ποιοι θα είναι οι νέοι παράγοντες, οι δικοί σας, αυτοί που θέλετε εσείς; Γι’ αυτό καταργήσατε τα κωλύματα, που είχαν, με μεγάλη πλειοψηφία, νομοθετήσει οι προερχόμενοι από εσάς, για να μπορούν, βεβαίως, οι εκλεκτοί σας να είναι υποψήφιοι στις ομοσπονδίες;

Όσον αφορά το Μητρώο, γιατί και αυτό το θέσατε και πάλι σε μια αντιπαράθεση, με το τι έλεγε ο ΣΥ.ΡΙΖ.Α. το 2019, το 2018 ή τι μπορεί να λέει, σήμερα. Έχουμε τονίσει, πολλές φορές, την αναγκαιότητα και τη χρησιμότητα της δημιουργίας του, καθώς και τα οφέλη, που θα αποκομίσει ο ερασιτεχνικός αθλητισμός από τη λειτουργία του. Εμείς, όμως, μιλάμε για ένα Μητρώο - εργαλείο χρηστής διοίκησης, ανάπτυξης και αξιολόγησης, μέσω αντικειμενικών κριτηρίων και όχι ένα μέσο ελέγχου και νομής εκλογικής ισχύος, στις αρχαιρεσίες των ομοσπονδιών. Κανείς δεν διαφωνεί, με την εγγραφή των σωματείων, που έχουν πραγματική δραστηριότητα και την εξάλειψη των «σωματείων - σφραγίδων». Ουδείς πιστεύει ότι πρέπει να υπάρχουν και σήμερα «σωματεία - σφραγίδα», κύριε Υπουργέ. Εξάλλου, λέτε, ότι δημιουργήθηκε, με συνοπτικές διαδικασίες, ώστε τα σωματεία να λάβουν οικονομική ενίσχυση, λόγω της πανδημίας και αυτά είναι δικά σας λόγια. Το ξεκινήσατε λάθος, όμως και συνεχίζετε να το χρησιμοποιείτε το Μητρώο, αυτό το μεγάλο στόχο, που πρέπει να έχουμε όλοι, για λάθος σκοπούς.

Η στόχευση ήταν η σύνδεση του Μητρώου με τις αρχαιρεσίες, η αδιαφανής και επεμβατική λειτουργία του Υπουργείου και σε καμία περίπτωση η κάθαρση. Κανείς δεν μπορεί, λοιπόν - εδώ που έχουμε φτάσει, σήμερα και με την πλήρη εικόνα, που έχουμε - να μην πούμε τα πράγματα με το όνομα τους. Σε πολλές ομοσπονδίες, έχετε αναζωπυρώσει ένα κλίμα διχασμού, που εξυπηρετεί, προφανώς, κάποια συμφέροντα και ταυτόχρονα, από τη μια βλέπουμε τη συνεχή συκοφάντηση αθλητικών στελεχών και από την άλλη, την ισοπέδωση όσων διαχρονικά πρόσφεραν και σήκωσαν ψηλά τον αθλητισμό στη χώρα. Τέτοιο επικοινωνιακό και ουσιαστικό φιάσκο, ειλικρινά, δεν ξέρω πώς θα μπορέσει να μαζευτεί στο τέλος.

Θα ήθελα τώρα στη β΄ ανάγνωση του νομοσχεδίου, να αναφερθώ σε μερικά θέματα, τα οποία τα θεωρώ σημαντικά και είναι προβληματισμοί και προτάσεις, που θα κάνω, που κάναμε και στις άλλες δύο συνεδριάσεις.

Στο άρθρο 1, επιμένετε να αντικαταστήσετε την τελεσίδικη καταδίκη, με αμετάκλητη καταδίκη. Λέτε, δηλαδή, ότι δεν μπορεί κάποιος να είναι μέλος διοικητικού συμβουλίου σωματείου, επειδή παραπέμπεται για κακούργημα και μπορεί κάποιος να είναι μέλος διοικητικού συμβουλίου ΠΑΕ ή ΚΑΕ, εφόσον δεν καταδικαστεί, αμετακλήτως. Τώρα, κατά πόσο λογικό ακούγεται αυτό, ειλικρινά, θέλω στη σημερινή συνεδρίαση μια απάντησή σας. Δεν ξέρω, αν το διαβάσατε, δεν ξέρω, αν πραγματικά, ισχύει, για κάποιον, ο οποίος έχει καταδικαστεί και έρχεται στην κατοχή του μια ιστορική ομάδα της Βορείου Ελλάδος. Ο συγκεκριμένος κύριος έχει προσφύγει στον Άρειο Πάγο και εδώ πρέπει να ξεκαθαρίσουμε, ακόμα και σε αυτό το δύσκολο χώρο του ποδοσφαίρου, με τη μεγάλη τοξικότητα, με τα μεγάλα αδιέξοδα, με ποιους ανθρώπους πραγματικά θέλουμε να οδηγηθούμε, το επόμενο χρονικό διάστημα και αν θέλετε, να βγούμε από το σημερινό τέλμα, το οποίο υπάρχει. Σας καλώ, να ορίσετε την τελεσίδικη καταδίκη, ως την αναγκαία πηγή, ώστε να στοιχειοθετείται κώλυμα.

Επίσης, η εξαίρεση των κωλυμάτων για τους κριτές της γυμναστικής, στην παράγραφο 4, είναι σκανδαλώδης και πιστεύω δημιουργεί συγκρούσεις συμφερόντων, που θα δημιουργήσει προστριβές.

Στο άρθρο 2, είναι απολύτως προβληματική η κατάσταση. Στην παράγραφο 1, λέτε, ότι όλα τα εκλογικά θέματα ρυθμίζονται από το καταστατικό του σωματείου και ακολούθως, έρχεστε και του «αλλάζετε τα φώτα». Επειδή τα είδαμε, σας ζητώ να αλλάξετε, τουλάχιστον, αυτό. Σας άκουσα και πριν, με μεγάλη προσοχή, προφανώς, δεν το αντιλαμβάνεστε ή δεν το καταλαβαίνετε, τη χωριστή ψηφοφορία για τον πρόεδρο και τα μέλη του διοικητικού συμβουλίου και τη δυνατότητα υποψηφίου προέδρου, που θα λάβει 25% των ψήφων, να καταλαμβάνει αυτόματα θέση του τελευταίου εκλεγμένου μέλους, δεν στέκει, ως λογική. Θα γίνει χαμός, θα δημιουργηθεί μεγάλο αδιέξοδο και θα έχουμε προσφυγές, που θα δημιουργήσουν μεγαλύτερο πρόβλημα απ’ αυτό, το οποίο έρχεται η συγκεκριμένη διάταξη να λύσει.

Αν πραγματικά θέλατε ανανέωση, θα αφήνατε το δημοκρατικό σύστημα της απλής αναλογικής και θα δίνατε τη δυνατότητα σε όποιον ήθελε να φτιάξει ψηφοδέλτιο και, με ένα μικρό ποσοστό, θα μπορούσε να εκλεγόταν στο διοικητικό συμβούλιο.

Αυτό, το οποίο γίνεται σήμερα και με αυτό το οποίο λέτε και διαφημίζετε όλες τις ημέρες, ότι θέλετε «να συγκρουστούμε με το παλιό», δεν νομίζω ότι θα φέρει αυτό το αποτέλεσμα, αυτό το εκλογικό σύστημα. Θα σας έλεγα να ξανασκεφτείτε και τη σταυροδοσία των 2/3, που, στην ουσία, θα εγκαθιδρύσει νέα «τζάκια», τα «τζάκια», δηλαδή, που εσείς καλά κάνετε και θέλετε να γκρεμίσετε, αλλά φοβάμαι ότι τα 2/3, η σταυροδοσία αυτή, θα δημιουργήσει νέα «τζάκια» και μετά από πολύ λίγα χρόνια, θα είμαστε εδώ πάλι να συζητάμε και να κάνουμε αυτή την κουβέντα.

Γι’ αυτό σας λέμε, λοιπόν, από την αρχή και το λέμε ξεκάθαρα και σε ένα πλαίσιο συνεργασίας, το οποίο το είδατε, από την πρώτη στιγμή, γιατί και προτάσεις σας κάναμε, και σήμερα θα σας κάνουμε και θετικά βλέπουμε κάποιες διατάξεις, αλλά σας λέμε, όμως ξεκάθαρα, ότι όλο αυτό, το οποίο φέρνετε προς ψήφιση, δεν σκοπεύει στην ανανέωση, αλλά στην ανάδειξη των δικών σας ανθρώπων, των δικών σας στελεχών. Να θυμάστε η απλή αναλογική θα ήταν το εκλογικό σύστημα, το οποίο θα είχε τελειώσει όλα αυτά τα παιχνίδια.

Το άρθρο 3, παράγραφος 4, δεν έχει λογική. Τι θα πει ότι τα σωματεία, τα οποία δεν έχουν αθλητική αναγνώριση, δεν μπορούν να χρησιμοποιούν τις αθλητικές εγκαταστάσεις, όταν η παράγραφος 1α τους απαγορεύει να συμμετάσχουν στα εθνικά πρωταθλήματα, τα δύο πρώτα χρόνια, της λειτουργίας τους; Το ερώτημα έχει ξαναμπεί, στις δύο προηγούμενες συνεδριάσεις, πού θα προπονούνται; Αλλάξτε το ή αφήστε στις ομοσπονδίες, κύριε Υπουργέ, να κανονίζουν τα του οίκου τους. Θεωρώ, ότι πρέπει να εμπιστευτούμε το αθλητικό κίνημα. Πρέπει να εμπιστευθούμε τις ομοσπονδίες, με την αρχή, που λέτε ότι κάνετε εσείς, αλλά ας τους δώσετε τα εργαλεία, από εδώ και πέρα, να μπορέσουν να λύνουν και θέματα μόνοι τους.

Στο άρθρο 5. Εντάξει, θεωρώ ότι εκεί το έχετε τερματίσει, με τη διαδικασία, που επιβάλλετε, στις αρχαιρεσίες των σωματείων. Επιβάλλετε, στην παράγραφο 1, τον ορισμό του αντιπροσώπου στις υποκείμενες ενώσεις και ομοσπονδίες, με τον υποχρεωτικό προσδιορισμό στο μέλος του διοικητικού συμβουλίου. Παραβλέπω, ότι υπάρχουν σωματεία με ανώτερο τα 15 μέλη του διοικητικού συμβουλίου, που καλλιεργούν πάνω από 24 αθλήματα και δεν αναφέρομαι μόνο στην ΑΕΚ, τον Πανελλήνιο, τον Πανιώνιο, είναι πολύ περισσότερες οι ομάδες, οι οποίες είναι σ’ αυτή την κατηγορία. Δεν αντιλαμβάνομαι, γιατί σας ενοχλεί η εκλογή παντού, όπως ήταν στον τελευταίο νόμο της Κυβέρνησης ΣΥΡΙΖΑ, που κατήργησε τις περιβόητες εξουσιοδοτήσεις, που ήταν ένα από τα μεγαλύτερα προβλήματα και πιστεύω θα συμφωνήσετε μαζί μου. Εκλογή, λοιπόν, των αντιπροσώπων στις ενώσεις.

Επίσης, στο ίδιο άρθρο, στην παράγραφο 2, δίνετε το δικαίωμα ψήφου σε σωματεία στις εκλογές της Ένωσης, εφόσον έχουν εγγραφεί στο ηλεκτρονικό Μητρώο Αθλητικών Σωματείων του άρθρου 142 και, τουλάχιστον, κατά τα δύο, από τα τρία προηγούμενα της γενικής συνέλευσης, ημερολογιακά έτη. Δεν μπορώ να καταλάβω, ειλικρινά, ποια είναι η σκοπιμότητα εδώ; Περιμένουμε να δούμε και αυτή η «φωτογραφία» ποιον αφορά, αφού φροντίζετε να μειώσετε και τον αριθμό των αθλητών στα ατομικά αθλήματα σε 8 και στα ομαδικά σε 12. Ακούσαμε πριν, ότι και για το Μητρώο και αυτό το κάνετε για κάποια σωματεία, τα οποία είναι σε απομακρυσμένες περιοχές. Ειλικρινά, δεν έχουμε πειστεί σ’ αυτό. Θα σας πρότεινα να το αφήσετε, όπως είναι, αν θέλετε να μην ενισχύσετε τα ύποπτα αλισβερίσια και τη διαπλοκή.

Τέλος, η παράγραφος 3 πρέπει να αντικατασταθεί πλήρως. Κάντε το ανάποδα, όπως σας το είπαν οι ομοσπονδίες, όπως σας το είπαν οι φορείς. Στείλτε εσείς, σε όλες τις ομοσπονδίες και Ενώσεις, ένα μήνα πριν, ποιοι έχουν δικαίωμα ψήφου, με βάση το Μητρώο και κανονίζουν μόνοι τους τα υπόλοιπα. Ας σεβαστούμε λιγάκι και το αυτοδιοίκητο των ομοσπονδιών.

Στο άρθρο 6, στην παράγραφο 6, σας προτείνουμε στο τέλος, εκεί που λέει «ένας εκπρόσωπος των εν ενεργεία αθλητών να μπορεί να μετέχει με δικαίωμα λόγου στα διοικητικά συμβούλια των ομοσπονδιών» να προστεθεί «και των προπονητών». Κύριε Υπουργέ, σύλλογοι προπονητών υπάρχουν σε όλα τα αθλήματα.

Η παράγραφος 7, άρθρο 6, εκτιμούμε ότι είναι η διάταξη, που θα ανοίξει τον ασκό του Αιόλου. Έχετε δύο επιλογές εδώ και θεωρώ ότι βλέπετε μπροστά σας και εσείς το αδιέξοδο, το οποίο έχει δημιουργηθεί. Ή να άρετε την αναδρομικότητα και να εφαρμόσετε θητείες από τούδε και στο εξής, όπως έκανε η Κυβέρνηση του ΣΥΡΙΖΑ ή να δώσετε ισχύ στο νόμο από 15.2.2021, όπως δημοσίως σας έχει συμβουλέψει και ο Πρόεδρος της Ελληνικής Ολυμπιακής Επιτροπής. Το κάνω αυτό, για να μπορέσετε και εσείς και όλοι μας να βγούμε από το αδιέξοδο, το οποίο έχει δημιουργηθεί. Σε κάθε περίπτωση, πρόκειται για διάταξη, που δεν θα ωφελήσει τον αθλητισμό.

Στο άρθρο 8, να επαναφέρετε τη διάταξη στο σχέδιο της διαβούλευσης. Το θεωρώ πάρα πολύ σημαντικό.

Στο άρθρο 11, οι διατάξεις, που αφορούν τους προπονητές, είναι αποσπασματικές και χωρίς ενιαία φιλοσοφία και θέλω να σας κάνω μια πρόταση, την οποία μπορούμε, το επόμενο διάστημα, από κοινού όλα τα Κόμματα και να τη δουλέψουμε και να φέρουμε πραγματικά κάτι ουσιαστικό, αποτελεσματικό, το οποίο θα δίνει λύσεις.

Σας καλώ να τις αποσύρετε και να φέρετε ένα ολοκληρωμένο σχέδιο, που θα ρυθμίζει τα πάντα, μαζί με τα επαγγελματικά τους δικαιώματα, τα οποία εκκρεμούν 30 χρόνια. Θεωρώ ότι αυτό μπορείτε να το κάνετε, να αποσύρετε ό,τι πρόχειρο φέρνετε, σήμερα, για τους προπονητές. Εσείς οι ίδιοι μας ανακοινώσατε στην Επιτροπή, ότι ετοιμάζετε νομοσχέδιο για τους προπονητές. Άρα, θα έλεγα, με μια συνολική κουβέντα, να έμπαιναν όλα τα θέματα εκεί.

Άρθρο 12. Θεσπίζεται η δεύτερη μεταγραφική περίοδος, το αγωνιστικό έτος. Δεν συμφωνεί κανένα σωματείο. Υπάρχει θέμα αξιοπιστίας των πρωταθλημάτων, ειδικά των κατηγοριών μικρών ηλικιών, που λαμβάνουν μπόνους για τα ΑΕΙ και θεωρώ ότι αυτή η διάταξη είναι μια διάταξη, η οποία ενισχύει τη διαπλοκή και όλα τα παιχνίδια, τα οποία παίζονται στο χώρο. Αν θέλετε να κάνετε κάτι καλό, πάρτε μέριμνα για φοιτητές, ώστε να γίνει αυτόματα η μεταγραφή στην πόλη, που σπουδάζουν και βάλτε πλαφόν, έως δύο ή τρεις **μεταγραφές …. αθλητών** από έξι μήνες, έως ένα έτος, ως ελάχιστο όριο.

Στο άρθρο 15, στο οποίο καυχιέστε ότι απλοποιείτε τις διαδικασίες έκδοσης αδειών, για εγκατάσταση μπαλονιού, σε υπαίθριες αθλητικές εγκαταστάσεις, δεν εξασφαλίζετε τις σοβαρές εκείνες προϋποθέσεις, που θέτουν οι φορείς, όπως το Τ.Ε.Ε. και αφορούν την ασφάλεια των εγκαταστάσεων και αυτό να το προσέξετε. Απλοποιείτε τη διαδικασία, με απλή υπογραφή μηχανικού, η αρμόδια Πολεοδομία δεν παίρνει καμία θέση, δεν ελέγχει τίποτα και δεν λαμβάνετε υπόψη και κάτι άλλο. Η Ευρώπη εγκατέλειψε τις φούσκες, γιατί αποδείχτηκαν πραγματικές φούσκες. Η όλη διάταξη μού μοιάζει – δεν ξέρω θέλω να σας ακούσω – για μια μεγάλη μπίζνα. Τουλάχιστον, κάντε πιο αυστηρά τα κριτήρια ασφάλειας των εγκαταστάσεων. Τα ίδια ισχύουν και στο άρθρο 25, σχετικά με τους θόλους.

Κύριε Υφυπουργέ, έρχομαι τώρα στις τροποποιήσεις, που κάνατε.

Στο άρθρο 8, στην παράγραφο 9, μειώνονται σε 4 από 5 θέσεις οι εκπρόσωποι της ΕΟΑΜ ΑμεΑ, στη Διοίκηση της Ελληνικής Παραολυμπιακής Επιτροπής, που και εμείς ζητήσαμε και συμφωνούμε.

Στο άρθρο 28, στην παράγραφο 8, δίνετε, τελικά, προθεσμία έξι μηνών, από τη δημοσίευση του νόμου, για τη λήψη αθλητικής αναγνώρισης από τα σωματεία, ώστε να αναγνωριστεί η διάκριση αθλητή, που επετεύχθη, πριν από τη δημοσίευση του νόμου και να μπορεί να εγγραφεί στον Ειδικό Κατάλογο της Γενικής Γραμματείας.

Επίσης, στο ίδιο άρθρο, προστίθεται η παράγραφος 9, με την οποία διευρύνεται η δυνατότητα εισαγωγής άνευ εξετάσεων, με βάση τα αποτελέσματα, που είχαν ή θα έχουν οι αθλητές, το προηγούμενο έτος 2019 και το 2021. Επιπλέον, η πρόβλεψη για παράταση έως 15.2.2021 των θητειών και κάθε άλλου καταστατικού οργάνου για τις αθλητικές ενώσεις, όπως συμβαίνει και με αθλητικές ομοσπονδίες, κινείται επίσης σε θετική κατεύθυνση.

Ωστόσο, δεν συμφωνούμε με την επέκταση των εξαιρέσεων, με τις οποίες αθλητές άνω των 35 ετών μπορούν να εγγραφούν, ως μέλη, σε σωματεία και να μετέχουν των οργάνων σωματείων, ενώσεων, ομοσπονδιών και στα αθλήματα της ξιφασκίας και της αθλητικής αλιείας. Πρόκειται για έναν ορισμό, που είναι ξεκάθαρο ότι είναι μια φωτογραφική διάταξη.

 Κλείνω, με το άρθρο 23, που αφορά τους εργαζόμενους του Αγίου Κοσμά, όπου υπάρχει μια ασάφεια, ως προς το ακριβές καθεστώς εργασίας, μιας και δεν συντρέχουν και δεν ξέρω, αν συντρέχουν, αυτό εσείς θα μας το πείτε, οι προϋποθέσεις του οργανογράμματος της υπηρεσίας του Υφυπουργείου Αθλητισμού, για την απορρόφηση και την ένταξή τους, σε οργανικές θέσεις. Ελπίζω να λυθεί και να μην μείνουν αυτοί οι άνθρωποι στον αέρα.

Η μεταρρύθμιση, που ευαγγελίζεστε, κύριε Υπουργέ, είναι ένα κενό αρχείο, κενό ανανέωσης, κενό διαβούλευσης, κενό λύσεων, αλλά είναι και μια συρραφή επιβολής και αυταρχισμού και ωμή και πρωτοφανής παρέμβαση, μια αντιδημοκρατική μεθόδευση στο χώρο του αθλητισμού. Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Τον λόγο έχει ο κ. Υπουργός.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Πρώτον, αγαπητέ, κύριε Μωραΐτη, δεν πρόκειται για καμία εργαλειοποίηση κανενός αθλητή Ολυμπιονίκη, πρωταθλητή παγκόσμια, προς Θεού. Κάπου και εκείνοι έχουν δικαίωμα να έχουν άποψη και εγώ δεν επικαλέστηκα τίποτα παραπάνω από αυτά, που, ήδη, δημόσια, πλέον ανέφεραν. Βεβαίως, τα επιχειρήματα, τα οποία διατύπωσαν, εμάς δεν μας αφήνουν αδιάφορους, όπως φαντάζομαι και κανέναν Έλληνα πολίτη, κανέναν Έλληνα Βουλευτή και επειδή είπατε, σήμερα, αλλάξετε τη ρύθμιση, σήμερα, βρήκατε το αδιέξοδο, το είπατε εσείς πέντε φορές. Αγαπητέ, κύριε Μωραΐτη, όπως ξέρετε καλά, έμπειρος πολιτικός είστε, στη δημοκρατία, δεν υπάρχουν αδιέξοδα. Είμαστε κράτος δικαίου. Ξέρω, πολύ καλά, ότι πάνω από όλα είναι η χώρα μας, η Κυβέρνηση, η δημοκρατία και φυσικά ο θεσμός, που υπηρετούμε, όλοι μας εδώ πέρα.

 Και μια κουβέντα μόνο. Δεν λάβατε υπόψη σας, φάνηκε από την τοποθέτησή σας, το απόσπασμα επιστολής, το Νοέμβριο, από στέλεχος της Δ.Ο.Ε., που ζητούσε να γίνουν τρία πράγματα από τις ομοσπονδίες - μέλη της Ε.Ο.Ε.. Το ένα το θα το ικανοποιήσουμε αμέσως, εμείς, ως Κυβέρνηση, δηλαδή, Νομικό Πρόσωπο Ιδιωτικού Δικαίου, το ολοκληρώνουμε, σήμερα. Τα άλλα δύο, που τους ζητούσαν να τρέξουν να υλοποιήσουν, δηλαδή τι; Θητείες και όρια ηλικίας, τα αναγράφουν στα καταστατικά τους και ενώ η ίδιοι έσπευσαν να βγάλουν και ανακοίνωση και ψήφισμα, δεν το έχουν κάνει, δημοσιοποιώντας ότι «ναι, δεν είναι συνεπείς οι κύριοι των ομοσπονδιών στις υποδείξεις της Δ.Ο.Ε.». Λάβετε και αυτά υπόψη σας, ακούσαμε και την κριτική σας, τις προτάσεις σας, σε κάποια άρθρα. Ούτως η άλλως, εδώ θα είμαστε να συζητήσουμε και παραπέρα, αλλά, παρακαλώ πάρα πολύ, να λάβουμε υπόψη μας ότι αυτή η κατάσταση και αυτή η δυσκολία, που βλέπουμε να διαμορφώνεται, αφορά περίπου, εξ όσων γνωρίζω και αν έχω σωστή ενημέρωση, με μια μικρή επιφύλαξη, 17 με 18 στελέχη της Ε.Ο.Ε.. Όμως, το άνοιγμα, που επιδιώκουμε, είναι για εκατοντάδες, να μην πω χιλιάδες, που μπορεί να είναι και χιλιάδες αθλητές, παράγοντες του αθλητισμού, που θέλουν να συμμετέχουν, σε όλη αυτή τη διαδικασία. Ας μετρήσουμε τα δεδομένα και ας δούμε τι είναι πραγματικά ωφέλιμο; Οι λίγοι, οι συγκεκριμένοι ομοσπονδιάρχες ή οι πολλοί, που είναι οι πρώην αθλητές εν ενεργεία, που θέλουν και εκείνοι να τους δοθεί η δυνατότητα να συμμετέχουν στις διοικήσεις των ομοσπονδιών τους και να στηρίξουν το άθλημά τους;

Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Τον λόγο έχει ο κ. Μωραΐτης.

**ΑΘΑΝΑΣΙΟΣ ΜΩΡΑΙΤΗΣ (Εισηγητής της Μειοψηφίας):** Για να μην παρεξηγηθώ, και νομίζω, ήμουν ξεκάθαρος στην τοποθέτησή μου, είναι πολύ λεπτό το ζήτημα, που έχει να κάνει, θα το επαναλάβω, με την εργαλειοποίηση των Ολυμπιονικών και των πρωταθλητών. Εγώ θα μπορούσα σήμερα, αγαπητέ μου, κύριε Υπουργέ, να φέρω εδώ επιστολές, που πιστεύω ότι τις έχετε και εσείς στα χέρια σας, από άλλους Ολυμπιονίκες και από άλλους πρωταθλητές, όπου καταγγέλλουν μια σειρά από πράγματα και το είδατε, πιστεύω, το έχετε στα χέρια σας, καταγγέλλουν και το στημένο σποτάκι προπαγάνδισης του νομοσχεδίου, που έχετε. Δεν το κάνω και δεν το κάνω και δεν το κάνουμε ως ΣΥΡΙΖΑ, γιατί δεν θέλουμε σ’ αυτό τον ευαίσθητο χώρο του αθλητισμού να διχάσουμε. Είμαστε μια παράταξη, όπου αυτό το απέδειξε. Τουλάχιστον, εγώ δεν μετείχα τότε και δεν ήμουν στον ΣΥΡΙΖΑ, κύριε Αυγενάκη, το γνωρίζετε, αλλά στα τεσσερισήμισι χρόνια, επί διακυβέρνησης ΣΥΡΙΖΑ, στο χώρο του αθλητισμού, κανείς δε μπορεί να κατηγορήσει κανέναν αρμόδιο Υπουργό, ότι προσπάθησε, με νομοθετήματα, με αποφάσεις του, να μπει, να καπελώσει και να δρομολογήσει εξελίξεις, για να μπορέσει να βγει ο ΣΥΡΙΖΑ κερδισμένος στις ομοσπονδίες και αυτό το αποδεικνύει, κύριε Υπουργέ, σήμερα και ο συσχετισμός, που υπάρχει, στο χώρο των ομοσπονδιών. Άρα, λοιπόν, να ξεκαθαρίσω κάτι. Ό,τι ακούτε να λέω από το βήμα εγώ, αλλά και οι συνάδελφοί μου, δεν έχουμε τίποτα, στο πίσω μέρος του μυαλού μας. Θέλουμε, πραγματικά, να φύγουμε ένα βήμα μπροστά. Λέμε και εμείς ότι χρειάζονται αλλαγές, αλλά οι αλλαγές αυτές να είναι προς την σωστή κατεύθυνση και ναι, θα επιμείνω στο αδιέξοδο.

Κλείνω με αυτό. Ειλικρινά, δεν θέλω να κριθούν διατάξεις και άρθρα του νομοσχεδίου στα δικαστήρια, γιατί εκεί, ακριβώς, λυπάμαι, που το λέω, οδηγούμαστε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Τον λόγο έχει ο κ. Υπουργός.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Κύριε Μωραΐτη, επειδή ανέγνωσα περίπου στα πενήντα και σταμάτησα εκεί, ονόματα Ολυμπιονικών και παγκοσμίων πρωταθλητών, πρέπει να λάβετε υπόψιν σας τα ονόματα, μεταξύ των οποίων κάποιοι εξ αυτών έχουν διατελέσει και Βουλευτές άλλων Κομμάτων, όχι της Νέας Δημοκρατίας. Κορυφαίες προσωπικότητες, που έχουν συγκινήσει και έχουν ξεσηκώσει κόσμο και κόσμο. Άρα, είναι λάθος αυτό, που κάνετε και επικαλείστε μία επιστολή, την οποία την έχω λάβει και εγώ και την έχω αξιολογήσει, όπως και εσείς την έχετε αξιολογήσει. Από εκεί και πέρα, έχουμε ονόματα, που ταυτίστηκαν με την Ελλάδα. Την Ελλάδα της περηφάνιας, την Ελλάδα της μαχητικότητας, την Ελλάδα του πάθους, την Ελλάδα της διεκδίκησης και κέρδισαν και, σήμερα, βγαίνουν, δημόσια, και λένε το εξής πολύ απλό. «Επιτέλους μια Κυβέρνηση, που μας ακούει και επιτέλους, κάνει πράξη το αυτονόητο, για τον αθλητισμό και τις ομοσπονδίες». Εμείς λέμε, πολύ ξεκάθαρα και πολύ απλά. Τους ακούσαμε, τους ακούμε και τους θέλουμε εντονότερα, μέσα στην αθλητική οικογένεια και στις διοικήσεις. Τόσο απλά, τόσο καθαρά. Μη δημιουργούμε λάθος εντυπώσεις και μην εργαλειοποιείτε, όπως πήγατε να αποτρέψετε εμάς, με διάφορα τεχνάσματα, που ξέρουμε πολύ καλά από πού ξεκινούν.

 Γι’ αυτό, λοιπόν, με σεβασμό στην πορεία όλων αυτών, που ανέφερα και πολλών άλλων, που δεν ανέφερα. Προσέξτε, είναι και άλλοι μικρότερης «βαθμίδος» αθλητές, οι οποίοι έχουν δημόσια ταχθεί στα social media, παντού, γονείς – προσέξτε – γονείς, επιτέλους. Αυτό εσείς δεν το ακούτε; Παρόλα αυτά, όμως, αν δεν σας έχω πείσει εγώ, αν δεν σας πείθει η κοινωνία, δεν μπορώ να κάνω κάτι παραπάνω.

 Εμείς, ως Κυβέρνηση και, φυσικά, ως παράταξη και χαίρομαι πάρα πολύ, είμαστε πεπεισμένοι ότι κάνουμε το σωστό και θα το υπηρετήσουμε, μέχρι τέλους, με πολλή αγάπη και με πολύ σεβασμό και όπου κάνουμε λάθος, γιατί δεν είμαστε αλάνθαστοι, εδώ είμαστε, για να συνεργαστούμε και να δουλέψουμε, να βελτιώσουμε διαρκώς μια κατάσταση, η οποία πρέπει να εξελιχθεί και πρέπει να προχωρήσει.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Ακτύπης Διονύσιος, Βρυζίδου Παρασκευή, Μαντάς Περικλής, Καραμανλή Άννα, Κατσανιώτης Ανδρέας, Κέλλας Χρήστος, Κοντογεώργος Κωνσταντίνος, Κωτσός Γεώργιος, Λοβέρδος Ιωάννης – Μιχαήλ (Γιάννης), Μακρή Ζωή (Ζέττα), Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Μπλούχος Κωνσταντίνος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Κουτσούμπας Ανδρέας, Σκόνδρα Ασημίνα, Στυλιανίδης Ευριπίδης, Στύλιος Γεώργιος, Ταραντίλης Χρήστος, Τζηκαλάγιας Ζήσης, Φωτήλας Ιάσων, Χειμάρας Θεμιστοκλής (Θέμης), Αμανατίδης Ιωάννης, Αναγνωστοπούλου Αθανασία (Σία), Βαγενά – Κηλαηδόνη Άννα, Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Ζεϊμπέκ Χουσείν, Μάρκου Κωνσταντίνος, Μωραϊτης Αθανάσιος (Θάνος), Σκουρλέτης Παναγιώτης (Πάνος), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Κωνσταντόπουλος Δημήτριος, Γκόγκας Χρήστος, Κεγκέρογλου Βασίλειος, Δελής Ιωάννης, Συντυχάκης Εμμανουήλ, Ασημακοπούλου Σοφία - Χάιδω, Μπούμπας Κωνσταντίνος, Γρηγοριάδης Κλέων και Σακοράφα Σοφία.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Τον λόγο έχει ο Ειδικός Αγορητής του Κινήματος Αλλαγής, κ. Κωνσταντόπουλος.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής του Κινήματος Αλλαγής):** Κύριε Πρόεδρε, κυρίες και κύριοι συνάδελφοι, κύριε Υπουργέ, θα έλεγα ότι η κοινωνία και οι πολίτες έχουν και την ευθυκρισία και την ώριμη σκέψη να κρίνουν, σωστά, το τι λέγεται εδώ μέσα και να κρίνουν τα πράγματα, στη βάση της αλήθειας. Και το λέω αυτό, επειδή, κύριε Υπουργέ, γνωρίζαμε και είδαμε τι έγινε και επί ΣΥΡΙΖΑ, βλέπουμε και σήμερα τι γίνεται, επί ημερών Νέας Δημοκρατίας. Δεν θα μπω στον κυκεώνα αυτόν ούτε για να αντιπαρατεθώ με τον κύριο Μωραΐτη ούτε με εσάς, γιατί δεν είναι της ώρας. Απλά, κλείνοντας να πω ότι η κοινωνία θέλει σταθερότητα και συνέπεια. Δεν θέλει πολιτικά εκκρεμή.

Ολοκληρώνουμε, σήμερα, αγαπητοί συνάδελφοι της Επιτροπής, με τη β΄ ανάγνωση, τη συζήτηση του νομοσχεδίου του Υπουργείου Πολιτισμού και μάλιστα, έρχεται προς ψήφιση αύριο.

 Κύριε Υπουργέ, ήταν ένα νομοσχέδιο, που περιμέναμε όλοι και οι πολίτες και η κοινωνία και το αθλητικό κίνημα της χώρας. Μάλιστα, θα έλεγα, αναμέναμε ότι το νομοσχέδιο αυτό θα είχε, ως κύρια χαρακτηριστικά, το όραμα και τις στρατηγικές ανάπτυξης του αθλητισμού. Θα είχε την ενίσχυση του ερασιτεχνικού αθλητισμού, τη στήριξη των αθλητικών φορέων, την ανανέωση στο χώρο του αθλητισμού, που πραγματικά ήταν ανάγκη.

Ωστόσο, αγαπητοί συνάδελφοι, κοινή διαπίστωση είναι ότι το παρόν νομοσχέδιο δεν ανταποκρίνεται στις προσδοκίες αυτές. Αλλά και δεν μπορούμε να ακούμε, βέβαια, ότι χύνονται δάκρυα από ανθρώπους, που πραγματικά είχαν την τύχη να έχουν στα χέρια τους τη διακυβέρνησή της χώρας και που, ουσιαστικά, οδήγησαν τον αθλητισμό στα πιο χαμηλά σημεία.

Ωστόσο, αγαπητοί συνάδελφοι, κοινή διαπίστωση είναι ότι το παρόν νομοσχέδιο δεν ανταποκρίνεται οπωσδήποτε στις προσδοκίες αυτές, θα έλεγα αντιθέτως. Αυτό που προκύπτει είναι διάθεση προς κάθε κρατικό παρεμβατισμό και παρέμβαση στο αυτοδιοίκητο και στην αυτονομία των αθλητικών οργανισμών. Χωρίς, μάλιστα, να υπηρετείται, ο στόχος της ανανέωσης.

Αγαπητοί συνάδελφοι, το νομοσχέδιο φέρνει σημαντικές αλλαγές - και τούτο θα έλεγα- στο εσωτερικό των αθλητικών οργανισμών, στη λειτουργία τους και στις αρχαιρεσίες για τις διοικήσεις τους. Και ενώ επαναφέρεται η ρύθμιση, σύμφωνα με την οποία τα καταστατικά των σωματείων ρυθμίζουν τις λεπτομέρειες στο εσωτερικό τους, η διάταξη καταλήγει να είναι, θα έλεγα, κενό γράμμα και να εργαλειοποιεί τη λειτουργία των οργανισμών αυτών. Και τούτο, διότι το πλαίσιο, που δημιουργεί το νομοσχέδιο, είναι τόσο συγκεκριμένο, που δεν αφήνει περιθώρια αυτορρύθμισης, κάτι, δηλαδή, που ήταν σημαντικό. Προπονητές, διαιτητές και αθλητές εμπλέκονται στις διοικήσεις, με αποτέλεσμα η σύγχυση των διαφορετικών αρμοδιοτήτων στα ίδια πρόσωπα να δημιουργεί κίνδυνο και να ταυτίζονται, ταυτόχρονα, ελέγχοντες και ελεγχόμενοι. Δηλαδή, πάνε περίπατο οι διακριτοί ρόλοι.

Ταυτόχρονα, αγαπητοί συνάδελφοι, θεσπίζεται η ενισχυμένη αναλογική και το ενιαίο ψηφοδέλτιο υποψηφίων προέδρων και συμβούλων. Ο υπολογισμός της σταυροδοσίας, κύριε Υπουργέ, στα 2/3 των υποψηφίων, για τις διοικήσεις, προκαλεί ερωτηματικά. Και μάλιστα, εδώ, θα πρέπει να τονιστεί ότι για να είναι πιο αναλογικό το αποτέλεσμα, όπως ήδη επισήμανα και στη συζήτηση επί των άρθρων, ο υπολογισμός αυτός θα πρέπει να γίνεται επί των 2/3 του συνολικού αριθμού των μελών του Δ.Σ. της κάθε ομοσπονδίας. Δηλαδή, στο συνολικό αριθμό των μελών αιρετών και μη. Και τούτο, διότι γνωρίζουμε ότι δικαίωμα ψήφου έχουν τόσο τα αιρετά μέλη, όσο και τα διορισμένα.

Θεωρώ εδώ, λοιπόν, ότι πρέπει να κάνετε αποδεκτή την πρότασή μας.

Επίσης, κύριε Υπουργέ, η ρύθμιση για την κατάκτηση της θέσης του τελευταίου συμβούλου από τον υποψήφιο πρόεδρο, που συγκεντρώνει το 25% των ψήφων, μπορεί να οδηγήσει σε άδικα και αντιδημοκρατικά αποτελέσματα. Γιατί; Γιατί ο σύμβουλος αυτός μπορεί να έχει συγκεντρώσει πάνω από το 50% των ψήφων. Είπατε ότι ο πρόεδρος λαμβάνει μονοσταυρία. Φυσικά, αλλά είναι άλλο η μονοσταυρία και άλλο η πολυσταυρία, δεν διαφωνεί κανένας σε αυτό, αλλά η διάταξη αυτή είναι προβληματική και πρέπει να αφαιρεθεί.

Επίσης, θα ήθελα να αναφερθώ στη συμμετοχή σωματείων στις εκλογές ενώσεων και ομοσπονδιών, όπου τίθεται η προϋπόθεση του εκπροσώπου του σωματείου, στις αρχαιρεσίες από μέλος του διοικητικού συμβουλίου αυτού. Εδώ, κύριε Υπουργέ, για την διευκόλυνση των σωματείων, θα έλεγα, και ιδίως αυτών της περιφέρειας και με ένα νέο κύμα της πανδημίας να πλησιάζει, θα έπρεπε να εξετάσετε και να εξετάσουμε τη δυνατότητα της επιστολικής και απομακρυσμένης ψήφου, δηλαδή, της συμμετοχής στις γενικές συνελεύσεις των ενώσεων και ομοσπονδιών. Για αυτό, λοιπόν, κάντε πράξη την πρότασή μας, για επιστολική ψήφο. Και τούτο, με τις αναγκαίες εγγυήσεις, για το αδιάβλητο της διαδικασίας. Θα ήθελα την απάντησή σας γι’ αυτό.

Επίσης, η προϋπόθεση, που θέτετε, για την αθλητική δραστηριότητα των σωματείων, κατά τα δύο από τα τρία έτη, που προηγούνται των αρχαιρεσιών. Ναι, με συγκεκριμένο αριθμό αθλητών, σε συνδυασμό με τις διατάξεις, για ένα χρόνο διενέργειας των εκλογών. Δημιουργούνται ασάφειες και ερωτηματικά. Μάλιστα, εδώ τίθεται το ερώτημα: Πώς θα υπολογίζονται τα έτη; Ποια έτη θα ληφθούν υπόψιν; Ιδίως, φέτος, που οι εκλογές θα πραγματοποιηθούν έως 15 Φλεβάρη του 2021.

Επίσης, εδώ, θα θέλαμε να μας πείτε, γιατί μειώνουμε τον αριθμό των αθλητών, που πρέπει να έχει ένα σωματείο, που συμμετείχε στις διοργανώσεις; Το κάνετε από 12 σε 10. Είπατε ότι το ζήτησαν τα επαρχιακά σωματεία. Υπάρχουν τρόποι στήριξης των επαρχιακών σωματείων. Όχι, βέβαια, με τη μείωση των αθλητών

Τώρα, έρχομαι στο θέμα της εγγραφής στο Ηλεκτρονικό Μητρώο της Γενικής Γραμματείας Αθλητισμού. Αγαπητοί συνάδελφοι, λίγους μήνες πριν και εν μέσω της πανδημίας του κορωνοϊού, δημιουργήθηκε, όπως γνωρίζουμε, το Ηλεκτρονικό Μητρώο στο οποίο έκαναν την εγγραφή τους τα σωματεία, προκειμένου να λάβουν και την οικονομική ενίσχυσή τους.

Σήμερα, λοιπόν, κύριε Υπουργέ, βλέπουμε ότι το Μητρώο αυτό, πραγματικά, συνδέεται τόσο με τη συμμετοχή σε αρχαιρεσίες, όσο και με τη χρήση των αθλητικών εγκαταστάσεων. Και σας λέμε: Στηρίζουμε, με κάθε τρόπο, την εξυγίανση του αθλητισμού και την εξάλειψη των σωματείων - σφραγίδων. Στηρίζουμε την καταγραφή των ενεργών σωματείων, που έχουν πραγματική δραστηριότητα και το ξεκαθάρισμα του τοπίου. Ο τρόπος, όμως, που χρησιμοποιείτε, κύριε Υπουργέ, την εγγραφή στο Μητρώο, δεν διασφαλίζει τους παραπάνω στόχους. Και αυτό, γιατί; Γιατί το Μητρώο είναι σήμερα μια χρονοβόρα γραφειοκρατική διαδικασία, την οποία πολλά σωματεία δεν έχουν ολοκληρώσει.

Την ίδια στιγμή, με βάση τις ρυθμίσεις του νομοσχεδίου, οι επερχόμενες εκλογές των ομοσπονδιών θα γίνουν, μέχρι τις 15 Φλεβάρη και 45 μέρες, πριν από τις εκλογές, θα συνταχθεί ο κατάλογος με τα σωματεία, που έχουν δικαίωμα ψήφου. Και σας ερωτώ: Πώς θα διασφαλιστεί ότι κανένα σωματείο δεν θα στερηθεί τη δυνατότητα να συμμετάσχει στις εκλογές; Και αντίστοιχα, ότι κανένα σωματείο δεν θα στερηθεί τη δυνατότητα να χρησιμοποιεί τις αθλητικές εγκαταστάσεις;

Άρα, κύριε Υπουργέ, το ζήτημα είναι να υπάρχει - όπως και εσείς είπατε - διαφάνεια και ανοιχτές διαδικασίες στις αρχαιρεσίες των αθλητικών οργανισμών και όχι ο έλεγχος στο εκλογικό σώμα και ταυτόχρονα, φυσικά, να δοθεί χρόνος και κίνητρα στα σωματεία, μέσα από μια απλοποιημένη διαδικασία, ώστε να ολοκληρώσουν την εγγραφή τους στο Μητρώο. Και όχι, φυσικά, να κινδυνεύουν, εξαιτίας αυτού, να χάσουν τη δυνατότητα συμμετοχής στις εκλογές ή να μην έχουν χώρο να προπονηθούν οι αθλητές τους, που είναι και το κυριότερο.

Αγαπητοί συνάδελφοι, το Μητρώο επιβάλλεται, κατά την άποψή μου, να παραμένει ανοιχτό, ανεξάρτητο από τις εκλογές, ώστε να μην εργαλειοποιείται από όσους έχουν εσωτερική πληροφόρηση και αυτό θα ήθελα να το κρατήσετε, κύριε Υπουργέ και να το κάνετε πράξη.

Τέλος, αγαπητοί συνάδελφοι, θα αναφερθώ στο ζήτημα των προπονητών, στη χώρα μας. Πρόκειται για νέους επιστήμονες, που πραγματοποιούν τετραετείς πανεπιστημιακές σπουδές και αναφέρομαι, δηλαδή, στα ΤΕΦΑΑ.

Δεν είναι δυνατόν, αγαπητοί συνάδελφοι, να συνδέετε τους κατόχους αυτών των διπλωματών, αυτούς τους επιστήμονες, με τους κατόχους πτυχίων από σεμινάρια 2 μηνών. Μιλάω για σεμινάρια 2 μηνών, γιατί ουσιαστικά πολλά διπλώματα προπονητών, έτσι δίνονται. Δεν είναι δυνατόν να τους επιβάλλετε να παρακολουθήσουν σεμινάρια όλους της πανεπιστημιακής εκπαίδευσης, που έχουν ειδικότητα το ποδόσφαιρο ή άλλες ειδικότητες.

Και τούτο, βέβαια, να παρακολουθούν σεμινάρια με υψηλά δίδακτρα, προκειμένου να εργαστούν στην ειδικότητά τους. Πρέπει επιτέλους, αγαπητοί συνάδελφοι, η πολιτεία, εμείς εδώ στη Βουλή, να κατοχυρώσουμε τα επαγγελματικά δικαιώματα των αποφοίτων ΤΕΦΑΑ. Επιτέλους, βέβαια, να τους δοθεί η λύση στο χρόνιο πρόβλημά τους, που πραγματικά η πολιτεία τους οφείλει.

Έρχομαι στο θέμα των προνομίων των αθλητών, για την πρόσβασή τους στην Τριτοβάθμια Εκπαίδευση. Εδώ, πραγματικά, κύριε Υπουργέ, αποκαθιστάτε την αδικία, για όσους πέτυχαν μια εξαιρετική επίδοση, αλλά τα σωματεία τους δεν είχαν ειδική αθλητική αναγνώριση, με την προϋπόθεση ότι αυτά τα σωματεία έλαβαν την αναγνώριση, μέχρι την έναρξη ισχύος του νόμου.

Κύριε Υπουργέ, εδώ σας προτείνουμε - και τούτο σας το προτείνουμε για λόγους ισότητας - η ρύθμιση να επεκταθεί και σε όσους προέρχονται από σωματεία, που θα λάβουν, στη συνέχεια, την ειδική αυτή αναγνώριση.

 Σε ό,τι αφορά τις νομοτεχνικές, που καταθέσατε. Επεκτείνετε, κατά έξι μήνες, το διάστημα, που έχουν τα σωματεία, για να λάβουν την ειδική αναγνώριση. Θετικό, ωστόσο, θα πρέπει να προβλεφθεί η επέκταση του διαστήματος για όσο χρόνο μπορεί κάποιος αθλητής να χρησιμοποιεί το προνόμιο αυτό. Δηλαδή, κύριε Υπουργέ, να μην σταθεί η γραφειοκρατία, για άλλη μια φορά, εμπόδιο στο μέλλον αυτών των αθλητών σε ό,τι αφορά την είσοδό τους στην Τριτοβάθμια εκπαίδευση.

 Επίσης, να μη γίνει καμία μείωση της μοριοδότησης, για διακρίσεις σε Πανελλήνιους, σχολικούς και αθλητικούς αγώνες.

Ολοκληρώνοντας, αγαπητοί συνάδελφοι, να έρθω στο θέμα των διοικήσεων ομοσπονδιών, κάτι που τέθηκε και κατά την ακρόαση των φορέων. Κύριε Υπουργέ και αγαπητοί συνάδελφοι, να σας θυμίσω, ότι πριν ένα χρόνο, κατά τη συζήτηση του αθλητικού νομοσχεδίου, άλλαξε το πλαίσιο για την εκλογή των διοικήσεων των ομοσπονδιών. Στο νομοσχέδιο, τότε, υπήρχε ρητή διάταξη, που προέβλεπε την αναδρομικότητα των ρυθμίσεων, για την προσμέτρηση των θητειών. Τότε, αγαπητέ Υπουργέ, είχαμε τονίσει, ότι η αναδρομικότητα προσκρούει στις συνταγματικές επιταγές, καθώς και ότι δεν πρέπει να υπάρχει ηλικιακός ρατσισμός. Και τούτο, βέβαια, για τις εκλογικές διαδικασίες. Τότε, να σας θυμίσω, με νομοτεχνική βελτίωση, αποσύρθηκε η διάταξη της αναδρομικότητας. Κι όμως, σήμερα, προς έκπληξη όλων, βλέπουμε, ότι η συζήτηση έχει ανοίξει και πάλι. Όταν, μάλιστα, οι εκλογές των ομοσπονδιών βρίσκονται προ των πυλών και οι ομοσπονδίες ακόμα αναρωτιούνται για την εφαρμογή της διάταξης αυτής. Είπατε στην Επιτροπή, προχθές, ότι ο νόμος έχει άμεση ισχύ. Θα θέλαμε, λοιπόν, εδώ να μας διευκρινίσετε. Πως μεταφράζεται αυτό, κύριε Υπουργέ; Γιατί θα πρέπει να υπάρχει σαφήνεια και όχι ερμηνείες, κατά το δοκούν.

Κύριε Υπουργέ, δεν είναι μόνο δική μας άποψη, της Αντιπολίτευσης, είναι άποψη και Βουλευτών της Κυβέρνησης και μάλιστα, της κυρίας Μπακογιάννη. Θα θέλαμε, εδώ σήμερα, να ξεκαθαριστεί το τοπίο και να ξέρουμε τι μέλλει γενέσθαι, ως πότε, αναδρομικότητα για τις εκλογές των ομοσπονδιών. Εδώ, να σημειώσω μάλιστα, ότι μετά την επιστολή του Προέδρου της Δ.Ο.Ε., του κ. Thomas Bach, που καλεί, σε σεβασμό της αυτονομίας των αθλητικών φορέων, είναι ορατός θα έλεγα, αγαπητοί συνάδελφοι, ο κίνδυνος και κυρώσεων της χώρας μας. Περιμένουμε την απάντησή σας και θα επανέλθουμε και αύριο στην Ολομέλεια.

Αγαπητοί συνάδελφοι, το παρόν νομοσχέδιο δεν ανταποκρίνεται στις ανάγκες του αθλητικού κινήματος, όπως είπα και περιέχει, θα έλεγα, πολλές αποσπασματικές ρυθμίσεις. Δημιουργεί, φυσικά, ασάφειες και συνθήκες παρεμβατισμού στους αθλητικούς οργανισμούς και ιδιαίτερα, ως προς το αυτοδιοίκητο και την αυτονομία τους. Υπάρχουν, βέβαια και θετικές ρυθμίσεις, που πρέπει να ειπωθούν. Ρυθμίσεις, που περιέχουν και απαιτούν και απαντούν θα έλεγα, για τα προνόμια των αθλητών, τις αθλητικές εγκαταστάσεις, τη μέριμνα για το προσωπικό του αθλητικού κέντρου Αγίου Κοσμά, που ουσιαστικά δεν διαφωνούμε. Βέβαια, παρότι είναι σε θετική κατεύθυνση, δεν αρκούν για να ανατρέψουν το βασικό πυρήνα του νομοσχεδίου, που καταψηφίσαμε επί της αρχής. Και τούτο, βέβαια, δεν ανταποκρίνεται στις σύγχρονες ανάγκες του αθλητισμού.

Κύριε Υπουργέ, το Κίνημα Αλλαγής, το ΠΑΣΟΚ, Κίνημα Αλλαγής, το βλέπετε και εσείς και οι συνάδελφοι, ότι είναι μια γόνιμη και εποικοδομητική φωνή, μέσα στη Βουλή των Ελλήνων, με τις προτάσεις μας, τις απόψεις μας, τις επισημάνσεις μας και θέλουμε να είμαστε χρήσιμοι. Ούτε να μοιράζουμε πιστοποιητικά αριστεροφροσύνης, ούτε ουσιαστικά να «κορονίζουμε», κομματικά και πολιτικά. Γι’ αυτό καταθέσαμε τις αντιρρήσεις μας, τις προτάσεις μας και σας καλούμε να τις λάβετε υπόψη. Και τούτο, βέβαια, στο πνεύμα της χρηστής ουσιαστικά αντιπολίτευσης. Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε πολύ τον Ειδικό Αγορητή του Κινήματος Αλλαγής, τον κ. Κωνσταντόπουλο.

Το λόγο θα λάβει ο Ειδικός Αγορητής του Κ.Κ.Ε., ο κ. Εμμανουήλ Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.):** Ευχαριστώ, κύριε Πρόεδρε. Κάνοντας μια αποτίμηση των συζητήσεων στην Επιτροπή Μορφωτικών Υποθέσεων και τα όσα ειπώθηκαν κατά την ακρόαση των φορέων, έχουμε να πούμε τα εξής.

Πολλά ζητήματα μονοπώλησαν τη συζήτηση του σχεδίου νόμου και μονοπωλούν και τα φώτα της δημοσιότητας. Θητείες, όρια ηλικίας, αναδρομικότητα ή μη της ισχύος τους, αν και αυτά είχαν περάσει στο προηγούμενο σχέδιο νόμου. Μητρώα αθλητικών φορέων, αρχαιρεσίες σωματείων, ενώσεων, ομοσπονδιών, ενιαία ψηφοδέλτια, απλή ενισχυμένη αναλογική και πάει λέγοντας, με στόχο την προσπάθεια της Κυβέρνησης να ελέγξει και να ποδηγετήσει το αθλητικό κίνημα, ανοίγοντας διάπλατα τις πόρτες για την επιχειρηματική άλωση και του ερασιτεχνικού αθλητισμού. Αδίκως, γίνεται αυτή η κουβέντα; Όχι, δικαιολογημένα, κατά την άποψή μας. Δικαιολογημένα το σχέδιο νόμου και οι διατάξεις του έχουν ξεσηκώσει θύελλα αντιδράσεων και ας λέει ο κύριος Υπουργός, περί του αντιθέτου. Δεν τα υποτιμούμε. Άλλωστε, σε όλες τις προηγούμενες συνεδριάσεις της Επιτροπής, αναφερθήκαμε εκτενώς γι’ αυτά τα ζητήματα.

Κύριε Υπουργέ, μιλήσατε για 52 λεπτά. Ούτε ο Πρωθυπουργός δεν κάνει τέτοια χρήση χρόνου! Μιλήσατε, με ένα ύφος 99 καρδιναλίων, επιθετικά και υποτιμητικά. Απευθυνθήκατε στον Ειδικό Αγορητή του Κ.Κ.Ε., με ειρωνεία. Κύριε Αυγενάκη, είναι προφανής η αμηχανία και η μοναξιά, για τα όσα λέτε και για τα όσα κάνετε. Να ξέρετε, πάντως, ότι το Κομμουνιστικό Κόμμα Ελλάδας καθορίζει τις θέσεις του και τις διαμορφώνει, με απόλυτα συλλογικό τρόπο, από τα όργανα και τα επιτελεία του Κόμματος, τα διατυπώνουμε από το βήμα της Βουλής, με τον καλύτερο δυνατό τρόπο, με ένα και μόνο κριτήριο: τα συμφέροντα και τις ανάγκες του λαού. Στην προκειμένη περίπτωση του αθλητικού κόσμου. Εσείς, κύριε Αυγενάκη, από τι καθορίζετε την στάση σας και τα λεγόμενά σας; Το κριτήριο για σας, είναι τα συμφέροντα των επιχειρηματιών, στο χώρο του αθλητισμού. Των επιχειρηματικών συμφερόντων. Γι’ αυτό, άλλωστε και αγνοήσατε τις φωνές και τις προτάσεις του αθλητικού κόσμου, των αθλητικών φορέων.

Το βασικό για το Κομμουνιστικό Κόμμα της Ελλάδας, που αποτελεί, αν θέλετε, και την ουσία των επιδιώξεων της Κυβέρνησης, για την οποία όλα τα Κόμματα αποφεύγουν να τοποθετηθούν ευθέως, είναι ότι και με αυτό το νομοσχέδιο, όπως και όλα τα προηγούμενα, θα ενισχύσει τον αποκλεισμό της μεγάλης πλειοψηφίας του λαού και της νεολαίας, από το δικαίωμα στην άσκηση, στη φυσική αγωγή, στον αθλητισμό. Το δικαίωμα της ενεργού συμμετοχής ανθρώπων, με μεράκι και γνώσεις, στα αθλητικά σωματεία, απ’ τα δρώμενα.

Κατ’ αρχήν, μας έκανε εντύπωση, ότι στην προπαρασκευαστική διαδικασία, κατά την ακρόαση των φορέων, δεν υπήρχε καθολική εκπροσώπηση των εκφραστών του χώρου του αθλητισμού. Δηλαδή, ομοσπονδιών, της Εθνικής Αθλητικής Ομοσπονδίας Ατόμων με Αναπηρίες με 21 αθλήματα, παρακαλώ, 70 συλλόγους και 3.500 αθλητές. Τον ΣΕΦΑΑ, δηλαδή, του πανεπιστημίου της Σχολής Φυσικής Αγωγής και Αθλητισμού, του πανελλαδικού οργάνου των εργαζομένων στους αθλητικούς φορείς, άλλων αθλητικών φορέων, με το πρόσχημα τον περιορισμένο αριθμό φορέων, που προβλέπει ο Κανονισμός της Βουλής. Ευθύνη, βέβαια, που βαρύνει και τον ΣΥΡΙΖΑ, που το καθιερώνει και φυσικά το αξιοποιεί, σήμερα, η Νέα Δημοκρατία. Ανεξάρτητα, βέβαια, από το αν συμφωνεί κάποιος μαζί με τους αθλητικούς φορείς ή όχι, θεωρούμε, ότι όταν συζητάς για τη φυσική αγωγή και τον αθλητισμό, δεν μπορείς να μην τους πάρεις υπόψιν. Δεν μπορείς να μην τους καλέσεις στην ακρόαση των φορέων.

Χρειάζεται να δούμε, αρχικά, στις εξαγγελίες της Κυβέρνησης το βασικό λόγο, για τον οποίο καταρτίστηκε αυτό το νομοσχέδιο. Τι έρχεται να λύσει; Τι εξυπηρετεί; Σύμφωνα λοιπόν, με τον με το Υπουργείο, στόχος ήταν ο εκσυγχρονισμός του θεσμικού πλαισίου. Έτσι, δεν είναι; Η διασφάλιση της διαφάνειας και της νομιμότητας, η ανάπτυξη του ερασιτεχνικού αθλητισμού και η κατοχύρωση του για όλους τους Έλληνες. Λόγια χιλιοειπωμένα, χρόνια και χρόνια, τώρα, από όλες τις κυβερνήσεις και τους Υπουργούς και μάλιστα, πολλές φορές, με την ίδια φρασεολογία.

Την ίδια στιγμή, μάλιστα, που ο αθλητισμός και γενικότερα η φυσική αγωγή από αγαθό έχει γίνει ένα προϊόν, εμπόρευμα, που αγοράζεται και πουλιέται και μάλιστα, αν πάρει κανείς υπόψη τα «ψίχουλα» του προϋπολογισμού του 2020, τα οποία, μάλιστα, τα διαφήμιζε ο κ. Υπουργός και δεν ξέρω γιατί, τα 12 εκατομμύρια, και τη συνολική πραγματικότητα, που υπάρχει, ότι δηλαδή, έχει γίνει πολυτέλεια ο αθλητισμός και η λαϊκή οικογένεια πρέπει να βάλει βαθιά το χέρι στην τσέπη, τότε όποιος υποστηρικτής αυτής της πολιτικής μιλά για κοινωνικό αγαθό και για κατοχύρωση για όλους τους Έλληνες ή κοροϊδεύει συνειδητά ή δεν ξέρει τι του γίνεται. Απλά.

Το νομοσχέδιο θωρακίζει και επεκτείνει, ακόμα περισσότερο, το εμπόρευμα, που λέγεται «αθλητισμός» και την επιχειρηματική δράση, στο χώρο του ερασιτεχνικού αθλητισμού. Αρκεί να δει κανείς ότι την ώρα που κόβεται η χρηματοδότηση από τον κρατικό προϋπολογισμό, δίνεται στα σωματεία το πράσινο φως, για κάθε είδους εμπορικές, χορηγικές δραστηριότητες, που αφορούν την αντιμετώπιση λειτουργικών και αθλητικών αναγκών, που δεν μπορούν σήμερα να καλύψουν. Το φωνάζουν, το λένε, υπομνήματα, ξανά υπομνήματα και θεσπίζεται αποκλειστικά η ανταποδοτικότητα τόσο στα προγράμματα των δήμων όσο και στα σωματεία.

Με την κατάργηση του αυτοδιοίκητου, διότι ένα μέρος της ουσίας του σχεδίου νόμου είναι αυτό, είναι με μαθηματική ακρίβεια σίγουρο ότι το αθλητικό σωματείο θα αξιοποιείται και για άλλους σκοπούς. Θα μετατραπεί σε θερμοκήπιο διαφθοράς, παρά τα όσα διακηρύττει, όπως στον επαγγελματικό πλήρως εμπορευματοποιημένο αθλητισμό, η Κυβέρνηση και οι προηγούμενες. Κυρίως όμως μετακυλίετε, αποκλειστικά, το κόστος στην πλάτη της λαϊκής οικογένειας. Πόσα σωματεία, άραγε, θα αντέξουν αυτή τη διαδικασία; Μόνο όσα βρουν ένα μεγάλο χορηγό, ο οποίος θα τα αξιοποιήσει, βέβαια και για τους δικούς του ιδιοτελείς σκοπούς.

Το νομοσχέδιο, κατά συνέπεια, ούτε τομή κάνει, ούτε διαφοροποιείται, σε σχέση με το παρελθόν. Είναι σε απόλυτη συμφωνία με την οικονομία αυτού του συστήματος, είναι σε απόλυτη συμφωνία, με τις κεντρικές κατευθύνσεις της Ευρωπαϊκής Ένωσης, όπως αυτές αποτυπώνονται στη λευκή βίβλο για τον αθλητισμό. Εκεί, πολύ συγκεκριμένα, αναφέρεται ότι ο αθλητισμός αποτελεί κερδοφόρο πεδίο, για το ευρωπαϊκό κεφάλαιο και γι’ αυτό η Ευρωπαϊκή Ένωση ασχολείται μαζί του. Εκτιμάται ότι απασχολεί, πάνω από 15 εκατομμύρια εργαζόμενους, αντιπροσωπεύοντας το 5,5% του εργατικού δυναμικού στα κράτη - μέλη. Καταγράφεται η συμμετοχή του στο κοινοτικό ΑΕΠ και δημιουργεί προστιθέμενη αξία, πάνω από 450 δισεκατομμύρια ευρώ το χρόνο. Πρόκειται για έναν δρόμο, που υπηρέτησαν, πιστά, όλα τα αστικά κόμματα, διαχρονικά. Μπορεί, πραγματικά, σήμερα, μετά από πολύχρονη πείρα, να υπερασπίζεσαι το διαχωρισμό του αθλητισμού σε επαγγελματικό και ερασιτεχνικό και να καλλιεργήσεις την αυταπάτη ότι μπορεί να αναπτύσσονται, παράλληλα και τα δύο, όπως για παράδειγμα κάνει ο ΣΥΡΙΖΑ; Ο αθλητισμός, όμως, είναι ένας. Ή θα είναι εμπόρευμα με ό,τι αυτό συνεπάγεται ή θα αποτελεί δικαίωμα του λαού και θα εξασφαλίζονται όλες οι προϋποθέσεις από το κράτος.

Σήμερα, λοιπόν, τελειώνουν και οι αυταπάτες, που σκόπιμα καλλιεργούσαν, για τη δήθεν συνύπαρξη ερασιτεχνικού και επαγγελματικού αθλητισμού. Προϋπόθεση, για να ανοίξει ο δρόμος για αλλαγή του τοπίου στον ερασιτεχνικό και σωματειακό αθλητισμό και η μετατροπή του από κοινωνικό αγαθό και δικαίωμα του λαού και της νεολαίας, σε πλήρως εμπορευματοποιημένο προϊόν, είναι να περάσει ο έλεγχος της οργάνωσης και λειτουργίας του σε σπόνσορες και χορηγούς, στη μετατροπή του σε επιχειρηματική δράση.

Για τα όρια ηλικίας και τις θητείες, η Κυβέρνηση και ο Υπουργός παίζουν παιχνίδια. Κρατούν μια τιμωρητική, ενίοτε και ρατσιστική, στάση, όχι μόνο ως επιφανή στελέχη του αθλητικού κόσμου, αλλά και χτυπώντας το καμπανάκι και σε όλους εκείνους, που θα αποφασίσουν να ασχοληθούν και στο μέλλον. Φτάσατε στο σημείο να αλλάξετε τη σύνθεση της Ελληνικής Παραολυμπιακής Επιτροπής, μειώνοντας την εκπροσώπηση της Ομοσπονδίας τους, της ΕΑΟΜ-ΑΜΕΑ, από 8 σε 4. Μια μείωση, προσέξτε, της τάξης του 40%, παρόλο που αποτελεί τη βάση του Παραολυμπιακού Κινήματος, με τρεισήμισι χιλιάδες αθλητές, γι’ αυτό άλλωστε και αποκλείσατε την Ομοσπονδία τους από την ακρόαση των φορέων.

Μας μοιράσατε ένα δελτίο τύπου για κάποιες αλλαγές, τις οποίες κάνετε και τις ενσωματώνεται στο αθλητικό νομοσχέδιο, όπως στο άρθρο 8, που από 5 εκπροσώπους της ΕΑΟΜ-ΑΜΕΑ, τους κάνετε 4, στη διοίκηση της Ελληνικής Παραολυμπιακής Επιτροπής και λέτε ότι υποστηρίχθηκε, ομόθυμα, από τους εκπροσώπους του Συλλόγου Ελλήνων Παραολυμπιονικών, της ΣΕΠΕ και πολλούς Εισηγητές Κομμάτων. Δεν ξέρω ποιοι ήταν οι Εισηγητές των Κομμάτων. Μου διαφεύγει. Καλό είναι να μας πουν τα άλλα Κόμματα, αλλά σε κάθε περίπτωση, όμως, δεν ήταν ο πλέον αρμόδιος αθλητικός φορέας, η Ομοσπονδία τους, δηλαδή. Είναι φοβερό. Όχι, εμείς δεν θα συμφωνήσουμε. Σε πολύ χειρότερη κατεύθυνση, αποδυναμώνει την εκπροσώπηση της πλειοψηφίας των σωματείων αυτής της ομοσπονδίας.

Είναι φανερό ότι επιδιώκετε την αλλαγή συσχετισμού στην Παραολυμπιακή Επιτροπή, φτιάχνοντας τεχνητή πλειοψηφία στην ολομέλεια της Επιτροπής, υπό τον ασφυκτικό έλεγχο της Κυβέρνησης και του Υπουργού. «Τορπιλίζετε», με τον τρόπο αυτόν, την αυτοτέλεια, αλλά και τη συνοχή του Παραολυμπιακού Κινήματος, με απρόβλεπτες συνέπειες. Φυσικά, η στάση όλων των κυβερνήσεων, μέχρι σήμερα, δεν ήταν υποστηρικτική, απέναντι στο Παραολυμπιακό Κίνημα. Είναι κραυγαλέα τα όσα συμβαίνουν, στην περίπτωση των ατόμων με αναπηρία, ειδικά, σήμερα, που τα προβλήματα στις οικογένειες με ανάπηρους είναι τεράστια και πολύπλευρα. Με πρόσχημα τη δεκαετή καπιταλιστική κρίση, τώρα, με την πανδημία και τη νέα κρίση, έχουν γίνει δραματικές περικοπές στις κοινωνικές παροχές των ατόμων με αναπηρία και στον Παραολυμπιακό αθλητισμό. Ανύπαρκτη υλικοτεχνική υποδομή, έλλειψη χώρων άθλησης και πολλά άλλα.

Άλλες αλλαγές, τις οποίες κάνετε, όπως για παράδειγμα, στην παράγραφο 8 του άρθρου 28, που ανεβάζετε την προθεσμία, σε έξι μήνες, από δύο, για τη λήψη της ειδικής αθλητικής αναγνώρισης. Προφανώς, είναι καλύτερο από τους 2 μήνες οι 6 μήνες, όμως, αυτό που λέμε, κατά την άποψή μας, είναι ότι δεν πρέπει να υπάρχει καθόλου όριο και να αποσυνδεθεί από το δικαίωμα του αθλητή να έχει τα ευεργετήματα του νόμου, εφόσον έχει διακριθεί σε πανελλήνιους αγώνες. Αυτή είναι η άποψή μας. Πρέπει να αποδεσμευτεί το ένα από το άλλο, δηλαδή, τα ευεργετήματα του αθλητή, από το θέμα της αθλητικής αναγνώρισης, που η συζήτηση, που γίνεται και σήμερα και όλο αυτό το χρονικό διάστημα, είναι για τα σοβαρά εμπόδια, που έχει βάλει η Κυβέρνηση για την αθλητική αναγνώριση των σωματείων.

Στο άρθρο 28, στην παράγραφο 9, που βάζετε το ζήτημα της διεύρυνσης των δυνατοτήτων εισαγωγής άνευ εξετάσεων, δεν έχουμε κανένα πρόβλημα, αλλά έχουμε βάλει ένα θέμα, σε σχέση με τους εισακτέους, όσον αφορά τις σχολές των ΣΕΦΑΑ, δηλαδή, των Σχολών Φυσικής Αγωγής και Αθλητισμού, για τις υποδομές και την απορρόφηση των εισακτέων. Πώς, λοιπόν, αντιμετωπίζετε αυτά τα ζητήματα;

Υπάρχουν, βέβαια και άλλα θέματα. Τι θα γίνει, για παράδειγμα, με τους εργαζόμενους στις ομοσπονδίες, τους οποίους ο νέος, υποτίθεται, αθλητικός νόμος, δεν τους κατοχυρώνει; Και εκεί συνεχίζουν να ισχύουν οι ελαστικές εργασιακές σχέσεις, με συμβάσεις ορισμένου χρόνου. Σε κάθε περίπτωση, την ίδια ώρα που η Κυβέρνηση φέρνει μόνο κατ’ όνομα αθλητικό νόμο, υπάρχει μια πραγματικότητα, που εξελίσσεται, καθημερινά και έχει να κάνει με τη δυσκολία πρόσβασης, που έχει η λαϊκή οικογένεια και, κυρίως, τα παιδιά της να ασχοληθούν, να συμμετέχουν, συστηματικά, σε οργανωμένες σωματικές δραστηριότητες, αθλητικές και άλλες. Για μας, για το Κ.Κ.Ε ., το πιο σημαντικό ρόλο για τη διαμόρφωση θετικής στάσης ζωής απέναντι στην άσκηση, παίζει το σχολείο και η εκπαίδευση, για τα οποία δεν λέτε απολύτως τίποτα. Το Κ.Κ.Ε. πιστεύει στην ευρύτερη αξία της φυσικής αγωγής και του αθλητισμού, που βοηθούν τον άνθρωπο να ενταχθεί στην κοινωνία, να δουλεύει συλλογικά, να έχει στόχους, να μπορεί να αντιμετωπίζει τα προβλήματά του.

Είναι, λοιπόν, άμεση ανάγκη, απευθυνόμαστε στο λαό και τη νεολαία, η πάλη για τη δημιουργία όλων των προϋποθέσεων, που αφορούν την ανάπτυξη και τη δωρεάν παροχή της φυσικής αγωγής και του αθλητισμού, στη βάση ενός ενιαίου συστήματος βασισμένου σε επιστημονικές έρευνες, που θα καλύπτει τις ανάγκες όλου του λαού και της νεολαίας. Λέμε, λοιπόν, τα εξής:

Πρώτον, σεβασμός και διατήρηση του αυτοδιοίκητου των αθλητικών φορέων. Το ζήτημα των θητειών και των ορίων ηλικίας είναι εσωτερική υπόθεση του αθλητικού κόσμου και αυτός να αναλάβει την ευθύνη, με την καθιέρωση και της απλής αναλογικής.

Δεύτερον, κατάργηση κάθε επιχειρηματικής δράσης στον αθλητισμό. Καμία αξιοποίηση του Μητρώου Αθλητικών Φορέων, για την επιχειρηματική αξιοποίηση ή για τη μείωση της κρατικής χρηματοδότησης. Κανένας αποκλεισμός αθλητικού σωματείου από τις επικείμενες αρχαιρεσίες.

Τρίτον, χορήγηση, δωρεάν, από το κράτος όλων των προϋποθέσεων, για τη φυσική αγωγή και τον αθλητισμό της νεολαίας. Υλικοτεχνική υποδομή, επιστημονική στήριξη, επαρκής χρηματοδότηση, που να κατοχυρώνει το δικαίωμα στη φυσική αγωγή και τον αθλητισμό, σε κάθε τους έκφραση. Αυτό σημαίνει, όμως, ότι μετά το σχολείο, πρέπει να δίνεται η δυνατότητα σε όλα τα παιδιά να συμμετέχουν μαζικά, σε αθλητικά προγράμματα, αλλά και σε διαφόρων ειδών σωματικές δράσεις, όπως χορό, γυμναστική κ.λπ.. Οι δήμοι να συνεργάζονται με τα σωματεία, ώστε να αξιοποιείται η κλίση και το ταλέντο, σε συναγωνιστικές προσπάθειες. Τα σωματεία πρέπει να στηρίζονται από τον κρατικό προϋπολογισμό για τις ανάγκες τους. Πρέπει να μειωθεί, άμεσα, η συνδρομή σε όλα τα σωματεία. Η συνδρομή πρέπει να είναι συμβολική και το κράτος να εξασφαλίζει οικονομική στήριξη.

Τέταρτον, γενναία αύξηση των τακτικών επιχορηγήσεων των αθλητικών ομοσπονδιών, με βάση τις πραγματικές ανάγκες, για την ανάπτυξη του κάθε αθλήματος. Κατάργηση της κατηγοριοποίησης, που προωθεί η Γενική Γραμματεία Αθλητισμού. Όλα τα αθλήματα πρέπει να επιχορηγούνται, με βάση τις ανάγκες τους.

Πέμπτον, οι προπονητές, οι μόνοι επαγγελματίες στο χώρο, θα πρέπει να εξασφαλίζουν εργασιακά και ασφαλιστικά δικαιώματα και οι επιστημονικές σχολές, τα ΣΕΦΑΑ, να είναι υπεύθυνες για το ποιος μπορεί να εκτελεί χρέη προπονητή, σε συνεργασία, βέβαια, με τη Γενική Γραμματεία Αθλητισμού.

Έκτον, κάλυψη όλων των δαπανών των τοπικών πρωταθλημάτων και αθλημάτων από θεσμοθετημένο κρατικό κονδύλι και όχι να τα φορτώνονται στις πλάτες τους τα σωματεία. Να κοπούν οι δεσμοί με τους χορηγούς. Είναι άλλο πράγμα το μαγαζί της γειτονιάς να στηρίζει τη φανέλα, αν και με την οικονομική κρίση και αυτό έχει κοπεί, και άλλο η αθλητική δραστηριότητα να αποτελεί πεδίο επενδυτικό και κερδοφορίας.

Έβδομον, να αξιοποιηθούν όλες οι υπάρχουσες εγκαταστάσεις, είτε πρόκειται για εθνικά, είτε για δημοτικά αθλητικά κέντρα, δωρεάν από τα σχολεία και τα αθλητικά σωματεία της κάθε περιοχής και η μετακίνηση σ’ αυτά να είναι δωρεάν.

Όγδοον, χρειάζεται αγώνας, ώστε το δικαίωμα στον αθλητισμό, η κατάργηση της επιχειρηματικής δράσης, να μπει στην ημερήσια διάταξη του εργατικού λαϊκού κινήματος στη δουλειά και στη γειτονιά, στο σχολείο και στο πανεπιστήμιο.

Προς αυτήν την κατεύθυνση καλούμε τους πάντες, το λαό και τη νεολαία, αθλητές, προπονητές, τους φορείς, τα σωματεία, να δείξουν την αγωνιστικότητα τους, την επιμονή και θέληση και έξω από τις γραμμές του γηπέδου. Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Ευχαριστώ πολύ, κ. Συντυχάκη.

Το λόγο έχει ο κ. Υπουργός.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Αθλητισμού)**: Μία μόνο ενημέρωση θέλω να κάνω.

Αγαπητέ, κύριε Συντυχάκη, είχε έρθει στο e-mail σας, από τη Γραμματεία της Επιτροπής, επιστολή της επίσημης θεσμικής Ελληνικής Παραολυμπιακής Επιτροπής, το επίσημο θεσμικό όργανο, που εκπροσωπεί και τις δύο ομοσπονδίες, όλους τους αθλητές, οι οποίοι, με επιστολή τους, από 11/9/2020, ζητούν τις αλλαγές αυτές, τις οποίες κάναμε.

Επίσης, για όλα αυτά συζητήσαμε διεξοδικά με τον κ. Άντριου Πάρσονς, ο οποίος είναι Πρόεδρος της Διεθνούς Παραολυμπιακής Επιτροπής. Εχθές, μάλιστα, είχαμε και μια μακρά σε διάρκεια συζήτηση για όλα τούτα και θέλω να σας διαβάσω και δυο - τρία σημεία από την επιστολή, που έστειλε και προς τη Διεθνή Παραολυμπιακή Επιτροπή η επίσημη διοίκηση της Ελληνικής Παραολυμπιακής Επιτροπής. Λέει, λοιπόν, ότι «Το παρόν νομοσχέδιο θα καταστήσει την εκπροσώπηση στην Ελληνική Παραολυμπιακή Επιτροπή πιο ισορροπημένη και θα αυξήσει την ίση συμμετοχή των αθλητών στο Συμβούλιο. Το νομοσχέδιο είναι σχεδόν παρόμοιο με τον νόμο, υπό τον οποίο η παρούσα Παραολυμπιακή Επιτροπή συστήθηκε, πριν μερικά χρόνια» και έφερε ακριβώς την πρόταση, την οποία λάβαμε με e-mail εχθές, όλοι οι Βουλευτές και τα μέλη της Επιτροπής. Θέλω να σας πω ότι δεν κάναμε κάτι διαφορετικό από αυτό, που μας ζήτησαν όλοι οι θεσμικοί, το ακούσαμε και στην ακρόαση των φορέων, και, βέβαια, μη δημιουργείτε εντυπώσεις. Είναι κρίμα! Δεν απέρριψε η Κυβέρνηση ή ο υποφαινόμενος τον ένα ή τον άλλο εκπρόσωπο ή οποιονδήποτε εκπρόσωπο φορέα, που ανήκει στο Ολυμπιακό Κίνημα. Το Προεδρείο, όπως πολύ καλά γνωρίζετε, έχει την ευθύνη αυτή να συνθέσει προτάσεις και να καταλήξει σ’ έναν κατάλογο. Άρα, μην κάνετε τώρα λαϊκισμό σε ένα θέμα, το οποίο είναι εξαιρετικά ευαίσθητο, γιατί ο καθένας, που υπηρετεί το Παραολυμπιακό Αθλητικό Κίνημα είμαι απολύτως βέβαιος ότι έχει κάτι να προσφέρει, αλλά δεν είναι επιλογή της Κυβέρνησης ποιος θα έρθει να μιλήσει και ποιος όχι. Είναι επιλογή των Εισηγητών των Κομμάτων και του Προεδρείου. Για να είμαστε ακριβείς. Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Ευχαριστούμε τον κ. Υπουργό για τις διευκρινίσεις του και τις απαντήσεις.

Το λόγο έχει ο Ειδικός Αγορητής της Ελληνικής Λύσης, κ. Μπούμπας.

**ΚΩΝΣΤΑΝΤΙΝΟΣ ΜΠΟΥΜΠΑΣ (Ειδικός Αγορητής της Ελληνικής Λύσης)**: Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, πριν πάω σε κάποιες παρατηρήσεις και κάποια «μελανά σημεία», που τα έχουμε επισημάνει, ως Ελληνική Λύση και έχουμε και τις αντιρρήσεις μας, να πω ότι έχουμε και τη δική μας επιχειρηματολογία, τεκμηριώνοντας ένα νομοσχέδιο, που, ως βάση, πρέπει να έχει τον ακρογωνιαίο λίθο, που είναι ο ερασιτεχνικός αθλητισμός, αλλά και τα απλά μέλη, που πρέπει να έχουν και δικαιώματα και υποχρεώσεις, γιατί αυτό που βλέπουμε, για μία ακόμη φορά, κύριε Υπουργέ, είναι ότι δεν ενισχύουμε τους «νεροκουβαλητές» και υπάρχουν «νεροκουβαλητές» στα ερασιτεχνικά σωματεία, που αποτελούν, εάν θέλετε, το βασικό πυλώνα προαγωγής του αθλητικού πνεύματος και μύησης των παιδιών στον αθλητισμό.

Έχει τη σημασία της μια έρευνα, που έκανε ο κ. Κουθούρης, Πανεπιστημιακός Καθηγητής από το ΤΕΦΑΑ της Θεσσαλονίκης και ένας φοιτητής ο Δημοσχάκης, με μεταπτυχιακές γνώσεις, αναφορικά με το γιατί δεν γυμνάζονται οι Έλληνες. Είμαστε, δυστυχώς, μαζί με την Πορτογαλία και τη Βουλγαρία, στις τελευταίες θέσεις. Πέρα από την κακή διατροφή, από την κακή ποιότητα ζωής, η έρευνα αυτή λέει ότι τα παιδιά δεν πάνε να γυμναστούν, γιατί δεν έχουν παρέες. Το λέω αυτό, διότι έχει σχέση με αυτό, που συζητάμε, σήμερα. Οι καλύτερες παρέες γίνονται μέσα στους συλλόγους και τα σωματεία. Άρα, λοιπόν, αυτά πρέπει να τα προασπίσουμε, να τα θωρακίσουμε, να τα ενισχύσουμε. Θυμάμαι και αυτό, που είπε κάποτε ο Παναγιώτης Γιαννάκης, ότι εάν καταφέραμε, το 1987, να φέρουμε το πανευρωπαϊκό στην Ελλάδα, ήταν γιατί ήμασταν μια καλή παρέα. Άρα, η παρέα κάνει τη διαφορά. Ξέρετε, και στο ατομικό άθλημα, εάν ο προπονητής σου, ο σύμβουλος σου, ο έφορος είναι μια παρέα, θα έρθει το αποτέλεσμα. Ενισχύουμε, λοιπόν, τα σωματεία, διότι αυτός ήταν ο λόγος, που, σήμερα, 1 στους 4 Έλληνες γυμνάζεται μόνο και είναι, δυστυχώς, τα στοιχεία αρνητικά και στη νεολαία και, κυρίως, στους εφήβους. Ως Ελληνική Λύση, έχουμε εντοπίσει ότι δεν γίνεται αναφορά στο σχολικό αθλητισμό, κύριε Υπουργέ, και έπρεπε να έχει γίνει αναφορά και να ενισχυθεί ο σχολικός αθλητισμός.

Έχουμε κάνει τις παρατηρήσεις μας και στις προηγούμενες συνεδριάσεις και επιφυλάσσομαι για την Ολομέλεια για πάρα πολλά ζητήματα, για τον τρόπο εκλογής του 25%, για την ποσόστωση, που σας άκουσα, κύριε Υπουργέ, κάνατε αναφορά, για το ποσοστό, που μπαίνει σε ό,τι αφορά τα ομαδικά αθλήματα, αλλά έχουμε αντιρρήσεις στα άτομα με αναπηρία. Έστω και δύο παίκτες με ακρωτηριασμένα μέλη να μπορούν να παίξουν καλαθοσφαίριση, να μπορούν να παίξουν ποδόσφαιρο. Είναι η χαρά της κοινωνικοποίησης, της δημιουργίας, της προσφοράς. Δομές και εγκαταστάσεις στις ενστάσεις μας, και θα το πούμε σε λίγο.

Σε ό,τι αφορά τα προνόμια για τις σχολές, να έχουν προνόμια οι χρυσοί Ολυμπιονίκες μας, που μας έκαναν υπερήφανους, που έχουμε την ανάκρουση της Γαλανόλευκης και του Εθνικού μας Ύμνου, αλλά στις σχολές, που σχετίζονται με το αντικείμενο, πρωτίστως ή στις Στρατιωτικές Σχολές ή στα Σώματα Ασφαλείας. Δεν μπορεί να μπαίνει, το έχω ξαναπεί, κάποιος στη Νομική, την Ιατρική, το Πολυτεχνείο. Θέλει άλλη εξειδίκευση.

Πάμε στο Μητρώο Προπονητών. Συζήτησα με προπονητές, υπήρχε το Μητρώο και, μάλιστα, σας κάνουμε και μια πρόταση να δημιουργηθεί ένα ταμείο αλληλεγγύης, πανεύκολα για τους προπονητές, για προπονητές, που χάνουν τη δουλειά τους, γιατί βλέπουμε τι γίνεται, για προπονητές, που αντιμετωπίζουν προβλήματα υγείας. Θα το πούμε και στην Ολομέλεια, υπάρχει πρόταση, που μπορεί να συσταθεί πανεύκολα ένα ταμείο αλληλεγγύης προπονητών.

Πάμε λίγο στις εκλογές των ομοσπονδιών. Συζητήσαμε και ακούσαμε τους φορείς και βάζουν προβληματισμούς, αλλά η ομοσπονδία είναι ένας συνεταιρισμός, που προάγει το ιδεώδες του αθλητισμού. Είναι ένας συνεταιρισμός, που προάγει και συνθέτει τα δικά του συμφέροντα. Δε γίνεται τα μέλη να μην έχουν το δικαίωμα του εκλέγειν και του εκλέγεσθαι. Πρέπει εκεί να υπάρχει αυτό, χωρίς περιορισμούς. Δεν γίνεται μόνο από τα διοικητικά συμβούλια. Τα μέλη είναι ενεργά κύτταρα, διαδραματίζουν ουσιαστικό ρόλο. Δεν θα έχουν δικαίωμα εκλέγειν και εκλέγεσθαι;

Αναδρομικότητα, μεγάλο κεφάλαιο. Είναι συνταγματικό ή δεν είναι; Είναι νομικής φύσεως το ζήτημα. Αναδρομικότητα στις θητείες. Πού ακούστηκε; Ξέρετε, υπάρχει μια σπουδή, η Κυβέρνηση της Νέας Δημοκρατίας να μιλάει για αναδρομικότητα. Πού το είδατε αυτό; Ούτε στα ολοκληρωτικά καθεστώτα δεν υπάρχει αναδρομικότητα. Δεν συνάδει μέσα στο δημοκρατικό πλαίσιο, στη βεντάλια του δημοκρατικού τόξου αυτό.

Όρια ηλικίας. Είναι συνταγματικό; Για το όριο θητειών να το συζητήσουμε, αλλά πρέπει να επεκταθεί και αλλού. Δηλαδή, τι να πούμε σε δημάρχους, που είναι εκλεγμένοι 20 χρόνια; Να μπει ένα όριο, στην περιφέρεια υπήρχε, στο δεύτερο βαθμό. Στον Πρόεδρο Δημοκρατίας υπάρχει. Ας πάει και στους Βουλευτές τότε ένα όριο, που εμείς, το λέμε και ως Ελληνική Λύση. Δηλαδή, ή περιορισμό θητειών θα κάνεις και θα το συζητήσουμε, αλλά το όριο ηλικίας δεν ορίζει απαραιτήτως την ικανότητα, εκτός και αν κάνεις μια έντονη σωματική άσκηση ή δεν έχει σώας τας φρένας. Ο άλλος μπορεί να είναι ικανός. Θα του πεις ότι επειδή συμπλήρωσες τα 71 χρόνια; Ακούω παράπονα από τα άτομα με αναπηρία, γιατί εκεί αυξήσατε κατά τρία χρόνια το όριο ηλικίας. Εξυπηρετεί κάτι; Γιατί έχει πάει από τα 71 στα 74; Γιατί το κάνετε αυτό; Αλλού το κάνετε 71 και το αυξάνετε συν τρία χρόνια. Είναι ένα ερώτημα, που θέλει απάντηση.

Σε ό,τι αφορά τις γενικές συνελεύσεις, για τις ομοσπονδίες, λέτε ότι θα εκπροσωπούνται μόνο από τα μέλη των διοικητικών συμβουλίων. Γιατί να γίνεται αυτό; Δηλαδή, υπάρχει σωματείο, που έχει άλλα 20 τμήματα. Δεν θα εκπροσωπηθεί αυτό; Κολύμβηση, υδατοσφαίριση, καλαθοσφαίριση, ποδόσφαιρο κ.τ.λ.. Δηλαδή, εκεί δεν θα είναι ο έφορος του αθλήματος να μπορέσει να πει την άποψή του, σε μία γενική συνέλευση; Τον αποκλείουμε αυτόν; Δεν θα εκφράσει τις θέσεις του;

Στην Ελληνική Ολυμπιακή Επιτροπή, τι δεν πήγε καλά και αλλάζουμε τη σύνθεση της Ελληνικής Ολυμπιακής Επιτροπής; Ξέρετε, ακούστηκε και άκουσα και τις απαντήσεις σας, όπως και από τους προλαλήσαντες εκπροσώπους και είναι σεβαστές οι απόψεις τους, με βάση την ιδεολογική τους πλεύση. Σας έβαλαν το ερώτημα για την εργαλειοποίηση των Ολυμπιονικών. Ο Ολυμπιονίκης, που φέρνει το μετάλλιο και πραγματικά μας πιάνει ρίγος, αλλά δεν μπορείς αυτήν τη στιγμή να στέλνεις στους Βουλευτές, ως Υπουργείο, ένα βίντεο με τους Ολυμπιονίκες ! Κι εγώ θα σας πω κάτι, φέρτε ένα δεύτερο βίντεο να δείχνει τους γονείς, τι ζόρι τραβάνε, για να πάνε τα παιδιά τους να αθληθούν και να κάνουν πρωταθλητισμό. Φέρτε ανθρώπους, από ένα προπονητικό κέντρο, να μιλήσουν για τις άθλιες εγκαταστάσεις, που δεν θέλει πολλά λεφτά, θέλει βούληση εκεί. Να έχουμε και ένα τέτοιο βίντεο, για να καταγράψουμε, να σκιαγραφήσουμε όλα αυτά τα ζητήματα, το τι βιώνει ένας φροντιστής, ένας αθλητής, όπου πάει στα γυμναστήρια και στάζει η σκεπή, κρύο το χειμώνα. Φέρτε ένα γονιό, που πάει το παιδί του, με τα προσωπικά του έξοδα και είναι απομακρυσμένο και το γυμναστήριο, γιατί αυτό το πονάει. Αυτοί οι άνθρωποι το γουστάρουν αυτό που κάνουν. Φέρτε και ένα τέτοιο βίντεο, πέρα από αυτές τις διακρίσεις, για να δούμε και την άλλη πλευρά του νομίσματος, το τι αντιμετωπίζουν αυτοί οι άνθρωπο. Γιατί δεν προσλαμβάνετε και κάποιους μέντορες, σε ό,τι αφορά στην Ολυμπιακή Επιτροπή; Μέντορες με εξειδίκευση, με εμπειρία, με γνώση. Να είναι οι σύμβουλοι, να είναι αυτοί οι άνθρωποι, που θα δώσουν τις κατάλληλες συμβουλές.

Αυτό που είπατε με την αναπηρία, κύριε Υπουργέ, ισχύει. Τα ίδια άτομα με αναπηρία θέλουν άλλη σύνθεση με την Ελληνική Ομοσπονδία Ατόμων με Αναπηρία. Τα άτομα με αναπηρία λένε «εν ενεργεία Παραολυμπιονίκες». Γιατί το λένε αυτό; Ο άνθρωπος, που είναι παραπληγικός και έχει κινητικά προβλήματα, γυμνάζεται εφ’ όρου ζωής, δεν σταματάει. Αν δεν έχει γερά μπράτσα, δεν μπορεί να πάει στο καροτσάκι του, δεν μπορεί να αυτοσυντηρηθεί, δεν αυτοεξυπηρετείται. Άρα, είναι μια άλλη κατηγορία τα άτομα με αναπηρία. Χαρίσματα έχουν, στη θέληση, στο μυαλό, αλλά τα άτομα που έχουν αναπηρία, έχουν κινητικά προβλήματα, πρέπει να γυμνάζονται. Είναι μια άλλη κατηγορία. Γι’ αυτό, λέμε εκεί «εν ενεργεία Παραολυμπιονίκες».

Οι συνοδοί να έχουν τα ίδια δικαιώματα με τους αθλητές στα άτομα με αναπηρία. Ο συνοδός δεν είναι απλά συνοδός, είναι ένα κομμάτι του σώματος του. Είναι ένα κομμάτι δικό του, αναπόσπαστο, ο συνοδός. Εκεί, καλά κάνατε και τους δίνετε κάποια μπόνους, κάποια εχέγγυα, κάποια κίνητρα, αλλά εκεί θα έχουν ακριβώς τα ίδια δικαιώματα, διότι είναι ένα αναπόσπαστο κομμάτι. Δεν είναι απλά ο συνοδός στα άτομα με αναπηρία, είναι ένα σημαντικό κομμάτι, που πρέπει να το δούμε.

Για τον σχολικό αθλητισμό. Διαβάζω μια άλλη έρευνα της κυρίας Άννας Κοκκέβη, Ομότιμης Καθηγήτριας του Πανεπιστημίου της Αθήνας. Αν θέλεις να κάνεις τομή στον αθλητισμό και να έχει μέλλον, πας στο σχολικό αθλητισμό. Καμία αναφορά δε γίνεται στο νέο νομοσχέδιο, για τον σχολικό αθλητισμό. Σε τι βάσεις μπαίνει, πώς θα προάγει αυτό το αθλητικό πνεύμα στους εφήβους, για να αγαπήσουν το άθλημα. Δηλαδή, όλοι το ξέρουμε αυτό το ρητό «νους υγιής εν σώματι υγιεί», αλλά δεν εφαρμόζεται. Δεν υπάρχουν παρέες. Οι παρέες γίνονται στα σωματεία και τα σωματεία θέλουν στήριξη. Θέλουν ένα δημοκρατικό καθεστώς εκλογής των ανθρώπων.

Μπαίνουν αρκετοί προβληματισμοί και από το ΣΕΓΑΣ και από την Πάλη, που σας έχει κάνει προτάσεις. Ακούσαμε τους φορείς, αλλά εδώ πρέπει να δούμε πώς λειτουργεί ένα σωματείο. Ακούμε για «σωματεία - σφραγίδες». Δεν τα ξέρουμε; Δε μπορούμε να τα ελέγξουμε; . Δεν μπορούμε να δούμε το πόθεν έσχες ανθρώπων, που έκαναν μια πορεία εφ’ όρου ζωής, μέσα από το χώρο του αθλητισμού; Υπάρχουν, όμως και άνθρωποι, που πτώχευσαν. Η χορηγία είναι κάτι ιερό, από την αρχαία Ελλάδα. Μην αποτρέπουμε και κάποιους χορηγούς, που δίνουν, πραγματικά, χρήματα, γιατί αγαπούν τον αθλητισμό ή αν θέλετε, γιατί αγαπούν και κάποια άλλα πρόσωπα, μέσα από τον αθλητισμό. Είχα την Σωτηρίου, στις Σέρρες και την Κορακάκη, στη Δράμα.

Τι γίνεται με τις αθλητικές εγκαταστάσεις; Μόνο «δείγματα καρότο» παίρνουμε, για να δούμε για τη στατικότητα. Τι γίνεται, με τα έργα, από το 2004; Θα αξιοποιηθούν; Μιλάμε για σωματεία και θα μπορούσαν, κάλλιστα, να στεγάσουν άλλα σωματεία εκεί ή κάποια, που έχουν πρόβλημα εγκατάστασης. Την κυρία Αγγελοπούλου ξέρετε να την βάζετε για το 2021 στην Επιτροπή. Θα λογοδοτήσει για το 2004; Για το πόσα πλήρωσαν οι Έλληνες και πού πήγαν τα λεφτά; Κάντε κάτι με τις εγκαταστάσεις αυτές, που είναι σε πολλές πόλεις. Αθήνα, Θεσσαλονίκη, Πάτρα, Βόλος, Ηράκλειο, όπου εκκρεμούν δικαστικές αποφάσεις.

Σε ό,τι αφορά το Μητρώο, εμείς λέμε ότι πρέπει να υπάρχει μητρώο. Πρέπει να υπάρχει μία ευταξία, πρέπει να υπάρχει ένας έλεγχος, αλλά, κάποια στιγμή, πρέπει να βρούμε και την αναδρομικότητα και κατά πόσο συνταγματική είναι. Πρέπει να δούμε το 25%. Πρέπει να υπάρχει δημοκρατική εκπροσώπηση, αλλά, αν δεν ενισχύσουμε, να έχουν το δικαίωμα του εκλέγειν και του εκλέγεσθαι τα απλά μέλη, το έχουμε χάσει το παιχνίδι. Ναι, μεν θέλουμε να κάνουμε τομές, αλλά κάτι μετά θα πάει στραβά. Διότι άτομα, που ασχολούνται με αγάπη για τον αθλητισμό, αν δεν έχουν δικαίωμα να μιλήσουν, να ψηφίσουν και να έχουν κριτική σκέψη, όπως πρέπει να έχουν και να εισακούγεται η φωνή τους, δεν θα προχωρήσει αυτό, διότι, πάλι θα δημιουργήσουμε ένα κατεστημένο. Πρέπει να αφουγκραστούμε το τι λένε οι ομοσπονδίες, τα σωματεία και τα απλά μέλη. Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει ο κ. Υπουργός.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Κύριε Μπούμπα, σας άκουσα με προσοχή και τώρα και στις προηγούμενες τοποθετήσεις σας. Εάν δε δει κάποιος το περιεχόμενο των θέσεων σας, θα νομίζει ότι τα «μαυρίζετε όλα», λόγω του καταγγελτικού σας ύφους και του τόνου της φωνής σας. Ωστόσο, όμως, εγώ στέκομαι στο περιεχόμενο και χαίρομαι, που σε πάρα πολλά ζητήματα, στα περισσότερα, δηλαδή, είστε σύμφωνοι εσείς και το Κόμμα σας και βεβαίως, χαίρομαι που και άλλοι εκπρόσωποι Κομμάτων έχουν συμφωνήσει σε επιμέρους άρθρα. Αυτό το λέω, διότι όσοι παρακολουθούν και δεν βλέπουν το περιεχόμενο, από το ύφος και μόνο, νομίζουν ότι καταγγέλλετε τα πάντα, αλλά δεν είναι έτσι.

 Θέλω, όμως, να πω και να σας παρακαλέσω, επειδή πήγαμε και στα θέματα, που δεν είναι του σημερινού νομοσχεδίου, όπως για τις αθλητικές εγκαταστάσεις, για την αξιοποίηση, κάντε μας ένα δώρο, καταθέσετε μια επίκαιρη ερώτηση, να έρθουμε να σας απαντήσουμε, διότι η δουλειά, που έχει κάνει το Υπουργείο Αθλητισμού, αυτή η Κυβέρνηση, στον ένα χρόνο, για την αξιοποίηση αθλητικών εγκαταστάσεων και κυρίως, Ολυμπιακών αθλητικών εγκαταστάσεων, δεν νομίζω ότι έχει προηγούμενο. Θα μας ευχαριστήσετε και εμάς και εσείς θα πληροφορηθείτε, αλλά και οι πολίτες, που θέλουν να ακούσουν παραπάνω πληροφορίες, για τα θέματα αυτά, θα λάβουν ενημέρωση.

Περιμένω, λοιπόν, είμαι στη διάθεσή σας.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε πολύ ,κύριε Υπουργέ. Το λόγο έχει ο κ. Μπούμπας.

**ΚΩΝΣΤΑΝΤΙΝΟΣ ΜΠΟΥΜΠΑΣ (Ειδικός Αγορητής της Ελληνικής Λύσης):** Κύριε
Υπουργέ, είναι πολλά τα θέματα, που έχει μέσα και το νομοσχέδιο, δεν είναι ένα. Για τις αθλητικές εγκαταστάσεις, που λέτε, να το συζητήσουμε και με επίκαιρη, πολύ ευχαρίστως. Εκκρεμούν δικαστικές αποφάσεις και εγώ βλέπω, ότι στην περιοχή ότι είναι αναξιοποίητες οι εγκαταστάσεις. Γίνεται μια προσπάθεια, αλλά το αποτέλεσμα μετράει.

Τώρα, για τα υπόλοιπα, που λέτε, σας επισημάναμε ορισμένα σημεία, στα οποία διαφωνούμε. Έχουμε τις ενστάσεις, αν θέλουμε να βάλουμε τομές, από εκεί και πέρα, πρέπει να υπάρχει ευταξία στο χώρο, όπως είπαμε με το Μητρώο, αλλά για τον τρόπο εκλογής μέσα στις ομοσπονδίες των μελών, έχουμε τις δικές μας ενστάσεις και παρατηρήσεις, γιατί εκεί δεν πάνε όλα καλά.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε, το λόγο έχει η κυρία Σακοράφα.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, είμαστε στην δεύτερη ανάγνωση του νομοσχεδίου και έχουμε αναφερθεί σε όλα σχεδόν τα σημεία του νόμου και φυσικά, μετά την ομιλία του κυρίου Υπουργού και επειδή δεν έχω χρόνο σήμερα, είναι σαφές ότι αύριο θα αναφερθώ εκτεταμένα και αναλυτικά στα όσα είπε από το βήμα της Βουλής, σήμερα, όπου θα μελετήσω και το βίντεο, στο οποίο αναφέρθηκε.

Σήμερα, αυτό, που θα κάνω, είναι να κάνω κάποιες τελευταίες επισημάνσεις. Το Πρώτο Μέρος του νομοσχεδίου, στο οποίο πολλοί συνάδελφοι της Συμπολίτευσης αποδίδουν τον εύκολο χαρακτηρισμό της μεταρρύθμισης, αποτελεί μια συρραφή αποσπασματικών διατάξεων, που, στην πλειοψηφία τους, είναι φωτογραφικές και έχουν προφανή συγκυριακή στόχευση. Η κοντόφθαλμη μικροκομματική νοοτροπία σας οδηγεί σε μια προσπάθεια νομοθέτησης, που δεν τιμά κανέναν, απλώς εκθέτει την κυβερνητική πρόθεση και αυτή δεν είναι άλλη, από τη βούληση επέμβασης και κατά το δυνατόν ελέγχου, της διοικητικής συγκρότησης του ελληνικού αθλητισμού.

Όσον αφορά στις διατάξεις, περί ορίου ηλικιών και θητειών, αναφέρθηκα στην πρώτη μου παρέμβαση, στην Επιτροπή και δεν θα επανέλθω σήμερα, ελπίζοντας ότι μέχρι το τέλος της σημερινής συνεδρίασης, θα έρθετε, κύριε Υπουργέ, με μια νέα, θα έλεγα, δίκαιη και νόμιμη - το τονίζω, νόμιμη πρόταση - που δεν θα προκαλεί και εννοώ ότι δεν θα προκαλεί το θέμα του ορίου ηλικίας, που αφορά σε αιρετούς. Αλώστε, ως προς αυτό το ζήτημα, το κάλυψε, με πολύ ουσιαστικό τρόπο και η παρέμβαση της κυρίας Μπακογιάννη, στην Επιτροπή.

Ο κακώς εννοούμενος κομματικός ζήλος προσπαθεί, μέσω προσωπικών εμμονών και στοχεύσεων, να σύρει ολόκληρο το νομοθετικό Σώμα σε ρυθμίσεις, που περιφρονούν και παραγνωρίζουν, τόσο το διεθνές νομοκανονιστικό πλαίσιο του αθλητισμού, όσο και το ίδιο το Σύνταγμα της χώρας. Ο ίδιος κομματικός ζήλος ωθεί συναδέλφους της Συμπολίτευσης να υποκρίνονται ότι αγνοούν τις συγκεκριμένες επιστημονικές γνωμοδοτήσεις, ακόμη και τις δικαστικές αποφάσεις. Ακόμη περισσότερο, επιχειρούν να τις λοιδορήσουν και να τις αυξομειώσουν, με γραφικές παρουσίες, στα τηλεπαράθυρα. Μίλησαν, μάλιστα και για- συγχωρέστε μου την έκφραση - μπουρδολογία. Όχι κύριοι, δεν είναι αυτοοριζόμενοι λοιμωξιολόγοι ούτε αυτόκλητοι σεισμολόγοι οι δικαστές των δικαστηρίων, ούτε η Διεθνής Ολυμπιακή Επιτροπή, ούτε ο κ. Αλεβιζάτος ή ο κ. Κονδύλης - ενδεικτικά τους αναφέρω - που έχουν γνωμοδοτήσει για το θέμα. Δεν είναι όλοι αυτοί «μπουρδολόγοι». Έλεος πια, με αυτήν την ευτέλεια των επιχειρημάτων. Η σχετική γνωμοδότηση του κ. Αλεβιζάτου έχει ήδη κατατεθεί, στο προηγούμενο νομοσχέδιο. Θα σας καταθέσω αύριο και την πρόσφατη, από 12/09/2020, γνωμοδότηση του κ. Κονδύλη, που εκδόθηκε, μετά από ερώτημα της Ελληνικής Φίλαθλης Ομοσπονδίας Αντισφαίρισης, για να λάβουν γνώση όλοι οι συνάδελφοι και ιδίως, αυτοί της Συμπολίτευσης. Θα πρέπει να το πάρετε απόφαση, η αυτονομία και η αυτοτέλεια των αθλητικών σχηματισμών - είτε λέγονται ομοσπονδίες είτε λέγονται σωματεία - είναι νομικά ιερή, γιατί είναι σχηματισμοί, που συγκροτούνται από ελεύθερη και γνήσια ιδιωτική βούληση. Αλήθεια, πού πήγε ο νεοφιλελευθερισμός σας, που τόσο εύκολα επικαλείστε; Δεν είναι και δεν πρέπει να είναι «παραμάγαζα» της εκάστοτε εξουσίας. Η αρχή της διοικητικής και λειτουργικής αυτονομίας τους είναι νομικά κατοχυρωμένη και αυτή περιορίζεται και περιορίζει σε πολύ συγκεκριμένα όρια τη δυνατότητα κρατικής παρέμβασης. Εδώ, πάλι ο κομματικός ζήλος ώθησε ορισμένους να επιχειρήσουν να παρουσιάσουν, σαν εντελώς απαξιωμένη, τη θεσμική λειτουργία των αθλητικών συγκροτήσεων στην Ελλάδα, όλων συλλήβδην, μόνο για να καταλήξουν στο επιχείρημα, ότι μόνο εμείς έχουμε τη δημοκρατική νομιμοποίηση και άρα αυτό το «εμείς», δηλαδή, ο συγκεκριμένος Βουλευτής και η κυβερνητική πλειοψηφία, μπορείτε να κάνετε ό,τι θέλετε. Δυστυχώς, για σας - και απευθύνομαι στους επίδοξους ζηλωτές της παράταξής σας - τα πράγματα δεν είναι έτσι. Η αναγόρευση της δημοκρατικής εξουσίας σε δύναμη αυθαιρεσιών είναι παρέκκλιση. Πόσω μάλλον, αφού φτάνει στο σημείο να απαξιώνει σκόπιμα την κοινωνική δραστηριότητα, γιατί μέρος της κοινωνικής δράσης και έκφρασης είναι ο αθλητισμός, κυρίες και κύριοι συνάδελφοι, και αυτό φαίνεται πως κάποιοι θέλουν να το παραβλέπουν. Είναι δράση και έκφραση, που υλοποιείται και μέσα από συγκεκριμένους θεσμούς.

 Πιστέψτε με, δεν είναι λύση η συκοφάντηση της κοινωνίας, όσο και αν αυτό φαίνεται να βολεύει επικοινωνιακά την εκάστοτε εξουσία. Θα ήθελα να επισημάνω και κάτι ακόμα και σχετικό, αλλά και σημαντικό. Ο κύριος Υπουργός παρασύρθηκε, κατά την προηγούμενη συζήτηση στην Επιτροπή μας, καθώς απαντούσε στην κυρία Μπακογιάννη και, σε κάποια στιγμή, που μιλούσε εκτός γραπτού κειμένου, μας είπε επί λέξει ότι: «κυρίως κατανοούμε αυτό, που τουλάχιστον έφτασε από πολλές πλευρές, ως μήνυμα. Λέει, δώστε οξυγόνο καθαρό στις διοικήσεις πολλών, όχι όλων, δεν μηδενίζουμε την προσφορά πολλών ικανών στελεχών και λοιπά και λοιπά». Αυτό, κύριε Αυγενάκη, πρέπει να μας το εξηγήσετε και να κατονομάσετε τις πραγματικές σας προθέσεις. Ποιοι σας δίνουν αυτά τα μηνύματα διάκρισης; Είπατε «καθαρά οξυγόνο στις διοικήσεις όχι όλων, πολλών». Επιτέλους, σε ποιες διοικήσεις κατευθύνεστε να στερήσετε το «καθαρό οξυγόνο» και γιατί; Έστω και με αυτούς τους όρους συζήτησης, ας προχωρήσουμε, κυρίες και κύριοι συνάδελφοι, στο νομοσχέδιο.

Δεν μπορεί να γίνει κατανοητή η σκοπιμότητα αυτού του νέου ηλεκτρονικού Μητρώου των σωματείων. Το πραγματικό δεδομένο είναι ότι, με βάση τις μέχρι σήμερα διαδικασίες, όλα τα σχετικά στοιχεία είναι, ούτως ή άλλως, κατοχυρωμένα στη Γενική Γραμματεία Αθλητισμού. Σε τι, λοιπόν, αποσκοπεί αυτή η νέα διαδικασία;

Προχωράμε, με μια ειδική επισήμανση. Στο άρθρο 1, παράγραφος 7, αίρεται το κόλλημα των κατασκευαστών ή εμπόρων αθλητικών ειδών να συμμετέχουν στη διοίκηση αθλητικού σωματείου. Και όμως, στην ίδια διάταξη, το προβλέπετε, αντίστοιχα, ειδικά και μόνο, για τον μηχανοκίνητο αθλητισμό. Άλλη μια αντίφαση του νομοσχεδίου. Γιατί, ειδικά και μόνο, στον μηχανοκίνητο αθλητισμό αιτιολογείται το κώλυμα, γιατί δεν ισχύει το ίδιο και στον υπόλοιπο αθλητισμό, για τα υπόλοιπα αθλήματα; Είναι για την Κυβέρνηση, θεμιτή η συμμετοχή αυτού, που ασχολείται, κατ’ επάγγελμα, με την παραγωγή και προμήθεια αθλητικών ειδών και εξοπλισμού, με σκοπό το κέρδος, με βάση ποιο κριτήριο αυτό είναι αθέμιτο, μόνο για τα μηχανικά και ηλεκτροκίνητα μέρη και τα πάσης φύσεως ανταλλακτικά του μηχανοκίνητου αθλητισμού και όχι για τον υπόλοιπο αθλητισμό και για τον οποιονδήποτε αναγκαίο εξοπλισμό του αθλητισμού, ακόμα και για εξειδικευμένο, σε πολλά αθλήματα;

 Στο άρθρο 5, παράγραφος 2, όπου τροποποιείτε τα κριτήρια συμμετοχής στις γενικές συνελεύσεις των σωματείων, μειώνοντας τα όρια των ετήσιων αθλητικών συμμετοχών, σε οχτώ, για τα ατομικά αθλήματα και σε δώδεκα, σε κάθε περίπτωση, για τα ομαδικά. Δεν έχουμε κανένα πρόβλημα, με τους συγκεκριμένους αριθμούς, όμως, μην υποτιμάτε τη νοημοσύνη μας, ως προς τις σκοπιμότητές σας. Ενδεικτικά, θα πω ότι, όπως κατέθεσε, στην ακρόαση των φορέων, ο εκπρόσωπος του ΣΕΓΑΣ, χάρη στη μείωση αυτή, αποκτά δικαίωμα συμμετοχής σημαντικός αριθμός σωματείων, που μέχρι τώρα, δεν το είχαν. Μεταξύ αυτών και το σωματείο, που αποτελεί τη βάση δραστηριοποίησης, το εφαλτήριο και των περαιτέρω επιδιώξεων, συγκεκριμένου στελέχους της παράταξής σας.

Θέλω να σταθώ και στο άρθρο 6, στην παράγραφο, 6 όπου προβλέπεται η συμμετοχή στο διοικητικό συμβούλιο ομοσπονδίας ενός εκπροσώπου των εν ενεργεία αθλητών, χωρίς δικαίωμα ψήφου. Η πρόβλεψη σας, σήμερα, είναι σε θετική κατεύθυνση, για τη δυνατότητα έκφρασης της γνώμης των εν ενεργεία αθλητών, οι αθλητές είναι η βάση και ο λόγος ύπαρξης όλων των αθλητικών θεσμών. Γι’ αυτόν ακριβώς το λόγο, πιστεύω, ότι θα έπρεπε να είναι περισσότερο τολμηρή η σημερινή σας ρύθμιση, στο μέτρο του αναγκαίου. Πιστεύω, δηλαδή, ότι πρέπει για να γίνει δίκαιο, να αντιμετωπίσετε άμεσα και το ενδεχόμενο συμμετοχής εκπροσώπου των εργαζομένων της εκάστοτε ομοσπονδίας.

Στο Δεύτερο Μέρος του νομοσχεδίου, πρέπει να αναγνωρίσουμε, σαν θετική, τη δήλωση του κ. Υπουργού, στην Επιτροπή, για τη συγκρότηση της Ολομέλειας της Ελληνικής Παραολυμπιακής Επιτροπής, ότι, δηλαδή, επαναφέρεται η αρχική ρύθμιση, με τέσσερα μέλη από πλευράς ΑμεΑ και ένα από ΟΣΕΚΑ.

Επίσης, θεωρούμε ότι βρίσκεται σε θετική κατεύθυνση η διάταξη του άρθρου 10 για το προσωπικό των Ομοσπονδιών, όπως και αυτές των άρθρων 16 και 17 για την καλαθοσφαίριση.

Δεν θέλω, κυρίες και κύριοι συνάδελφοι, να καταχραστώ το χρόνο, θα ήθελα να θίξω ορισμένα συγκεκριμένα, μάλλον τεχνικά ζητήματα, κύριε Υπουργέ.

Καταρχήν, ως προς τη διαδικασία των γενικών συνελεύσεων και ειδικά τα όριο των 45 και των 15 ημερών. Πιστεύω ότι θα ήταν σωστό, τόσο από άποψη ουσίας, όσο και τεχνικά να υπάρχει μια διάκριση για τις έκτακτες γενικές συνελεύσεις. Ειδικά γι’ αυτές, θα πρέπει, οπωσδήποτε, να προβλέπεται διαφορετική διαδικασία, είτε με σύντμηση των προθεσμιών, είτε ίσως με ρητή πρόβλεψη μη ισχύος αυτών των ρυθμίσεων γι’ αυτές, αλλιώς, περιορίζεται η δυνατότητα αντιμετώπισης εκτάκτων καταστάσεων και τίθενται, χωρίς λόγο, εμπόδια στην εύρυθμη λειτουργία των αθλητικών οργανισμών.

Και κάτι τελευταίο. Νομοθετούμε για τον τρόπο διεξαγωγής συνελεύσεων, εκλογών αρχαιρεσιών κ.λπ.. Το ιδιαίτερο καθεστώς της πανδημίας είναι σε όλους μας γνωστό και είναι κάτι, το οποίο είναι βέβαιο ότι δεν πρόκειται να λήξει, σύντομα. Στο επόμενο χρονικό διάστημα, είναι δεδομένο ότι, κατά πάσα πιθανότητα, για να μην πω βεβαιότητα, θα πρέπει να λειτουργούμε σε όλους τους τομείς, με βάση περιορισμούς στις μετακινήσεις, στις συναθροίσεις κ.λπ..

Νομίζω, λοιπόν, ότι θα έπρεπε να προβλέψουμε σε αυτό το νομοσχέδιο, κύριε Υπουργέ, εναλλακτικές δυνατότητες, για τη διεκπεραίωση των διαδικασιών. Νομοθετούμε σε αυτή τη φάση και νομοθετούμε σαν να μην υπάρχει ο παράγοντας του κορωνοϊού και οι εξαιτίας του επιβαλλόμενοι περιορισμοί. Η κυβερνητική βούληση και προνοητικότητα προχώρησε στη διευθέτηση τόσων άλλων λεπτομερειών και αυτό το θέμα δεν το έχει αντιμετωπίσει καθόλου, μέχρι σήμερα. Πιστεύω, λοιπόν, πως αυτό είναι παράλειψη, έπρεπε να υπάρχουν και εδώ οι αντίστοιχες αναγκαίες προβλέψεις.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει ο κ. Υπουργός.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Έχω κρατήσει μερικές σημειώσεις από αυτά, που είπε η κυρία Σακοράφα και θέλω ειλικρινά να σας πω, αγαπητή, κυρία συνάδελφε, ότι εκφράσεις όπως «μικροκομματικές φωτογραφικές διατάξεις, κοντόφθαλμη πολιτική» ένας μηδενιστικός λόγος από μέρους σας, που πραγματικά με αφήνει άφωνο.

Καταλαβαίνω την ανάγκη να εκφράσετε άποψη, ως Κόμμα αντιπολιτευόμενο και μάλιστα πιεζόμενο και από το ΣΥΡΙΖΑ, αλλά όχι για ένα ζήτημα, το οποίο το έχετε υπηρετήσει, εσείς η ίδια. Επειδή με ψέξατε, προηγουμένως, γιατί με ρωτήσατε «μα, αλήθεια, ποιους; Ονοματίστε ποιους εννοείτε», το είπα και χθες, το λέω και σήμερα, πολλοί, μάλιστα, ανέφερα σχεδόν 50, κορυφαίοι Ολυμπιονίκες, παγκόσμιοι πρωταθλητές, δημόσια είπαν αυτά, τα οποία στηρίζει, συστηματικά, μεγάλο μέρος της κοινοβουλευτικής δύναμης, αλλά και πολύ μεγάλο μέρος της αθλητικής οικογένειας, εσείς δεν το ακούσατε; Εμείς το ακούσαμε, το ακούμε και είπα κάποιες, γιατί, όντως, σε κάποιες ομοσπονδίες έχουν λειτουργήσει, υποδειγματικά, οι διοικήσεις τους και έχουν, πραγματικά, προσφέρει τα μέγιστα. Γι’ αυτόν το λόγο και τα περισσότερα παράπονα, η μεγαλύτερη αγωνία καταγράφεται, κυρίως, από αυτούς, που προέρχονται από συγκεκριμένα αθλήματα, τα οποία φαίνεται να πιέζονται.

Όπως και να έχει, όμως, αγαπητή, κυρία συνάδελφε, σας λέω ξεκάθαρα ότι η διγλωσσία, την οποία προσπαθείτε να προσθέσετε, από τη μια είστε και με τις, για πολλά χρόνια, διοικήσεις, από την άλλη και με τους αθλητές, δεν μπορεί να περπατήσει, θα πρέπει να έχετε καθαρή θέση. Σήμερα, το Κόμμα σας, μέσω εσάς, δεν έχει ξεκάθαρη θέση.

Τι θέλετε; Στασιμότητα; Θέλετε να στηρίξετε τους για πολλά χρόνια παραμένοντες στην ίδια θέση διοικητές ή θέλετε να ενισχυθεί η φωνή και η παρουσία των αθλητών και πρώην αθλητών στις διοικήσεις, σε όλους τους χώρους και σε όλα τα επίπεδα των διοικήσεων των ομοσπονδιών;

Καθαρά πράγματα, εγώ δεν κατάλαβα τι πραγματικά επιθυμείτε, γιατί είστε «και με τον χωροφύλακα και με τον αστυφύλακα» !

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει η κυρία Σακοράφα.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25):** Ειλικρινά, κύριε Υπουργέ, πραγματικά έχω την αίσθηση ότι απλώς θέλατε να μιλήσετε, αυτή τη στιγμή και κάτι να πείτε.

Μάλλον, έχετε ξεχάσει σε ποιον μιλάτε, μάλλον έχετε ξεχάσει, γιατί πάντα αναφέρεστε σε αθλητές, Ολυμπιονίκες κ.λπ. και ξεχνάτε, σας το επισήμανα στην πρώτη μου ομιλία, ότι έχετε απέναντι σας έναν άνθρωπο, ο οποίος έχει υπηρετήσει τον αθλητισμό για κοντά 50 χρόνια, την εποχή, που εσείς μάλλον δεν θα είχατε γεννηθεί, ίσως. Άρα, λοιπόν, γνωρίζω τον αθλητισμό και έτσι κι αλλιώς και πολύ καλύτερα από σας, αυτό είναι σίγουρο, και από πάρα πολλούς άλλους.

Σέβομαι και τιμώ τους Ολυμπιονίκες, γιατί γνωρίζω πολύ περισσότερο από εσάς και από τον καθένα σας, πόσο πολύ μπορεί να έχουν ταλαιπωρηθεί και αυτοί και η οικογένειά τους, για να φτάσουν εκεί που έφτασαν και βεβαίως, σε αυτή τη διαδικασία και πάρα πολλοί, τους οποίους, αυτή τη στιγμή, εσείς, με αυτό το νομοσχέδιο, θίγετε.

 Το καταλαβαίνετε αυτό; Υπάρχουν άνθρωποι, που λειτουργούν στον αθλητισμό, τελείως ερασιτεχνικά, ξοδεύοντας από την τσέπη τους, ξοδεύοντας απεριόριστο χρόνο μέσα στα γήπεδα, χωρίς κανείς να τους στηρίζει, είτε αυτός λέγεται παράγοντας, είτε λέγεται προπονητής, είτε λέγεται γονιός, είτε λέγεται φύλακας στο στάδιο, που δεν τον πληρώνει κανείς, είτε λέγεται οτιδήποτε. Αυτά εσείς δεν τα γνωρίζετε. Αν θέλετε, όμως, να κάνουμε μια τέτοια συζήτηση, πολύ ευχαρίστως να την κάνουμε.

 Και επειδή αναφέρεστε, πολύ συχνά, στη συζήτηση, που έγινε στην Επιτροπή, σε όλους αυτούς, που τόσα χρόνια είναι στις ομοσπονδίες, θέλετε να μας ονοματίσετε, γιατί πρέπει να το κάνετε, κάποια στιγμή, ποιοι είναι αυτοί παράγοντες, οι οποίοι δεν ωφέλησαν τον αθλητισμό και έχουν δημιουργήσει προβλήματα; Θέλετε να μας τους πείτε έναν - έναν και να καθίσουμε να συζητήσουμε; Γιατί, μάλλον δεν τους γνωρίζετε. Δεν ξέρω, αν γνωρίζετε και όλους τους προέδρους των ομοσπονδιών έναν προς έναν και τι έχει κάνει σ’ αυτό.

Λοιπόν, δεν θα μου μιλήσετε εμένα για διγλωσσία, είμαι πολύ καθαρή στο θέμα του αθλητισμού και είναι πάρα πολύ ξεκάθαρες οι θέσεις μου, όχι τώρα, εδώ και πάρα πολλά χρόνια, κύριε Υπουργέ, και δεν σας επιτρέπω, ειδικά εσάς, να μου μιλάτε με αυτόν τον τρόπο.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει ο κ. Αυγενάκης.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Η αλήθεια είναι ότι δεν περίμενα κάτι διαφορετικό από σας. Όπως κάνατε και προχθές και χθες, με το θυμό σας και με τη διαρκή αναφορά στην αθλητική σας πορεία και δραστηριότητα, προσπαθείτε να καλύψετε το κενό θέσεων, που έχετε και εσείς και το Κόμμα σας.

Ακούστε, λοιπόν, καλά, κυρία Σακοράφα, δεν είστε μόνο εσείς, που είστε σχετική με τον αθλητισμό σ’ αυτήν την Αίθουσα. Υπάρχουν και πολλοί άλλοι συνάδελφοι, που μπορεί να μην κατέκτησαν κορυφές, αλλά συμμετέχουν, αγωνιούν, με τον Α ή Β τρόπο έχουν και οι ίδιοι αναμειχθεί ή τα παιδιά τους, όμως εδώ είμαστε, ως Βουλευτές, ως αντιπρόσωποι και εσείς μιλάτε, εκπροσωπώντας ένα Κόμμα διαμαρτυρίας μεν, αλλά που, αν μη τι άλλο, θα πρέπει να εκφράσει μια άποψη.

Μην κρύβεστε, λοιπόν, «πίσω από το δαχτυλάκι σας», και εσείς προσωπικά και το Κόμμα σας. Όταν δεν έχετε θέση και προσπαθείτε να ισορροπήσετε με όλους, πάτε στο κλασικό «πες μας τα ονόματα». Ξέρουμε ποιοι είναι οι πρόεδροι, ποιοι είναι για παραπάνω από 10, 20, 30, 40, κάποιοι ακόμα περισσότερα χρόνια, τα γνωρίζετε, τα έχω πει δημόσια σε συνεντεύξεις. Σταματήστε να υποκρίνεστε. Είναι ντροπή, εδώ μέσα σ’ αυτήν την Αίθουσα, έχοντας όλη την ευθύνη, που μας έχει εμπιστευτεί ο ελληνικός λαός, «να κρυβόμαστε πίσω από το δάχτυλό μας» και πολύ περισσότερο άνθρωποι, όπως εσείς, που, διαρκώς, το επικαλείστε, απλά και μόνο, για να φτιάξετε και ένα ωραίο προφίλ, ότι έχετε υπηρετήσει τον αθλητισμό.

Αυτό είναι αυτονόητο, το γνωρίζουμε, το αναγνωρίζουμε και το σεβόμαστε, αλλά εδώ δεν σας κρίνουμε, ως πρώην αθλήτρια, εδώ μιλάτε, ως εκπρόσωπος ενός Κόμματος, του ΜέΡΑ25, με όποια πορεία και με τις όποιες θέσεις, αν έχει ή όποτε έχει, όποτε θυμηθεί να έχει. Εκεί σας κρίνουμε, σε αυτή την πορεία και σ’ αυτή τη θέση, κυρία Σακοράφα, εγώ αναφέρομαι, όχι στην αθλητική σας πορεία, την οποία τη σεβόμαστε, τη χειροκροτήσαμε, αλλά, από εκεί και μετά, δεν θα την επικαλείστε μονάχα, όταν βρίσκεστε σε ένα αδιέξοδο έλλειψης θέσεων.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει η κυρία Σακοράφα.

**ΣΟΦΙΑ ΣΑΚΟΡΑΦΑ (Ειδική Αγορήτρια ΜέΡΑ25):** Ούτε καν, κύριε Πρόεδρε, 30 δευτερόλεπτα. Δεν ζήτησα να με αναγνωρίσει ο κύριος Υπουργός και όσα έχω πει δεν τα λέω, για να αναγνωρίσουν την δραστηριότητα μου, ως αθλήτρια. Εδώ μέσα βρίσκομαι, ως Βουλευτής. Εάν ο κύριος Υπουργός στις τόσες τοποθετήσεις, που έχω κάνει, από αυτό το βήμα και στο προηγούμενο νομοσχέδιο, αλλά και τώρα, δεν έχει καταλάβει ούτε τη δική μου θέση για τον αθλητισμό και τις θέσεις του Κόμματός μου, με συγχωρείτε πάρα πολύ, σηκώνω τα χέρια ψηλά.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κύριε Υπουργέ έχετε τον λόγο.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Αθλητισμού):** Σας ζητώ να ανατρέξετε στα πρακτικά, γιατί και στις τρεις τοποθετήσεις, που κάνατε, στις προηγούμενες συνεδριάσεις και στις τρεις τοποθετήσεις, επικαλεστήκατε την αθλητική σας ιδιότητα. Εντάξει;

Λοιπόν, αλλού, και μη μου κουνάτε το χέρι σας, είναι ασέβεια και προς την Κυβέρνηση και προς τους συναδέλφους. Αν σας ενοχλεί η κριτική, παρακαλώ πολύ μην την κάνετε, αν δεν είστε έτοιμη να τη δεχτείτε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Η κυρία Ασημακοπούλου είχε το λόγο για πέντε λεπτά.

**ΣΟΦΙΑ – ΧΑΙΔΩ ΑΣΗΜΑΚΟΠΟΥΛΟΥ:** Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, ολοκληρώνοντας, σήμερα, τη συζήτηση, στην παρούσα Επιτροπή του αθλητικού νομοσχεδίου, θα ήθελα να αναφερθώ, αρχικά, στο άρθρο 18, σε ό,τι έχει να κάνει με το Ανώτατο Συμβούλιο Επίλυσης Αθλητικών Διαφορών. Λέτε στην Αιτιολογική ‘Έκθεση ότι δίδεται εξουσιοδότηση για την έκδοση Κοινής Απόφασης των Υπουργών Οικονομικών και Πολιτισμού και Αθλητισμού, με σκοπό να ρυθμιστεί, με τρόπο ολοκληρωμένο, το ζήτημα της αποζημίωσης των συμμετεχόντων μελών και γραμματέων και δικαιοδοτικών οργάνων και επιτροπών, που απονέμουν την αθλητική δικαιοσύνη.

Αυτό που βλέπουμε, όμως, στην πραγματικότητα είναι η συγκέντρωση υπερεξουσιών στο πρόσωπο του εκάστοτε Υπουργού Αθλητισμού. Τα σοβαρά ζητήματα δεν λύνονται με παρεκκλίσεις και υπερεξουσίες.

Περαιτέρω, ως προς τις τροποποιήσεις του καταστατικού της Ελληνικής Ολυμπιακής Επιτροπής του άρθρου 22, εκείνο, που πρέπει να παρατηρηθεί, είναι ότι αυτές θεσπίζονται απολύτως πρόχειρα, με τη χρήση ενός μόνον άρθρου, χωρίς να δίνεται η δέουσα σημασία σε αυτές.

Στο άρθρο 23, σχετικά με το προσωπικό του Εθνικού Αθλητικού Κέντρου Νεότητας Αγίου Κοσμά, δημιουργείται ακόμα και προσωποπαγής θέση για δικηγόρο. Η πρακτική του βολέματος δεν θα μας πάει μπροστά, το αντίθετο.

Τι να πούμε και για το άρθρο 25, ως προς τους θόλους των αθλητικών εγκαταστάσεων, όπου βλέπουμε να παραβιάζονται οι πολεοδομικές διατάξεις και ανακύπτουν ζητήματα ασφαλείας; Η καταλληλότητα των αθλητικών εγκαταστάσεων και φυσικά του αθλητικού εξοπλισμού είναι δύο καθοριστικοί παράγοντες. Είναι εκείνοι οι παράγοντες, που κρίνουν την ομαλή λειτουργία ενός αθλητικού προγράμματος, καθώς φυσικά και την ασφάλεια των αθλουμένων.

Στο άρθρο 27, που αναφέρεται στις αρχαιρεσίες των αθλητικών ομοσπονδιών, πάλι παρεκκλίσεις. Ως προς τα άτομα με ειδικές ανάγκες, όπως αναφέραμε και στην προηγούμενη συνεδρίαση, δεν γίνονται κινήσεις προς το ουσιαστικό συμφέρον τους, συνολικά. Διότι, δεν πρέπει να παραβλέπουμε ότι πέραν των σωματικών, κοινωνικών και οικονομικών φραγμών, την αθλητική άσκηση επηρεάζουν επίσης ορισμένοι πολιτιστικοί φραγμοί και ψυχολογικοί παράγοντες, όπως η στάση των οργανωτών και των φορέων δραστηριοτήτων μαζικού αθλητισμού, απέναντι στην αναπηρία. Η στάση αυτή οφείλεται στην έλλειψη γνώσεων και πόρων, για την αντιμετώπιση μιας διαφορετικής κατάστασης. Είναι αναγκαίο, επομένως, να διεξαχθούν εκστρατείες ενημέρωσης και κατάρτισης, που να διευκολύνουν την αποδοχή των ατόμων με αναπηρία στις αθλητικές δραστηριότητες. Γιατί, πολλές φορές, ακόμα και αν τα άτομα με αναπηρία δεν υφίστανται στιγματισμό, συχνά αποτελούν αντικείμενο αποκλεισμού, καθώς πολλοί άνθρωποι δεν γνωρίζουν πώς να τα υποδεχτούν και να τα εντάξουν στις αθλητικές δραστηριότητες και καταστάσεις. Εξάλλου, αποτελεί μία θεμελιώδη υποχρέωση του κράτους η πρόνοια, απέναντι στα άτομα με ειδικές ανάγκες.

Η αξία του αθλητισμού για τη συνολική ευημερία του ατόμου είναι αδιαμφισβήτητη. Αποτελεί ένα πολύτιμο αγαθό, που βελτιώνει την υγεία, δημιουργεί πνευματική και ψυχική ανάταση και προάγει την ποιότητα της ζωής του ατόμου. Δεν αφορά μόνο τη σωματική ανάπτυξη και υγεία, αλλά και στον τρόπο, με τον οποίο αντιλαμβανόμαστε τον κόσμο. Μέσω αυτού, ενισχύεται η κοινωνικότητα, η συνεργασία, η δημιουργική απασχόληση, ο ορισμός προτεραιοτήτων, η αντιμετώπιση των δυσκολιών και εμποδίων, η κάμψη του εγωισμού και η αυτοσυγκέντρωση. Γι’ αυτό είναι απαραίτητη η συνεργασία πολιτείας και αθλητών και δεν πρέπει να ξεχνάμε ότι η παιδεία είναι η ασφαλιστική δικλείδα εκείνη, η οποία διαδραματίζει καθοριστικό ρόλο στην προστασία της κοινωνίας από αντικοινωνικά φαινόμενα, που δυστυχώς παρατηρούνται στον αθλητισμό.

Με τα ιδανικά του αθλητισμού, με τους Ολυμπιακούς Αγώνες, οι Έλληνες προέβαλαν παγκόσμια τις αξίες και τις αρετές, που είναι καθολικές, πανανθρώπινες. Εμείς, στην Ελληνική Λύση, πιστεύουμε ότι η αξία του αθλητισμού πρέπει επιτέλους να ενδυναμωθεί. Διότι αναντίρρητα αντικατοπτρίζει την κοινωνία μας και την πολιτεία μας. Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε πολύ την κ. Ασημακοπούλου για την ακρίβεια του χρόνου και για την τοποθέτησή της.

Το λόγο έχει η κυρία Χρηστίδου, για 5 λεπτά.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ, κύριε Πρόεδρε. Κυρίες και κύριοι συνάδελφοι, ολοκληρώνουμε σήμερα στην Επιτροπή τη συζήτηση ενός νομοσχεδίου, που, σαφώς, έχει προκαλέσει μεγάλες αντιδράσεις, στο χώρο του αθλητισμού, όπως φάνηκε και κατά τη συζήτηση που ακολούθησε την ακρόαση φορέων, προχθές. Όσοι φορείς, φυσικά κλήθηκαν, αφού είχαμε, για ακόμα μία φορά, φαινόμενα αποκλεισμού φορέων. Και ναι, το συζητήσαμε και την προηγούμενη και την προ-προηγούμενη φορά, υπάρχει αυτή η πάγια τακτική, με το εκάστοτε Υπουργείο να ρίχνει το μπαλάκι στο Προεδρείο και το Προεδρείο στο Υπουργείο και ούτω καθεξής. Την κλείσαμε αυτή την παρένθεση και αναφέρθηκε και ο Υφυπουργός φυσικά, σήμερα, ξανά και ξανά, σ’ αυτό το θέμα.

Εμείς πιστεύουμε ότι πρόκειται για ένα νομοσχέδιο, το οποίο, με το γνωστό επικοινωνιακό φυσικά ύφος της Κυβέρνησης, βαφτίστηκε ως η επανάσταση του αυτονόητου. Είναι, πράγματι, πάρα πολύ ενδιαφέρον αυτό που επιλέξατε σαν, πώς να το πούμε, διαφημιστικό σας μοτίβο.

Κατά την Κυβέρνηση, λοιπόν, εφόσον πρόκειται για την επανάσταση του αυτονόητου, είναι αυτονόητο ότι ένας φέρ’ ειπείν καταδικασμένος από την ελληνική δικαιοσύνη, τελεσίδικα, δικαιούται να εμπλέκεται στη διοίκηση των αθλητικών φορέων! Σας το λέμε, λοιπόν, ευθέως, ότι για την κοινωνία κάτι τέτοιο, όχι μόνο δεν είναι αυτονόητο, αλλά θεωρείται και μία εξαιρετικά επικίνδυνη ρύθμιση. Το γνωρίζετε αυτό, φυσικά, αλλά προσποιείστε ότι δεν ακούτε, όταν σας το επισημαίνουμε και σιωπάτε σχετικά, όταν λαμβάνετε το λόγο, γιατί, πολύ απλά, δεν υπάρχουν από πλευρά σας επιχειρήματα. Απλά, εξυπηρετείτε συγκεκριμένα πρόσωπα και συγκεκριμένες καταστάσεις. Πρόκειται για μία πράγματι καθόλου, μα καθόλου, αυτονόητη σχέση διαπλοκής, με αυτήν τη στάση, που κρατάτε.

Κατά την Κυβέρνηση, επίσης, για να πούμε και για ένα άλλο ακόμα αυτονόητο για την Κυβέρνηση, είναι αυτονόητη η κατάργηση επί της ουσίας του δικαιώματος λόγου και του δικαιώματος ελέγχου της μειοψηφίας επί της πλειοψηφίας, στα διοικητικά όργανα των σωματείων. Με τις διατάξεις του παρόντος νόμου, δίνετε στον εκλογέα τη δυνατότητα να σταυροδοτεί στο ενιαίο ψηφοδέλτιο υποψήφια μέλη, μέχρι τα δύο τρίτα του συνόλου των προς εκλογή θέσεων.

Και εξηγούμαστε, για ακόμα μία φορά. Δίνετε, δηλαδή, τη δυνατότητα, σε οργανωμένη ομάδα, που έχει το 40% των ψήφων, να παίρνει το 67% των θέσεων στο διοικητικό συμβούλιο. Μπορούσατε, λοιπόν, αφού δεν θέλετε διαφορετικά ψηφοδέλτια, να βάλετε μικρότερη σταυροδοσία, 1 προς 3 και όχι 2 προς 3 και ουσιαστικά, για ακόμη μία φορά, μας δηλώνετε την αλλεργία, που δείχνετε, απέναντι στην απλή αναλογική, σε όλα τα επίπεδα, ακόμα και στον αθλητισμό, εν προκειμένω.

Αυτή η αλλεργία είναι κάτι το αυτονόητο, δεν είναι, όμως, κύριε Υπουργέ αυτονόητη για την κοινωνία η δυσανεξία της Νέας Δημοκρατίας και της Κυβέρνησης για τη δημοκρατική διοίκηση των σωματείων. Μη μας λέτε για το ενιαίο ψηφοδέλτιο, ότι εμείς δεν θέλουμε το ενιαίο ψηφοδέλτιο, εσείς που το έχετε καταργήσει από τα πανεπιστήμια, με αυτή τη λογική του «κάνουμε ό,τι μας συμφέρει». Για την Κυβέρνηση είναι επίσης αυτονόητη η διατήρηση των γυναικών, εκτός της διοίκησης των αθλητικών συλλόγων. Επαναφέρετε την ποσόστωση φύλου, μόνον σε ό, τι αφορά τις υποψηφιότητες και όχι τις θέσεις στο διοικητικό συμβούλιο. Προβαίνετε, δηλαδή, ακόμη μία φορά, σε μία προσχηματική και άνευ ουσιαστικού αποτελέσματος ρύθμιση.

Σας ενημερώνουμε, επειδή, στην αρχική σας ομιλία, ζητήσατε τις προτάσεις του ΣΥΡΙΖΑ, επί του θέματος, για ακόμα μια φορά, ότι για εμάς και για μεγάλο μέρος της κοινωνίας, αυτονόητες είναι οι διατάξεις του νόμου 4603/2019, του νόμου του ΣΥΡΙΖΑ, που εισήγαγαν την ποσόστωση φύλου στις θέσεις των διοικητικών συμβουλίων, διατάξεις, που απέβλεπαν, στη σταδιακή αλλαγή των κοινωνικών στερεοτύπων, ως προς τους ρόλους του φύλου. Τις προτάσεις μας τις γνωρίζετε, πολύ καλά. Μην προσποιήστε, λοιπόν, ότι δεν τις ξέρετε, αλλά για σας αυτονόητη είναι η επιβάρυνση της γυναίκας, με τα διάφορα οικογενειακά βάρη, το έχει δηλώσει, άλλωστε, και ο Πρόεδρος του Κόμματός σας και Πρωθυπουργός σας, ενώ οι άντρες είναι οι πλέον αρμόδιοι για τις διοικητικές θέσεις.

Αυτά, κυρίες και κύριοι συνάδελφοι, ήταν πράγματι αυτονόητα, ας πούμε για το 1920, για το 2020 δεν είναι αυτονόητα. Κατά την Κυβέρνηση, ακόμα ένα αυτονόητο είναι και το άρθρο 11, παράγραφος 3, όπου προβλέπεται η μεταφορά της Επιτροπής Ισοτιμιών Διπλωμάτων Προπονητών από τη Γενική Γραμματεία Αθλητισμού στο Εθνικό Κέντρο Αθλητικών Ερευνών. Σε έναν Οργανισμό, δηλαδή ερευνητικού χαρακτήρα, όπως δηλώνει, άλλωστε και ο τίτλος του. Έναν Οργανισμό, ο οποίος δεν διαθέτει ούτε την τεχνογνωσία ούτε το προσωπικό, για να μπορέσει να ολοκληρώσει ένα τόσο σημαντικό έργο. Θεωρείτε, μάλιστα, άλλο ένα αυτονόητο, ότι για πρώτη φορά, από συστάσεως της στην Επιτροπή, δεν προβλέπεται θέση μέλους δε των σχολών επιστημών φυσικής αγωγής. Αλήθεια, πείτε μας αποκλείετε τις σχετικές πανεπιστημιακές σχολές από την Επιτροπή Ισοτιμίας, γιατί θεωρείτε ότι οι πανεπιστημιακοί των σχολών αυτών δεν έχουν την απαραίτητη γνώση, για να κρίνουν; Ή μήπως γιατί την έχουν; Δεν θα ήταν εύκολο πτυχία άνευ αξίας να αναγνωρίζονται, ως ισότιμα. Ποιο ακριβώς εδώ, λοιπόν, είναι το αυτονόητο;

 Στο άρθρο 11, στην παράγραφο 4, μεταφέρετε τις σχολές προπονητών στο Εθνικό Κέντρο Κοινωνικών Ερευνών. Δηλαδή, δημιουργείτε έναν εκπαιδευτικό οργανισμό, εντός μιας εκπαιδευτικής δομής και ανοίγετε το δρόμο για πλήρη εμπορευματοποίηση της διαδικασίας απόκτησης πτυχίου προπονητή, εξισώνοντας τα πτυχία των αποφοίτων των πανεπιστημιακών σχολών φυσικής αγωγής με απολυτήρια, χωρίς καμία απολύτως διαφάνεια. Επιχειρείτε, δηλαδή, πιστοί στο δόγμα σας για ιδιωτικοποίηση της τριτοβάθμιας εκπαίδευσης, μία ακόμη επίθεση στο δημόσιο πανεπιστήμιο. Και αυτό, φυσικά, το ονομάζετε «καινοτομία». Εμείς, κυρίες και κύριοι συνάδελφοι, ως ΣΥΡΙΖΑ, είχαμε νομοθετήσει να μεταφερθούν οι σχολές προπονητών στα ΑΕΙ Φυσικής Αγωγής, μέσω των κέντρων δια βίου μάθησης, που θα ιδρύονται, εντός των πανεπιστημίων. Με αυτόν τον τρόπο, εξασφαλίζαμε ακαδημαϊκότητα και συνακόλουθα ποιότητα στα διπλώματα προπονητών. Για εσάς, όμως, το αυτονόητο, όπως άλλωστε το διατυμπανίζετε, είναι η υπονόμευση των πανεπιστημιακών πτυχίων, σε όφελος όσων θέλουν να μετατρέψουν την τριτοβάθμια εκπαίδευση σε κερδοφόρα επιχείρηση.

Κλείνω με αυτό, κύριε Πρόεδρε, υπάρχουν και άλλα δήθεν αυτονόητα στο σχέδιο νόμου, που έχετε καταθέσει. Για ορισμένα από αυτά, διαφωνείτε, ακόμα και εντός του Κόμματός σας. Για παράδειγμα, ακόμα δεν έχουμε καταλάβει ούτε εμείς ούτε οι κυβερνητικοί Βουλευτές, αν είναι αυτονόητη η αναδρομικότητα, ως προς τις θητείες ή όχι. Ίσως, μας το εξηγήσετε στην Ολομέλεια, όπου θα τα ξαναπούμε. Προς το παρόν, όπως δήλωσε και ο Εισηγητής μας, νωρίτερα, δηλώνουμε ότι καταψηφίζουμε, επί της αρχής, απολύτως αυτονόητα, το παρόν σχέδιο νόμου, ακριβώς έτσι όπως έχει κατατεθεί. Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):**  Το λόγο έχει η κυρία Βέττα.

**ΚΑΛΛΙΟΠΗ ΒΕΤΤΑ:**  Ευχαριστώ, κύριε Πρόεδρε. Κυρίες και κύριοι συνάδελφοι, η παρουσίαση του νομοσχεδίου από τον Υπουργό και τους αρμόδιους Εισηγητές, όπως και η συζήτηση, που ακολούθησε, στις προηγούμενες συνεδριάσεις, μας βοήθησε να αντιληφθούμε το γενικό σκοπό του νομοσχεδίου και των επιμέρους διατάξεων του. Το νομοσχέδιο έρχεται, με έναν κάθετο τρόπο, να ρυθμίσει ζητήματα των σωματείων, των ενώσεων και των ομοσπονδιών, που αφορούν ιδιαίτερα τις αρχαιρεσίες και τον τρόπο εκλογής των διοικήσεων. Είναι φανερό πως οι διατάξεις για τον τρόπο αντιπροσώπευσης, επιχειρούν να χειραγωγήσουν, με πρωτοφανή, για μια αστική δημοκρατία, τρόπο το τοπίο των ομοσπονδιών, προς όφελος συγκεκριμένων υποψηφίων. Η ψευδεπίγραφη, παραπλανητική και επικοινωνιακή αναφορά, στο άνοιγμα προς την αθλητική κοινωνία, γίνεται, σε συνδυασμό, βέβαια, με τις παλιότερες νομοθετικές πρωτοβουλίες του Υπουργείου, το προκάλυμμα για τις φωτογραφικές παρεμβάσεις, ώστε να ευνοηθούν ή να αποκλειστούν διοικητικά στελέχη του αθλητισμού. Αυτή είναι η ουσία του νομοσχεδίου και γι’ αυτά πρέπει να συζητάμε, αυτές τις μέρες και όχι για το προφίλ, που θέλει να φιλοτεχνήσει η Κυβέρνηση.

Επιμέρους κριτική μπορεί να ασκηθεί στα παρακάτω ζητήματα. Ο κομβικός ρόλος του Μητρώου. Πρόκειται για μια πρωτοβουλία, που βοηθάει την πολιτεία να αποκτήσει μια εικόνα του αθλητικού χάρτη. Γι’ αυτό εξάλλου, η Κυβέρνηση του ΣΥΡΙΖΑ είχε ολοκληρώσει το σχεδιασμό και είχε εξασφαλίσει τα κονδύλια, για πρώτη φορά, στην ιστορία της Γενικής Γραμματείας Αθλητισμού, με προγραμματική σύμβαση, με την κοινωνία της πληροφορίας και την προκήρυξη του σχετικού διαγωνισμού έτοιμη. Ωστόσο, ο δικός σας σκοπός είναι τιμωρητικός, για όσους δεν μπόρεσαν να ενταχθούν, ενώ επιβραβεύετε αυτούς, που τα κατάφεραν.

Με την ευκαιρία, κύριε Υπουργέ, αναρωτιέμαι για ποιο λόγο δεν απαντήσατε στην ερώτηση, που σας κατέθεσα, στις 27/11/19, δηλαδή, πριν 10 μήνες, για το πρόβλημά στις ηλεκτρονικές υπηρεσίες της Γενικής Γραμματείας Αθλητισμού και την ψηφιακή πλατφόρμα, που είχε τότε βαλτώσει. Ίσως, να είναι μια ευκαιρία, σήμερα, να ακούσουμε, έστω και τώρα, για τα αρχεία που χάθηκαν, λόγω της κυβερνοεπίθεσης, όπως τότε είχατε ανακοινώσει. Την έχω τυπώσει την ερώτηση, για άλλη μια φορά και μπορώ να σας τη δώσω, για να θυμηθείτε τα ερωτήματα, που σας είχα καταθέσει, τότε, μαζί με 28 άλλους Βουλευτές του ΣΥΡΙΖΑ.

 Συμμετοχή αθλητών στα όργανα διοίκησης. Είμαστε σαφώς θετικοί. Το ξαναλέω, θετικοί στο άνοιγμα των αθλητικών οργανισμών, σε όλους τους συμμετέχοντες, αθλητές, προπονητές, διαιτητές και στελέχη. Αυτή, αν θέλετε, είναι μία αξιακή επιλογή για την Αριστερά. Ωστόσο, μπορούν να δημιουργηθούν ζητήματα, που αφορούν επιλογές των διοικητικών συμβουλίων. Για παράδειγμα, στην ΕΠΕ την Ελληνική Παραολυμπιακή Επιτροπή, στην οποία είμαι μέλος, η εκτελεστική επιτροπή έχει κομβικό ρόλο, ακόμα και για τη συγκρότηση αποστολών. Αναρωτιέμαι, είναι δόκιμο να αποφασίζουν εν ενεργεία μέλη για τους εαυτούς τους ή για τους συναθλητές τους ή να αποφασίζουν για τη χορήγηση αθλητικών υποτροφιών; Εκεί χρειάζονται διευκρινίσεις και πρέπει να είμαστε πιο προσεκτικοί. Οι απαντήσεις τόσο οι δικές σας όσο και ορισμένων, που στοιχίζονται πίσω από τις απόψεις σας, δεν μας κάλυψαν.

 Αντιπροσώπευση μελών. Προβλέπεται διάταξη για την υποψηφιότητα των γυναικών, όχι όμως θέσεις για την εκλογή τους, καθώς έχετε καταργήσει προ πολλού τη δυνατότητα και των δύο φύλων να εκλέγονται σε θέσεις ευθύνης, όπως καταργήσατε και την απλή αναλογική, τη μειωμένη σταυροδοσία, τη δυνατότητα κατάθεσης διαφορετικών ψηφοδελτίων. Εδώ, θα μείνω λιγάκι, απαντώντας στην επιχειρηματολογία του κυρίου Υπουργού, σήμερα, ότι δεν έχουν όλοι τις ίδιες επιδιώξεις για τον αθλητισμό. Άλλοι θέλουν την πρόοδο, την αλληλεγγύη, το ευ αγωνίζεσθαι και άλλοι το ντόπινγκ, τον άνευ όρων πρωταθλητισμό και τις πελατειακές σχέσεις. Το θέμα είναι, εσείς κύριε Υπουργέ, τι φοβάστε με τις διαφορετικές φωνές. Ας σας κρίνει ο κόσμος του αθλητισμού.

 Κόστος για αλλαγή των καταστατικών. Τα αθλητικά σωματεία καλούνται, έπειτα από την προσφυγή σε λογιστές και οικονομολόγους, το Μάιο, για το Μητρώο, γεγονός που οδήγησε σε έντονες διαμαρτυρίες, να πληρώσουν και δικηγορικές υπηρεσίες με τις νέες πρωτοβουλίες. Νέες επιβαρύνσεις, χωρίς καμία ανταπόδοση. Υπάρχουν πολλά προβληματικά στοιχεία, στα οποία, όμως, θα αναφερθώ αύριο, στην Ολομέλεια.

 Εν κατακλείδι, το νομοσχέδιο έρχεται, με απόλυτο τρόπο, να ρυθμίσει με μια προκρούστεια και φωτογραφική λογική, την καθημερινότητα των σωματείων, προς όφελος των επιδιώξεων της Κυβέρνησης. Με επικοινωνιακό τρόπο, επιχειρείτε να εργαλειοποιήσετε τους αθλητές, εγώ επιμένω σ’ αυτό, βάζοντας ορισμένους από αυτούς να συμμετέχουν σε κάθε καμπάνια, που κάνετε. Η πραγματικότητα είναι ότι δεν έχετε καμία διάθεση στήριξης του αθλητισμού. Η Κυβέρνηση, όπως στην παιδεία, την υγεία, την εργασία, τον πολιτισμό αφήνει τον κόσμο στο έλεος της πανδημίας. Ο κόσμος του αθλητισμού θα κρίνει και την ιεράρχηση των επιλογών σας. Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει ο κύριος Υπουργός.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):**  Επειδή έχω μια ευαισθησία στο θέμα της συνέπειας, αναφερθήκατε σε ερώτηση, που μας έχετε καταθέσει και εγώ υπηρεσιακά ό,τι έχει φτάσει σε μένα, ως ερώτησή ή ως επίκαιρη ερώτηση, έχω ανταποκριθεί στα πάντα. Επειδή μπορεί να έχει γίνει κάποιο λάθος από την υπηρεσία, μπορείτε να μου παραδώσετε, έστω και άτυπα, την ερώτηση αυτή; Αν δεν έχει απαντηθεί, σας υπόσχομαι πως θα απαντηθεί, χωρίς καμία καθυστέρηση. Για κάποιο λόγο μπορεί να έχει χαθεί.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει ο κ. Κωτσός.

**ΓΕΩΡΓΙΟΣ ΚΩΤΣΟΣ**: Ο Υπουργός, αναφερόμενος στο νομοσχέδιο, το χαρακτήρισε, ως την επανάσταση του αυτονόητου. Είναι μια έκφραση, που και εμένα μου αρέσει πάρα πολύ και που ανταποκρίνεται στην πραγματικότητα, διότι τα ζητήματα, που διαπραγματεύεται το παρόν νομοσχέδιο, είναι όλα αυτά που συζητούνται είτε κατ’ ιδίαν είτε πολλές φορές και δημόσια, μεταξύ των ανθρώπων, που ασχολούνται με τον αθλητισμό είτε επαγγελματικά είτε ερασιτεχνικά είτε ακόμα ακόμη και στο επίπεδο των φιλάθλων. Ποιος δεν συμφωνεί ή ποιος διαφωνεί, ότι πάρα πολλά σωματεία, που συμμετέχουν σε εκλογές, που διαμορφώνουν αποτέλεσμα, που διαμορφώνουν προεδρεία και διοικήσεις ενώσεων και ομοσπονδιών, δεν είναι σωματεία - σφραγίδες και φαντάσματα; Δεν θα πρέπει να διευθετηθεί αυτό το ζήτημα; Μάλιστα, υπάρχουν σωματεία, που το μόνο που έχουν, τις περισσότερες φορές, είναι η έγκριση του Πρωτοδικείου. Αυτό είναι το ερασιτεχνικό σωματείο; Δεν θα πρέπει να υπάρξει ένα Μητρώο καταγραφής όλων αυτών των σωματείων, ούτως ώστε και η πολιτεία, αλλά και οι ενδιαφερόμενοι να γνωρίζουν περί τίνος πρόκειται; Βέβαια, το συγκεκριμένο σωματείο, που θα είναι εγγεγραμμένο στο Μητρώο, θα έχει όλα τα δικαιώματα, που επιβάλλεται και πρέπει να έχει ένα αθλητικό σωματείο, να συμμετέχει σε εκλογές, να λαμβάνει χρηματοδότηση και κυρίως, να αξιολογείται, με τη συμμετοχή του στα πρωταθλήματα ή στους αγώνες, που διοργανώνει, κάθε φορά, η οικεία ένωση, η οικεία ομοσπονδία. Διαφωνούμε; Νομίζω, ότι όλοι μας συμφωνούμε.

Αθλητικές εγκαταστάσεις. Το δόγμα, που κάποτε ίσχυε, «κάθε χωριό και γήπεδο, κάθε πόλη και στάδιο», είναι αλήθεια ότι έχει δημιουργήσει μια πανσπερμία αθλητικών εγκαταστάσεων. Είναι γεγονός, επίσης, ότι πάρα πολλές από αυτές τις αθλητικές εγκαταστάσεις, αφενός μεν στερούνται άδειας λειτουργίας, αφετέρου δε είναι ακατάλληλες. Δεν είναι αυτονόητο, δεν είναι λογικό, να υπάρξει ένα Μητρώο Αθλητικών Εγκαταστάσεων, ούτως ώστε και η πολιτεία και οι αθλούμενοι και τα σωματεία να γνωρίζουν ποιες από αυτές τις εγκαταστάσεις είναι επαρκείς, ποιες έχουν άδεια και, κυρίως, ποιες από αυτές τις εγκαταστάσεις είναι ασφαλείς; Δεν έχετε ακούσει για γήπεδα, για αθλητικές εγκαταστάσεις, που είτε τα στοιχεία τους είτε τα όργανά τους, είναι παντελώς ακατάλληλα; Εκτός των άλλων, επειδή υπάρχουν χρηματοδοτικά εργαλεία, είτε από το Υπουργείο Αθλητισμού είτε από το ΦΙΛΟΔΗΜΟΣ, τουλάχιστον, οι χρηματοδοτήσεις αυτές να κατευθύνονται σε εκείνες τις εγκαταστάσεις, που πληρούν προϋποθέσεις, για την τέλεση αγώνων. Θα έλεγα, κύριε Υπουργέ και το εξής. Μέσα από το Μητρώο των Αθλητικών Εγκαταστάσεων, οι όποιες χρηματοδοτήσεις να απαιτούν οι αθλητικές εγκαταστάσεις, στις οποίες απευθύνονται, να έχουν την άδεια ή αν δεν έχουν άδεια, μετά το πέρας της ολοκλήρωσης της χρηματοδότησης, αυτές οι εγκαταστάσεις να αποκτούν τη νόμιμη άδεια. Βέβαια, απλές εγκαταστάσεις να είναι στη διάθεση των νόμιμων υπαρκτών και λειτουργούντων σωματείων. Μιας και αναφερόμαστε στις εγκαταστάσεις, κύριε Υπουργέ, θα μου επιτρέψετε να κάνω μια αναφορά στον σχολικό αθλητισμό, που είναι ένα πρωτόλειο στοιχείο ανάπτυξης του αθλητισμού. Το θεωρώ αδιανόητο, ακόμη και σήμερα, να κτίζονται σχολικές μονάδες, χωρίς να έχουν κλειστό γυμναστήριο, χωρίς να έχουν τη βασική υποδομή, για να αναπτυχθεί η φυσική αγωγή, για να αναπτυχθεί ο αθλητισμός στο σχολικό περιβάλλον και εκεί νομίζω, ότι πρέπει να βάλουμε μια κόκκινη γραμμή.

Ως προς τις εκλογές, δεν ξέρω συνάδελφοι, πόσοι από εσάς είχατε την τύχη ή την ατυχία να συμμετέχετε σε εκλογές ενώσεων και ομοσπονδιών, αλλά θα σας μεταφέρω την προσωπική μου εμπειρία. Φτάναμε τη μέρα των εκλογών και δεν υπήρχε εκλογικός κατάλογος. Δεν ξέραμε ποια σωματεία ψηφίζουν και κάποια από τα σωματεία, που ψήφιζαν, δεν ήξεραν ποιος τα εκπροσωπεί. Τις περισσότερες φορές, επειδή οι συγκεκριμένες εκλογές αφορούσαν ποδόσφαιρο, να εκπροσωπεί το σωματείο της τάδε κοινότητας ένας άνθρωπος από τελείως διαφορετικό μέρος, μόνο και μόνο, γιατί είχε πάρει το πληρεξούσιο από αυτόν, που οργανώνει τις εκλογές, που δεν έχει καμία σχέση με το σωματείο, με συμμετοχή σωματοφυλάκων να φυλούν τις πόρτες, πολλές φορές, να αναγκαζόμαστε να πηγαίνουμε στον εισαγγελέα, για να πάρουμε τον εκλογικό κατάλογο, όχι μέρες πριν, ακόμα και τη μέρα των εκλογών. Δεν θα έπρεπε να μπει τέλος, σε αυτή τη διαδικασία; Δεν είναι ορθό να ψηφίζουν ή να συμμετέχουν εκ μέρους των σωματείων, σ’ αυτές τις εκλογές, μέλη του διοικητικού συμβουλίου και όχι ο οποιοσδήποτε είναι μέλος του σωματείου, που μπορεί και τελευταία στιγμή να έχει εγγραφεί;

Σχετικά με την ποσόστωση, θα ήθελα να πω το εξής, που έχει να κάνει με τη βασική μου θέση, αναφορικά με την ποσόστωση, σε οποιαδήποτε εκλογική διαδικασία. Θεωρώ ότι επί της ουσίας η ποσόστωση προσβάλλει τις γυναίκες ή προσβάλλει τον οποιονδήποτε ευνοεί η ποσόστωση. Δεν χρειάζεται κανείς ποσόστωση. Είμαστε ισότιμοι όλοι, άνδρες γυναίκες. Το ενδιαφέρον μας είναι αυτό, που μας οδηγεί, κάθε φορά, να συμμετέχουμε σε εκλογές ή να μη συμμετέχουμε και θεωρώ, ότι μέσα από την ποσόστωση, αντιμετωπίζουμε αυτή τη διαδικασία, ως εκλογικό σώμα, με ειδικές ανάγκες. Εύχομαι και ελπίζω να μην έχουμε την εξέλιξη, που είχαμε και στην τοπική αυτοδιοίκηση, όπου, μέσα από την ποσόστωση, ψάχναμε να βρούμε τις γιαγιάδες, τις αδελφές, τις ξαδέρφες, για να συμμετέχουν στο ψηφοδέλτιο. Η συμμετοχή στο ψηφοδέλτιο δεν έχει να κάνει ούτε με φύλο ούτε με οτιδήποτε άλλο, παρά μόνο από τη διάθεση να προσφέρουμε σε μία διαδικασία.

Σχετικά με τους προπονητές, πάνω από όλα είναι παιδαγωγοί, αλλά και ταυτόχρονα, πρέπει να είναι και επιστήμονες της επιστήμης του αθλητισμού. Έχω ζήσει περιπτώσεις κάποιων, που γίνονται προπονητές από εμπειρικότητα, να κάνουν πλειομετρικές ασκήσεις σε παιδιά, στην πρώτη εβδομάδα της προετοιμασίας και να κινδυνεύει το μυοσκελετικό τους σύστημα, με ανεπανόρθωτες ζημιές ή να τους συμπεριφέρονται σαν να είναι κομάντος, που θα μπουν στη μάχη, για να δώσουν τον υπέρ πίστεως αγώνα, απέναντι στον αντίπαλο ! Άρα, και το μητρώο των προπονητών πρέπει να υπάρχει, αλλά και ταυτόχρονα πρέπει να δούμε και ποιοι θα είναι προπονητές και μέσα από ποια διαδικασία θα βαφτίζονται «προπονητές», που εγώ πιστεύω ότι οι καθηγητές φυσικής αγωγής θα πρέπει να έχουν τον πρώτο λόγο, αλλά και άνθρωποι, που ασχολήθηκαν, με ένα άθλημα και έχουν δώσει τον εαυτό τους, την ψυχή τους, μέσα από μια διαδικασία εκπαίδευσης τους, όμως, που θα έχει επιστημονικά στοιχεία, παιδαγωγικά στοιχεία, αθλητικά στοιχεία, να είναι επαρκώς έτοιμοι να συνεχίσουν αυτήν τη διαδικασία.

Θα ήθελα να προτείνω το εξής, κύριε Υπουργέ. Τουλάχιστον, στο επίπεδο του ποδοσφαίρου, απεγκλωβίστε τους διαιτητές από τις ενώσεις και τις ομοσπονδίες, να είναι ένα ξεχωριστό σώμα, να μην ελέγχονται, γιατί οι διαιτητές, μέσα από αυτή τη διαδικασία, πολλές φορές μπήκαν σε διαδικασία να υποκύψουν, για να έχουν εξέλιξη, να μπουν στους πίνακες, να είναι οι εκλεκτοί. Επειδή είμαστε Κυβέρνηση της συνέπειας και της συνέχειας, θυμάστε ότι, το Νοέμβριο, φέραμε για ψήφιση τη Σύμβαση Macolin. Ερχόμαστε, σε συνέχεια αυτής της Σύμβασης, να θεσπίσουμε την εθνική πλατφόρμα ενημέρωσης, γύρω από αυτή τη διαδικασία της χειραγώγησης των αγώνων, μέσα από την ενημέρωση όλων των αρμόδιων φορέων. Ξέρετε, όλα τα προηγούμενα δεν είναι μακριά, από αυτή τη διαδικασία της χειραγώγησης, ο κακός εννοούμενος παραγοντισμός, ο κακός εννοούμενος αθλητισμός οδηγούν στη χειραγώγηση των αγώνων.

Τέλος, να επισημάνω δύο - τρία πράγματα, που είπαν οι Ολυμπιονίκες, γιατί εγώ πιστεύω, αγαπητοί συνάδελφοι, ότι οι Ολυμπιονίκες είναι Έλληνες πολίτες και πρέπει να εκφράζουν την γνώμη τους, τη διαφορετική τους γνώμη, την συμφωνία τους ή τη διαφωνία τους, αλλά κράτησα μερικές εκφράσεις, που είναι χαρακτηριστικές. Κολυμπάμε σε «καθαρά νερά επιτέλους», κρατήστε τη σημειολογία του καθαρού. Προφανώς, κάτι ήταν βρώμικο, μέχρι πρότινος. Κάποιος άλλος είπε, δίνει «νέο άνεμο, νέο αέρα». Ανοίγουμε το παράθυρο, για να μπει καινούργιος αέρας και να φύγει η καμαρίλα. Παραφράζοντας τον Κάλβο, θα πω ότι θέλει αρετή και τόλμη το να ταράξεις λιμνάζοντα ύδατα. Νομίζω, ότι αυτό κάνουμε, ταράζουμε λιμνάζοντα ύδατα και επειδή, όπως είπατε και όλοι σας, ο αθλητισμός ενώνει, ελάτε να βρούμε τον κοινό τόπο, πραγματικά, να αναδείξουμε εκείνο, που επιβάλλεται, μέσα από τον αθλητισμό, που είναι το υποκείμενο και το αντικείμενο της προσπάθειας αυτής, που είναι το ιδεώδες για τον αθλητή. Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ(Πρόεδρος της Επιτροπής)**: Κυρίες και κύριοι συνάδελφοι, ολοκληρώθηκε η επεξεργασία και εξέταση του σχεδίου νόμου του Υπουργείου Πολιτισμού και Αθλητισμού «Αναμόρφωση θεσμικού πλαισίου των αρχαιρεσιών των αθλητικών φορέων, διακρινόμενοι συνοδοί αθλητών ΑμεΑ, σύσταση Εθνικής Πλατφόρμας Αθλητικής Ακεραιότητας, Ελληνική Ολυμπιακή Επιτροπή (Ε.Ο.Ε.), Ελληνική Παραολυμπιακή Επιτροπή (Ε.Π.Ε.) και άλλες διατάξεις».

Όπως συνάγεται από τις τοποθετήσεις των Εισηγητών και των Ειδικών Αγορητών, τα άρθρα του σχεδίου νόμου γίνονται δεκτά, κατά πλειοψηφία. Ερωτάται η Επιτροπή, αν το σχέδιο νόμου γίνεται δεκτό και στο σύνολό του.

**ΠΟΛΛΟΙ ΒΟΥΛΕΥΤΕΣ**: Δεκτό.

**ΓΕΩΡΓΙΟΣ ΣΤΥΛΙΟΣ(Πρόεδρος της Επιτροπής)**: Συνεπώς, το σχέδιο νόμου του Υπουργείου Πολιτισμού και Αθλητισμού «Αναμόρφωση θεσμικού πλαισίου των αρχαιρεσιών των αθλητικών φορέων, διακρινόμενοι συνοδοί αθλητών ΑμεΑ, σύσταση Εθνικής Πλατφόρμας Αθλητικής Ακεραιότητας, Ελληνική Ολυμπιακή Επιτροπή (Ε.Ο.Ε.), Ελληνική Παραολυμπιακή Επιτροπή (Ε.Π.Ε.) και άλλες διατάξεις» γίνεται δεκτό επί της αρχής, επί των άρθρων και στο σύνολό του, ως έχει, κατά πλειοψηφία.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Ακτύπης Διονύσιος, Βρυζίδου Παρασκευή, Μαντάς Περικλής, Καραμανλή Άννα, Κατσανιώτης Ανδρέας, Κέλλας Χρήστος, Κοντογεώργος Κωνσταντίνος, Κωτσός Γεώργιος, Λοβέρδος Ιωάννης – Μιχαήλ (Γιάννης), Μακρή Ζωή (Ζέττα), Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Μπλούχος Κωνσταντίνος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Κουτσούμπας Ανδρέας, Σκόνδρα Ασημίνα, Στυλιανίδης Ευριπίδης, Στύλιος Γεώργιος, Αμανατίδης Ιωάννης, Αναγνωστοπούλου Αθανασία (Σία), Βαγενά – Κηλαηδόνη Άννα, Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Ζεϊμπέκ Χουσείν, Μάρκου Κωνσταντίνος, Μωραϊτης Αθανάσιος, Σκουρλέτης Παναγιώτης (Πάνος), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Γκόγκας Χρήστος, Κεγκέρογλου Βασίλειος, Δελής Ιωάννης, Συντυχάκης Εμμανουήλ, Ασημακοπούλου Σοφία - Χάιδω, Μπούμπας Κωνσταντίνος, Γρηγοριάδης Κλέων και Σακοράφα Σοφία.

Τέλος και περί ώρα 15:40΄ λύθηκε η συνεδρίαση.

 **Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΓΕΩΡΓΙΟΣ ΣΤΥΛΙΟΣ ΧΡΗΣΤΟΣ ΤΑΡΑΝΤΙΛΗΣ**